(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ζ΄

Τρίτη 10 Οκτωβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.
3. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων με τίτλο: «Νομική αναγνώριση της ταυτότητας φύλου - Εθνικός Μηχανισμός Εκπόνησης, Παρακολούθησης και Αξιολόγησης των Σχεδίων Δράσης για τα Δικαιώματα του Παιδιού και άλλες διατάξεις», σελ.
2. Αιτήσεις ονομαστικής ψηφοφορίας επί του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: α) Βουλευτών της Νέας Δημοκρατίας επί του άρθρου 3 του σχεδίου νόμου, σελ. β) Βουλευτών του Λαϊκού Συνδέσμου - Χρυσή Αυγή επί της αρχής και επί των άρθρων 1, 2, 3, 4, 5, 6 και 7 καθώς και επί της υπ' αριθμόν 1276/113 υπουργικής τροπολογίας του σχεδίου νόμου, σελ.
3. Ονομαστική ψηφοφορία επί της αρχής και επί των άρθρων 1, 2, 3, 4, 5, 6 και 7, καθώς και επί της υπ’ αριθμόν 1276/113 υπουργικής τροπολογίας του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων, σελ.
4. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΕΥΟΝΤΕΣ ΒΑΡΕΜΕΝΟΣ Γ. , σελ. ΚΑΚΛΑΜΑΝΗΣ Ν. , σελ. ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.
ΒΕΣΥΡΟΠΟΥΛΟΣ Α. , σελ.
ΚΑΚΛΑΜΑΝΗΣ Ν. , σελ.
ΚΑΣΙΜΑΤΗ Ε. , σελ.
ΚΟΥΜΟΥΤΣΑΚΟΣ Γ. , σελ.
ΛΑΓΟΣ Ι. , σελ.
ΛΑΖΑΡΙΔΗΣ Γ. , σελ.
ΛΥΚΟΥΔΗΣ Σ. , σελ.
ΠΑΠΠΑΣ Χ. , σελ.

Β. Επί προσωπικού θέματος:
ΚΑΣΙΜΑΤΗ Ε. , σελ.

Γ. Επί του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων:
ΒΑΓΙΩΝΑΚΗ Ε. , σελ.
ΔΕΛΗΣ Ι. , σελ.
ΔΗΜΑΣ Χ. , σελ.
ΔΗΜΟΣΧΑΚΗΣ Α. , σελ.
ΘΕΟΔΩΡΑΚΗΣ Σ. , σελ.
ΚΑΒΒΑΔΙΑ Ι. , σελ.
ΚΑΡΑΓΚΟΥΝΗΣ Κ. , σελ.
ΚΑΣΙΜΑΤΗ Ε. , σελ.
ΚΕΓΚΕΡΟΓΛΟΥ Β. , σελ.
ΚΕΔΙΚΟΓΛΟΥ Σ. , σελ.
ΚΟΝΤΟΝΗΣ Χ. , σελ.
ΚΟΥΚΟΥΤΣΗΣ Δ. , σελ.
ΛΑΓΟΣ Ι. , σελ.
ΛΑΖΑΡΙΔΗΣ Γ. , σελ.
ΛΕΒΕΝΤΗΣ Β. , σελ.
ΜΑΝΩΛΑΚΟΥ Δ. , σελ.
ΜΑΥΡΩΤΑΣ Γ. , σελ.
ΜΗΤΣΟΤΑΚΗΣ Κ. , σελ.
ΜΠΑΡΓΙΩΤΑΣ Κ. , σελ.
ΝΙΚΟΛΟΠΟΥΛΟΣ Ν. , σελ.
ΞΥΔΑΚΗΣ Ν. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Χ. , σελ.
ΠΑΦΙΛΗΣ Α. , σελ.
ΣΑΡΙΔΗΣ Ι. , σελ.
ΣΤΑΜΑΤΗΣ Δ. , σελ.
ΤΣΙΠΡΑΣ Α. , σελ.
ΧΑΤΖΗΔΑΚΗΣ Κ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Δ. ΠΑΡΕΜΒΑΣΕΙΣ:
ΑΝΤΩΝΙΟΥ Χ. , σελ.
ΒΑΚΗ Φ. , σελ.
ΒΟΥΤΣΗΣ Ν. , σελ.
ΓΚΙΟΛΑΣ Ι. , σελ.
ΚΑΡΑΓΙΑΝΝΙΔΗΣ Χ. , σελ.
ΚΑΣΙΔΙΑΡΗΣ Η. , σελ.
ΚΟΥΜΟΥΤΣΑΚΟΣ Γ. , σελ.
ΛΑΠΠΑΣ Σ. , σελ.
ΜΑΝΤΑΣ Χ. , σελ.
ΜΙΧΑΛΟΛΙΑΚΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ζ΄

Τρίτη 10 Οκτωβρίου 2017

Αθήνα, σήμερα στις 10 Οκτωβρίου 2017, ημέρα Τρίτη και ώρα 9.15΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων με τίτλο: «Νομική αναγνώριση της ταυτότητας φύλου - Εθνικός Μηχανισμός Εκπόνησης, Παρακολούθησης και Αξιολόγησης των Σχεδίων Δράσης για τα Δικαιώματα του Παιδιού και άλλες διατάξεις».

Κύριοι συνάδελφοι, για να μιλήσουν όλοι οι συνάδελφοι, θα ξεκινήσω τη συνεδρίαση με τους υπάρχοντες, που είναι και εγγεγραμμένοι ομιλητές. Όπως γνωρίζετε, στις 13.00΄ θα τελειώσει η συνεδρίαση. Εάν τηρηθούν οι χρόνοι, με έναν υπολογισμό που έκανε η κ. Περιφάνου, λογικά θα μιλήσουν όλοι. Οι εισηγητές θα έχουν και μια σύντομη δευτερολογία, όπως υποσχεθήκαμε από χθες.

Μετά τον πρώτο ομιλητή, ο κύριος Υπουργός ενδεχομένως να θέλει μια σύντομη παρέμβαση, για να πει ποιες υπουργικές τροπολογίες γίνονται αποδεκτές. Και θα συνεχίσουμε με τον κατάλογο.

Κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Καλημέρα, κύριοι συνάδελφοι.

Οι θέσεις της Χρυσής Αυγής ως προς το συζητούμενο σχέδιο νόμου, αυτό το ανθελληνικό, αντισυνταγματικό και ενάντια σε κάθε λογική νομοσχέδιο, ανεπτύχθησαν επαρκώς, τόσο από τον Αρχηγό, όσο και από όλους τους ομιλητές της Χρυσής Αυγής.

Η Χρυσή Αυγή φανατικά, με απόλυτη συναίσθηση της θέσεώς της και της ευθύνης της απέναντι στον ελληνικό λαό, καταψηφίζει τους νεοεποχίτικους ακροβατισμούς της συγκυβέρνησης, η οποία διά τοιούτων νομοσχεδίων δυναμιτίζει τα θεμέλια του ελληνικού έθνους, θεμέλια στα οποία δηλώνουμε απόλυτη προσήλωση, αποτελούν τους πυλώνες της εθνικής μας ζωής και εκφράζονται ειδικά στο τρίπτυχο: πατρίδα, θρησκεία, οικογένεια. Αυτά είναι που μας στήριξαν χιλιάδες χρόνια και δεν τα αποποιούμεθα χάριν οιασδήποτε ιδεοληψίας ή προσαρμογής στην νεοταξίτικη Ευρωπαϊκή Ένωση. Πάνω από τον Θεό, την πατρίδα και τη φαμίλια μας, εμείς οι εθνικιστές δεν βάζουμε κανένα Ευρωπαϊκό Δικαστήριο -δήθεν- Δικαιωμάτων του ανθρώπου. Δεν βάζουμε κανέναν τοκογλύφο. Δεν βάζουμε καμμία εφήμερη εξουσία.

Θαυμάσαμε χθες τον εκτός Αιθούσης ενδοοικογενειακό καυγά των μπολσεβίκων: το φραστικό επεισόδιο μεταξύ του Υπουργού Δικαιοσύνης, κ. Κοντονή, και της πρώην Γραμματέως του Κομμουνιστικού Κόμματος, κ. Παπαρήγα. Οι κόκκινοι μπολσεβίκοι κατηγορούν τους ροζ μπολσεβίκους και υπερασπίζονται την αιματηρή αιωνόβια μούχλα της Οκτωβριανής Επανάστασης. Εδώ εντοπίζεται και η σαφής διαφορά των Ελλήνων εθνικιστών έναντι ημών όλων των υπολοίπων.

Πολύ σωστά, ο Γενικός Γραμματέας του Λαϊκού Συνδέσμου - Χρυσή Αυγή σας επεσήμανε χθες για άλλη μια φορά ότι στην Αίθουσα αυτή βρίσκονται δύο κόμματα: Από τη μία βρίσκεται το κόμμα των πολιτικών κομμάτων, όλοι εσείς, και από την άλλη το κόμμα του ελληνικού λαού, η Χρυσή Αυγή, το κίνημα της εθνικής αντίστασης. Και όσο εσείς τσακώνεστε για τις ψεύτικες επαναστάσεις σας -την Οκτωβριανή οι αριστεροί και τη Γαλλική οι δεξιοί- εμείς οι Έλληνες προσβλέπουμε σε μία επανάσταση: την ελληνική επανάσταση, την εθνική επανάσταση του 1821, τη μοναδική εθνικιστική επανάσταση στην παγκόσμια ιστορία, την επανάσταση που έγινε για του Χριστού την πίστη την αγία και της πατρίδος την ελευθερία. Η ξενομανία, ο ραγιαδισμός, η προσφυγή σε ξένα πρότυπα οδήγησαν το νεοελληνικό κράτος και τον ελληνικό λαό στη σύγχρονη κατοχή, στη θρασεία πολιτική των δήθεν προοδευτικών να φέρνουν προς ψήφιση τέτοια κατάπτυστα νομοσχέδια.

Πραγματικά, δεν βρίσκω λόγια να εκφράσω, ως αντιπρόσωπος του έθνους, αντιπρόσωπος του ελληνικού λαού, τη δυσφορία αυτού του λαού, αλλά και τη δική μου. Δεν μου αρκεί, κυρίες και κύριοι, ένα απλό «σα δεν ντρέπεστε», γιατί πραγματικά, δεν ντρέπεστε. Έχει χαθεί από εσάς κάθε συναίσθημα αιδούς. Δεν ντρέπεστε που οδηγείτε έναν ολόκληρο λαό στην απόγνωση, λόγω των πολιτικών σας και δεν ντρέπεστε που λοιδορείτε το θρησκευτικό αίσθημα αυτού του λαού, τον οποίο θέλετε να αντικαταστήσετε με ένα συνονθύλευμα αλλοδαπών και Ελλήνων μαζί, προάγοντας το πολυπολιτισμικό πρότυπο της παγκοσμιοποίησης και της ισοπεδωτικής Νέας Τάξης.

Τονίστηκε από τους ομιλητές μας εχθές πως οι ομοφυλόφιλοι σε κομμουνιστικό καθεστώς θα ήσαν σε γκουλάγκ. Εσείς, βεβαίως, αντί να είστε σε γκουλάγκ, βρίσκεστε στα οβάλ γραφεία, προδίδοντας την όποια ιδεολογία σας. Βεβαίως, δεν μας εκπλήσσει αυτό, διότι αυτή καθ’αυτή η ιστορία της Αριστεράς στην Ελλάδα είναι μια προδοσία. Και για να μην γίνομαι άδικος και η ιστορία της Δεξιάς στην Ελλάδα είναι μια προδοσία. Εσείς εφαρμόζετε την τακτική «κομμάτι-κομμάτι». Λίγο-λίγο αποδομείτε την εθνική ζωή των Ελλήνων, παραβιάζοντας κατάφωρα το Σύνταγμα. Αποδομείτε κομμάτι-κομμάτι την εθνική παιδεία, τις Ένοπλες Δυνάμεις, τον ελληνικό πολιτισμό και τις αξίες του, την αξία της ελληνικής οικογένειας και την αξία αυτού του ίδιου του ανθρώπου, τον οποίο εξευτελίζετε με τα διάφορα gay parade, τα οποία, ο οποιοσδήποτε, ακόμη και ομοφυλόφιλος, που θέλει να κρατήσει μια ανθρώπινη αξιοπρέπεια, απεχθάνεται.

Όμως δεν είστε μόνο εσείς, που εφαρμόζετε τις λενινιστικές αρχές. Κομμάτι-κομμάτι αποδομήθηκε η ελληνική οικογένεια από τον Ιούλιο του 1974 έως σήμερα. Από την εποχή εκείνη ενθυμούμαι τους θολοκουλτουριάρηδες, τους δήθεν πνευματικούς ανθρώπους, τους καλλιτέχνες και τα πολιτικά κόμματα, τα οποία σε αγαστή συνεργασία όλοι μαζί έβαλαν στο στόχαστρό τους τον βασικό πυρήνα της ελληνικής εθνικής ιδιοσυστασίας, τον ιερό θεσμό της οικογένειας, που πολεμήθηκε και πολεμιέται από τους εθνομηδενιστές και εθνοαρνητές της Αριστεράς, λυσσαλέα.

Κυρίες και κύριοι, οικογένεια σημαίνει άνδρας και γυναίκα. Οικογένεια σημαίνει ένωση με το ιερό μυστήριο του γάμου, που ισχύει για την πλειοψηφία του ορθόδοξου ελληνικού λαού. Τελεία και παύλα. Οτιδήποτε άλλο είναι αντιφυσικό, βλακώδες και πρωτίστως αντεθνικό.

Οι συνομήλικοί μου, αλλά και οι μικρότεροι, θα ενθυμούνται τις εικόνες από το αναγνωστικό της Α΄ Δημοτικού της δεκαετίας ’60 - ‘70.

Την καταθέτω για Πρακτικά για να υπάρχει και να τη θυμηθείτε.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά την προαναφερθείσα εικόνα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θυμάμαι, λοιπόν, κι εγώ την εικόνα με την ελληνική οικογένεια στο μεσημεριανό τραπέζι και τη σημειολογία, που προσέφερε ο δημιουργός του αναγνωστικού στα μικρά παιδιά. Ο πατέρας, θα δείτε, φοράει γραβάτα στο τραπέζι, δείγμα ότι το σέβεται. Η οικογένεια είναι πολύτεκνη, ενώ σήμερα η πολυτεκνία θεωρείται κάτι σαν έγκλημα, θεωρείται αναχρονισμός και τα παιδιά φορολογούνται. Η γιαγιά είναι κι αυτή στο τραπέζι, είναι στο σπίτι κι όχι πεταμένη σε κάποιο γηροκομείο. Η μητέρα σερβίρει, για να ξεκινήσουν να τρώνε, αφού προηγηθεί φυσικά πρώτα η προσευχή. Ο ζωγράφος δε, έχει βάλει στο τραπέζι ψάρια, που παραπέμπει στο ιχθύς, κι όχι χάμπουργκερ. Αυτή ήταν η έννοια της οικογένειας τότε και αυτή πρέπει να είναι πάντα. Και αυτές οι αξίες περνούσαν τότε στα βιβλία, περνούσαν στα μικρά παιδιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Η Χρυσή Αυγή δεν είναι κίνημα αναχρονιστικό. Ο εθνικισμός ως κοσμοθεωρία συνάδει απόλυτα με αυτήν την ίδια τη ζωή. Το σύνθημα από το βιβλίο του στοχαστή Ιουλίου Έβολα «Επανάσταση ενάντια στον μοντέρνο κόσμο» είναι σήμερα πιο επίκαιρο και πιο αναγκαίο από ποτέ.

Ναι, είναι αλήθεια, κυρίες και κύριοι, στα θέματα πατρίδας, θρησκείας και οικογένειας δεν είμαστε συντηρητικοί. Γιατί η πιο επαναστατική πράξη σήμερα ενάντια στην παγκοσμιοποίηση είναι η προστασία των παραδόσεων. Δεν βάζουμε νερό στο κρασί μας, όπως κάνουν οι ψευδοπατριώτες ΛΟΑΤΚΙ της Νέας Δημοκρατίας, οι οποίοι και στο παρόν νομοσχέδιο εξέφρασαν την «τραβεστί» πολιτική τους, πολιτική του «ναι μεν, αλλά». Δηλαδή συμφώνησαν με την αλλαγή φύλου, αλλά διαφώνησαν στην ηλικία. Είπαν «όχι στα 15, αλλά στα 17».

Εντελώς υποκριτικά ανεφέρθη ένας εκ των ομιλητών λέγοντας ότι «εμείς…», δηλαδή η Νέα Δημοκρατία, «…είμαστε στο πλευρό της Εκκλησίας».

**ΠΡΟΕΔΡΕΥΩΝ (Νικήτας Κακλαμάνης):** Κύριε Παππά, κλείστε. Δεν μπορείτε να πάρετε άλλο χρόνο. Σας παρακαλώ.

**ΧΡΗΣΤΟΣ ΠΑΠΠΑΣ:** Σας ευχαριστώ για το μισό λεπτό, που θα μου δώσετε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε.

**ΧΡΗΣΤΟΣ ΠΑΠΠΑΣ:** Δηλαδή, η Νέα Δημοκρατία είναι στο πλευρό της Εκκλησίας. Είστε στο πλευρό της Εκκλησίας, προάγοντας, πουλώντας, πλασάροντας το Κοράνι, μέσω τηλεπωλήσεων.

Τέλος, ολοκληρώνετε το έργο της εθνικής αποδόμησης με το έμφυλο και έκφυλο νομοσχέδιό σας, βάζοντας τη γνωστή «τουρκοτροπολογία», η οποία ανοίγει τον ασκό του Αιόλου για τα εθνικά μας θέματα.

Κυρίες και κύριοι, οι Έλληνες εθνικιστές εκφράζουν τον ελληνικό λαό και αγωνίζονται για μια νέα Ελλάδα. Εμείς οι χρυσαυγίτες αγωνιζόμαστε για εθνική παιδεία, για εθνικό στρατό, για εθνική παραγωγή, για εθνική αναγέννηση. Η Χρυσή Αυγή αποτελεί την εθνική αντίσταση. Είναι η Χρυσή Αυγή του ελληνισμού και είναι παρούσα στους εθνικούς αγώνες, μέσα και έξω από τη Βουλή. Όπως παρούσα είναι και η πέμπτη φάλαγγα, όλοι εσείς που αποδομείτε το έθνος. Εσείς, το κόμμα των πολιτικών κομμάτων. Εσείς, λοιπόν, που θα ψηφίσετε το νομοσχέδιο σήμερα να είστε σίγουροι -και η Χρυσή Αυγή θα ζητήσει ονομαστική ψηφοφορία- πως η ιστορία θα σας κρίνει. Θα σας κρίνει και ως πολιτικά κόμματα και ως άτομα ξεχωριστά.

Μένουν λίγες ώρες λοιπόν, κύριε Πρόεδρε, για τη ψηφοφορία και όσοι έχουν πάρει μια στοιχειώδη αγωγή από το σπίτι τους ή σε όσους έχει μείνει ένα επαρκές υπόλοιπο εθνικής συνειδήσεως, τούς καλώ να καταψηφίσουν το προς ψήφιση νομοσχέδιο.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Κλείστε.

**ΧΡΗΣΤΟΣ ΠΑΠΠΑΣ:** Όσοι όμως με τη στάση τους προάγουν ή συναινούν στο έγκλημα, που διαπράττεται αυτή τη στιγμή στο ελληνικό Κοινοβούλιο, να είναι σίγουροι ότι στα χρόνια που έρχονται θα πληρώσουν. Θα πληρώσουν το σημερινό τους ανοσιούργημα, θα πληρώσουν για τις πράξεις τους, όπως το Σύνταγμα ορίζει.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παππά, δεν θα υπάρξει άλλη προειδοποίηση. Θα κλείσει το μικρόφωνο. Παρακαλώ.

**ΧΡΗΣΤΟΣ ΠΑΠΠΑΣ:** Κύριε Πρόεδρε,...

**ΠΡΟΕΔΡΕΥΩΝ (Νικήτας Κακλαμάνης):** Όχι. Πρέπει να μιλήσουν όλοι οι συνάδελφοι.

**ΧΡΗΣΤΟΣ ΠΑΠΠΑΣ:** Γιατί συγχύζεστε;

**ΠΡΟΕΔΡΕΥΩΝ (Νικήτας Κακλαμάνης):** Συγχύζομαι, όταν είναι εις βάρος των συναδέλφων.

**ΧΡΗΣΤΟΣ ΠΑΠΠΑΣ:** Να φροντίζετε την υγεία σας, κύριε Πρόεδρε. Δεν πρέπει να συγχύζεστε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ. Είμαι γιατρός και δεν χρειάζομαι τη συμβουλή σας. Εσείς μπορεί να χρειαστείτε τη δική μου. Παρακαλώ τελειώστε.

**ΧΡΗΣΤΟΣ ΠΑΠΠΑΣ:** Σας παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Εγώ παρακαλώ. Εις βάρος των συναδέλφων, δεν θα κάνετε κατάχρηση του χρόνου. Τελεία και παύλα.

Παρακαλώ τις γραμματείες των κομμάτων, οι οποίες παρακολουθούν τη συνεδρίαση, να ειδοποιηθεί ο κ. Καραγιαννίδης, ο κ. Χατζηδάκης, ο κ. Ξυδάκης, η κ. Κασιμάτη να προσέλθουν. Διότι περαιτέρω ανοχή δεν θα υπάρξει. Θα εκφωνηθούν και θα διαγραφούν.

Τον λόγο έχει ο κ. Σταμάτης.

**ΔΗΜΗΤΡΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, τι υποτίθεται ότι επιδιώκει να ρυθμίσει το παρόν νομοσχέδιο; Τη δυνατότητα αναγνώρισης της ταυτότητας φύλου από διεμφυλικά πρόσωπα, δηλαδή, από πρόσωπα που βιώνουν μια αφόρητη πίεση εξαιτίας ενός σφάλματος της φύσης. Και τα άτομα αυτά πρέπει να προστατευθούν, πρέπει να απαλλαγούν, να λυτρωθούν από αυτήν την αφόρητη πίεση και να ενταχθούν ομαλά στην κοινωνία.

Αν δεχθούμε αυτή τη γενική αρχή, τότε θα πρέπει να αποδεχθείτε ότι αυτό μπορεί να πραγματοποιηθεί κάτω από δύο προϋποθέσεις: Ότι πρώτον, πρόκειται περί διεμφυλικών προσώπων, αδιαμφισβήτητα. Και το δεύτερο, πως η βούλησή τους να κατευθυνθούν σε αυτήν την αλλαγή είναι σοβαρή και υπεύθυνη. Αν δεν υπάρχουν αυτά, δεν υπάρχει σοβαρό νομοθέτημα, δεν υπάρχει σοβαρή αντιμετώπιση της κατάστασης. Αν αυτές, λοιπόν, είναι οι προϋποθέσεις, δεδομένου ότι η ρύθμιση που επιχειρούμε είναι ρύθμιση κανόνα δημόσιας τάξης, πώς τις διακριβώνει η πολιτεία την ύπαρξη αυτών των δύο προϋποθέσεων; Προφανώς, ύστερα από μια τεκμηριωμένη, επιστημονική διαπίστωση, αυτήν ακριβώς δηλαδή που λείπει από το παρόν νομοσχέδιο.

Σας θυμίζω ότι η απόφαση του Ευρωπαϊκού Δικαστηρίου των Ανθρωπίνων Δικαιωμάτων απορρίπτει την ιδέα στείρωσης ή εγχείρησης, αλλά ρητά αναφέρει, άρα θεωρεί θεμιτή την ύπαρξη προϋποθέσεων εκ μέρους του κάθε κράτους-μέλους. Εσείς βγαίνετε πιο μπροστά και από την δικαιολογητική βάση της απόφασης του Ευρωπαϊκού Δικαστηρίου. Δεν ξέρω πόσα άλλα κράτη-μέλη εφαρμόζουν αυτή τη διαδικασία, που εσείς σήμερα υιοθετείτε, χωρίς καμμία επιστημονική τεκμηρίωση.

Γι’ αυτό, δικαίως το νομοσχέδιο χαρακτηρίζεται πρόχειρο και ασόβαρο, γιατί δεν έχει καμμία επιστημονική τεκμηρίωση. Φτάσατε στο σημείο να γράψετε στα παλιά σας τα παπούτσια και την Παιδοψυχιατρική Εταιρεία και την Ψυχιατρική Εταιρεία, η οποία διατύπωσε επίσης επιφυλάξεις επ’ αυτού.

Υπάρχουν, όμως, και δύο αποδείξεις της έλλειψης σοβαρότητας, με την οποία νομοθετείτε σήμερα. Η πρώτη είναι πως αλλάξατε αιφνίδια γνώμη και κατεβάσατε το όριο άσκησης αυτού του δικαιώματος, από τα δεκαεπτά, στα δεκαπέντε χρόνια.

Σας ερωτώ, κύριε Υπουργέ: Πρώτα απ’ όλα, γιατί το πήγατε στα δεκαπέντε και δεν το πήγατε στα δώδεκα; Με ποια τεκμηρίωση εισάγετε ένα όριο ηλικίας; Εσείς με ποιο δικαίωμα ασκείτε μονομερώς τη δυνατότητα μιας ρύθμισης, η οποία είναι προφανές ότι εκφεύγει των επιστημονικών σας γνώσεων; Εν πάση περιπτώσει, έτσι νομοθετεί το Σώμα, με βάση την κρίση ενός Υπουργού, ο οποίος άκουσε έναν γονέα και άλλαξε γνώμη; Αυτό είναι σοβαρή αντιμετώπιση της ρύθμισης; Έχει σοβαρότητα αυτό; Θα μπορούσατε να φέρετε και μία ρύθμιση -επαναλαμβάνω- που να λέει «από τα δώδεκα χρόνια», επειδή έτσι εσείς το κρίνατε. Αυτός είναι ο τρόπος, με τον οποίο νομοθετεί το Σώμα;

Το δεύτερο: Συμφωνούμε όλοι ότι η βούληση του ατόμου που κατευθύνεται σε μια τέτοια αλλαγή, πρέπει να είναι σοβαρή. Εάν είναι σοβαρή, γιατί βάζετε το δικαίωμα δεύτερης αλλαγής αυτής της ταυτότητας; Αυτό σημαίνει ότι μόνοι σας αναγνωρίζετε ότι ο τρόπος και η διαδικασία, την οποία επιλέγετε δεν διασφαλίζει τη σοβαρότητα της δήλωσης. Επαναλαμβάνω στον Υπουργό Δικαιοσύνης πως αυτή η ρύθμιση είναι δημοσίας τάξεως και χρήζει διαφορετικής αντιμετώπισης, από τον τρόπο με τον οποίο την αντιμετωπίζετε.

Ας μη γελιόμαστε, κύριε Υπουργέ. Αυτήν τη ρύθμιση δεν τη φέρνετε γιατί την πιστεύετε ή επειδή ξαφνικά σας έπιασε πόνος. Ο πραγματικός σκοπός αυτής της ρύθμισης είναι να χρησιμοποιηθεί ως ένα ακόμη άλλοθι «κοινωνικής ευαισθησίας» απέναντι σε μια κυβερνητική πολιτική, σκληρή και ανελέητη, κυρίως εναντίον των πιο φτωχών στρωμάτων της κοινωνίας.

Γι’ αυτό και αισθάνθηκε την ανάγκη ο κ. Τσακαλώτος να δώσει συνέντευξη και να ασχοληθεί -μας αιφνιδίασε- μ’ ένα θέμα έξω από το αντικείμενό του, λες κι έχει ρυθμίσει όλα τα υπόλοιπα και να μας κάνει μαθήματα φιλελευθερισμού. Εάν ήταν εδώ, θα του έλεγα την κριτική του Μαρξ πάνω στους αριστερούς αυτού του τύπου, αλλά λείπει. Θα κάνουμε μια άλλη φορά τη συζήτηση.

Αυτός, λοιπόν, είναι ο πραγματικός σκοπός, ο οποίος αναδεικνύεται και από ένα άλλο θέμα: από την προσπάθεια να μην κάνετε ουσιαστικό διάλογο, να μην προσπαθήσετε να αποσπάσετε την έγκριση των κομμάτων, αλλά να ορθώσετε αντιδράσεις, προκειμένου εσείς μόνοι σας να το υπερασπιστείτε αυτό, για να επιτύχετε τον πολιτικό σκοπό που προανέφερα.Αυτή είναι η πραγματική σας βούληση. Αυτό φαίνεται και από ένα άλλο στοιχείο και εδώ θα κλείσω, κύριε Πρόεδρε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μου προξένησε εντύπωση ο υποτιμητικός τρόπος, με τον οποίον και η εισηγήτρια της Πλειοψηφίας, αλλά κυρίως ο Πρωθυπουργός, αναφέρθηκαν στην Εκκλησία. Τι είπε χθες ο Πρωθυπουργός; «Κάποιοι κύκλοι που έχουν παλιές ιδέες και θέλουν…» κ.λπ.. «Κάποιοι κύκλοι». Αυτοί οι κύκλοι είναι η ελληνική Ορθόδοξη Εκκλησία, είναι το Άγιο Όρος. «Κύκλους» τους βαπτίζετε σήμερα; Αυτός ο υποτιμητικός, περιφρονητικός, καταφρονητικός χαρακτηρισμός σε βάρος της Εκκλησίας είναι πρωτοφανής.

Ασφαλώς, κύριοι συνάδελφοι, εδώ νομοθετούμε και η Βουλή έχει δείξει ότι πολλές φορές έχει πάρει αποφάσεις, που ήταν κόντρα στις απόψεις της Εκκλησίας. Έτσι δεν είναι; Αυτό, όμως, δεν σήμαινε ότι μιλούσαμε με τον καταφρονητικό τρόπο, με τον οποίο μίλησε χθες ο συνομιλητής του προκαθήμενου της Εκκλησίας μας, ο Πρωθυπουργός, και -για να θυμίσω- ο ικέτης και προσκυνητής του Αγίου Όρους.

Άρα, εδώ έχουμε μια προσβολή προς την Εκκλησία.

**ΠΡΟΕΔΡΕΥΩΝ (Νικήτας Κακλαμάνης):** Και κλείστε με αυτό, κύριε Σταμάτη.

**ΔΗΜΗΤΡΙΟΣ ΣΤΑΜΑΤΗΣ:** Ναι, κλείνω.

Και διερωτώμαι, απευθυνόμενος σε όλους εσάς, που επιτεθήκατε εναντίον της Εκκλησίας: Έχει ή δεν έχει δικαίωμα να εκφράσει την άποψή της επί ενός θέματος, που άπτεται σίγουρα του περιεχομένου της Εκκλησίας μας;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Την άποψή της, ναι. Αλλά κριτική…

**ΔΗΜΗΤΡΙΟΣ ΣΤΑΜΑΤΗΣ:** Ένα λεπτό, μη με διακόπτετε. Δεν σας διέκοψα.

Εσείς έχετε άλλη άποψη. Είστε άθεη. Με γειά σας, με χαρά σας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταμάτη, μην απαντάτε και κλείστε παρακαλώ.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Δεν θα δώσουμε εδώ διαπιστευτήρια.

**ΔΗΜΗΤΡΙΟΣ ΣΤΑΜΑΤΗΣ:** Είδα το ύφος με το οποίο μιλήσατε για την Εκκλησία.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Καλά, κύριε Σταμάτη, εντάξει.

**ΔΗΜΗΤΡΙΟΣ ΣΤΑΜΑΤΗΣ:** Όμως, εδώ τίθεται ένα μεγάλο ζήτημα. Αυτή η τυφλή σύγκρουση είναι σκόπιμη και για ποιον λόγο; Θα μπορούσε με μια δήλωση ο Πρωθυπουργός να εκδηλώσει τον σεβασμό, έστω και αναφέροντας το όνομα της Εκκλησίας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταμάτη, παρακαλώ ολοκληρώστε.

**ΔΗΜΗΤΡΙΟΣ ΣΤΑΜΑΤΗΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ε, ναι, ολοκληρώνετε, αλλά είστε ήδη συν τρία λεπτά.

**ΔΗΜΗΤΡΙΟΣ ΣΤΑΜΑΤΗΣ:** Κύριε Υπουργέ, εάν πράγματι επιθυμείτε να ρυθμίσετε αυτά τα θέματα με αυτό το νομοσχέδιο, πρέπει να τα αποσύρετε και να συζητήσουμε μαζί από κοινού, σε πνεύμα κατανόησης και στο πνεύμα της απόφασης του Ευρωπαϊκού Δικαστηρίου Ανθρωπίνων Δικαιωμάτων, την πρόταση που κατέθεσε η Νέα Δημοκρατία.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εάν όποιος ανεβαίνει στο Βήμα δεν τηρεί τον χρόνο -επειδή παίρνει τον λόγο και άρα δεν τον νοιάζει για τους επόμενους- θέλω να είμαι ξεκάθαρος από τώρα ότι οι μισοί συνάδελφοι από αυτούς που αναμένουν να μιλήσουν, δεν θα μιλήσουν. Εάν ο χρόνος τηρηθεί, θα μιλήσουν όλοι. Εγώ δεν θα γίνω κακός μαζί σας, κάθε φορά να κάνω τον παιδονόμο. Σας παρακαλώ πολύ, πρέπει ο καθένας που προσέρχεται στο Βήμα να σέβεται αυτούς που έπονται.

Κύριε Υπουργέ, έχετε τον λόγο για τις τροπολογίες.

Μετά είναι ο κ. Χατζηδάκης και μετά ο κ. Ξυδάκης, δηλαδή πάμε με τη σειρά του καταλόγου.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, παίρνω τον λόγο μόνο για να ανακοινώσω κάτι το οποίο είναι γνωστό στο Σώμα, ότι από το Υπουργείο Δικαιοσύνης γίνονται δεκτές όλες οι υπουργικές τροπολογίες. Άλλωστε, οι περισσότερες είναι του δικού μας Υπουργείου, εκτός από δύο, που είναι του Υπουργείου Εργασίας. Το λέω προς γνώση όλων των εισηγητών και των συναδέλφων, που θα μιλήσουν.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Υπουργέ, ευχαριστούμε.

Κύριε Χατζηδάκη, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, κυρίες και κύριοι συνάδελφοι, θέλω να ξεκινήσω με μια γενική τοποθέτηση. Θα ήμουν εναντίον της απομόνωσης κάθε συμπολίτη μας, κάθε συνανθρώπου μας, από εμάς τους υπόλοιπους. Προφανώς, σε αυτό το πνεύμα είμαι εναντίον και της απομόνωσης των διεμφυλικών. Πραγματικά, δεν μπορώ να αντιληφθώ τι έχουμε να κερδίσουμε όλοι εμείς οι υπόλοιποι από μια τέτοια πολιτική και κοινωνική συμπεριφορά.

Επομένως, τα πράγματα ως προς τη γενική κατεύθυνση σε σχέση με τη Νέα Δημοκρατία, είναι πάρα πολύ σαφή. Δεν είναι μόνο η διάσταση «δικαιώματα» είναι, ακόμη περισσότερο θα έλεγα εγώ, η παραδοσιακή ανθρωπιά των Ελλήνων, που πρέπει να μας διακρίνει και σε αυτό το θέμα.

Ο Πρωθυπουργός χθες διεκδίκησε το μονοπώλιο της ευαισθησίας. Μας μίλησε για «ζέβρες και λιοντάρια», ισχυριζόμενος ότι εκείνος είναι με τις «ζέβρες».

Κύριε Πρωθυπουργέ, είμαστε όλοι με τις ζέβρες. Όμως, ξέρετε, υπάρχουν και μερικές «ζέβρες», που λέγονται «φορολογούμενοι», οι οποίοι έχουν επιβαρυνθεί αυτά τα δυόμισι χρόνια της δικής σας διακυβέρνησης με είκοσι επτά καινούργιους, πρόσθετους φόρους. Υπάρχουν μερικές άλλες «ζέβρες», που λέγονται «ασφαλισμένοι» και «συνταξιούχοι», που έχουν δει να περικόπτονται οι συντάξεις τους τα τελευταία δυόμισι χρόνια με είκοσι έναν διαφορετικούς τρόπους και υπάρχουν μερικές άλλες «ζέβρες», που λέγονται «νέοι», οι οποίοι φεύγουν κατά δεκάδες χιλιάδες στο εξωτερικό και που έχουν χάσει ένα βασικό τους δικαίωμα: το δικαίωμα να ονειρεύονται.

Αυτά για τις ζέβρες και τα λιοντάρια, για να έχουμε όλη την εικόνα.

Από κει και πέρα, έχοντας τοποθετηθεί με αυτόν τον τρόπο, σε σχέση με την αντίληψη της Νέας Δημοκρατίας για τους διεμφυλικούς και τα ανθρώπινα δικαιώματα, θέλω να πω πως το νομοσχέδιο αυτό είναι πρόχειρο και καταφεύγει σε υπερβολές και ακρότητες.

Το ζήτημα, κυρίες και κύριοι συνάδελφοι, δεν αφορά μόνο δικαιώματα. Είναι και ζήτημα επιστημονικό. Και νομίζω ότι η Κυβέρνηση έχει υποβαθμίσει τη δεύτερη διάσταση του ζητήματος.

Η Νέα Δημοκρατία δεν έχει μείνει στα συνθήματα. Καταθέτει συγκεκριμένη πρόταση νόμου, για να είναι αποτυπωμένη η φιλοσοφία της, η θέση της, γενικά και σε λεπτομέρεια, πάνω στο συγκεκριμένο ζήτημα.

Θέλω να σταθώ μόνο σε ένα θέμα, το οποίο είναι -νομίζω- ενδεικτικό της διαφοράς απόψεων που έχουμε. Εμείς, επειδή πιστεύουμε ότι το θέμα είναι και επιστημονικό, θεωρούμε ότι πρέπει να υπάρχει γνωμάτευση από ειδικά κέντρα του δημοσίου -αναφερόμαστε, ας πούμε, στο Κέντρο του «Αιγινητείου Νοσοκομείου»- όχι για άλλον λόγο, αλλά για να υπάρχει ασφάλεια δικαίου. Διότι πέρα από τη διάσταση του δικαιώματος, υπάρχει και το θέμα της λειτουργίας του κράτους, υπάρχει το θέμα της βεβαιότητας, σε σχέση με τη νομική διάσταση του συγκεκριμένου θέματος.

Άρα, νομίζω πως η άποψη της Νέας Δημοκρατίας είναι σαφής. Είμαστε με την ανθρωπιά, είμαστε εναντίον της απομόνωσης κάθε συμπολίτη μας. Δεν είμαστε με την προχειρότητα, δεν είμαστε με τις υπερβολές, δεν είμαστε με αυτόν τον λαϊκίστικο τρόπο, που αντιμετωπίζει η Κυβέρνηση και το συγκεκριμένο ζήτημα.

Έχω ζήσει αρκετά χρόνια στο εξωτερικό και ξέρω ότι τα ζητήματα αυτά παντού προκαλούν αναταράξεις. Είναι εύλογο, γιατί είναι καινούργια ζητήματα, απασχολούν, ενδεχομένως, για πρώτη φορά τις κοινωνίες και δεν μπορούν όλοι να ακολουθήσουν τον ίδιο βηματισμό. Αυτός είναι ένας λόγος, για τον οποίο η Κυβέρνηση, οι όποιες κυβερνήσεις, πρέπει να αντιμετωπίζουν, ειδικά αυτό το θέμα, με περισσή ευαισθησία.

Αντί γι’ αυτό, νομίζω πως η Κυβέρνηση επιχειρεί να λαϊκίσει και ακόμα περισσότερο να διχάσει την κοινωνία, προκειμένου να κερδίσει κάποιες ψήφους και να θυμίσει ότι είναι δήθεν, μια προοδευτική Κυβέρνηση.

Όμως, εκείνο το οποίο τελικά πετυχαίνει δεν είναι να διχάσει την Αντιπολίτευση. Βλέπετε, η Νέα Δημοκρατία έχει πρόταση και κινείται ως μια συντεταγμένη κοινοβουλευτική δύναμη. Εκείνο που κατάφερε μέχρι στιγμής η Κυβέρνηση είναι να διχάσει την κυβερνητική Πλειοψηφία. Ο ένας από τους δύο επικεφαλής των κομμάτων, που την στηρίζουν, έχει αποφασίσει να πάει ταξίδι στη Βραζιλία, για να μην είναι σήμερα εδώ στην ψηφοφορία και να μην τοποθετηθεί και κυβερνητικοί Βουλευτές εκφράζουν αντιρρήσεις για το περιεχόμενο αυτού του νομοσχεδίου.

Θα ήταν, νομίζω, πολύ καλύτερο και για την Κυβέρνηση και για τη Βουλή και για τη χώρα μας, αν αντί γι’ αυτήν την αντιμετώπιση από την πλευρά της κυβερνητικής Πλειοψηφίας υπήρχε μια άλλη, πραγματικά προοδευτική, με κοινωνική ευαισθησία και ουσιαστική αντιμετώπιση αυτού του ζητήματος.

Λέγοντας όλα αυτά, κυρίες και κύριοι συνάδελφοι, το μόνο που μπορούμε να κάνουμε πια, είναι να περιμένουμε το μεσημέρι, για να δούμε πώς θα τοποθετηθεί η κυβερνητική Πλειοψηφία και τι θα γίνει με τη δεδηλωμένη της Κυβέρνησης Τσίπρα – Καμμένου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Νικόλαος Ξυδάκης.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Αγαπητοί συνάδελφοι και συναδέλφισσες, έχω την εκτίμηση -δεν είμαι έμπειρος κοινοβουλευτικός, δεν έχω δεκαετίες σε αυτήν την Αίθουσα- ότι τέτοιες συνεδριάσεις, τέτοιες συζητήσεις, τέτοιες αποφάσεις είναι που δίνουν το πραγματικό περιεχόμενο και την ουσία της δημοκρατίας και του Κοινοβουλευτισμού και φέρνουν κάθε Βουλευτή, κάθε εκλεγμένο Βουλευτή, ενώπιον του λαού, ενώπιον των συμπολιτών του, ενώπιον των συνανθρώπων του. Είναι η στιγμή κατά την οποία παίρνει το πραγματικό, το βαθύτερο περιεχόμενο η φράση «ψηφίζω κατά συνείδηση».

Αυτό προϋποθέτει, όμως, ότι σεβόμαστε την εντολή που έχουμε, σεβόμαστε τον εαυτό μας, μπαίνουμε στον κόπο του συνανθρώπου και του συμπολίτη και μπαίνουμε στην ουσία της δημοκρατίας και στην ουσία των δικαιωμάτων. Το δικαίωμα το χρειάζεται ο ευάλωτος, ο αδύναμος, αυτός που δεν έχει φωνή, αυτός που δεν μπορεί να φτάσει στους διαδρόμους των πολιτικών γραφείων και να μπει μέσα στη Βουλή να ακουστεί η φωνή του, να κάνει το περίφημο λόμπινγκ. Και μέρος του αυτοσεβασμού του δικού μας είναι να μπούμε στη ουσία ενός νομοθετήματος, να καταλάβουμε το πνεύμα του και να ακούσουμε τη φωνή της κοινωνίας και την ανάγκη, την οποία καλείται να υπηρετήσει αυτό το νομοθέτημα.

Το νομοθέτημα αυτό, που εισάγεται από το Υπουργείο Δικαιοσύνης, από την Κυβέρνηση σε αυτήν την Αίθουσα, έχει σκοπό ακριβώς, να βοηθήσει, ώστε κάποιοι άνθρωποι να πάψουν να είναι αόρατοι, να είναι ανύπαρκτοι, υποβαθμισμένοι, κρυμμένοι και από τον ίδιο τους τον εαυτό, άνθρωποι οι οποίοι γνωρίζουν τι είναι -όχι απλώς έχουν επιλέξει, αλλά νιώθουν αυτό που είναι- και δεν τους επιτρέπεται να είναι, αυτό που είναι. Κι έρχεται η πολιτεία να βοηθήσει τους δικαστές, οι οποίοι με σειρά αποφάσεων τα τελευταία χρόνια έκαναν το βήμα, προχώρησαν και αποφάσισαν ad hoc για την ισοπολιτεία και την ύπαρξη αυτών των ανθρώπων.

Είναι αυτονόητο ότι τέτοια νομοθετήματα, τα οποία φιλοδοξούν να ρυθμίσουν αλλαγές στις κοινωνικές ανάγκες, αλλαγές στις κοινωνικές νοοτροπίες χρειάζονται μελέτη, χρειάζονται σκέψη, χρειάζονται κουράγιο και τόλμη από όσους θα νομοθετήσουν. Πολλές φορές, δεν έχει γίνει αυτή η απαραίτητη συζήτηση και ο συλλογισμός μέσα μας, στις ψυχές μας, στα μυαλά μας και φτάνουμε απαράσκευοι, απροετοίμαστοι στο Κοινοβούλιο. Και πολλές φορές, αυτό που κουβαλάμε μέσα στην Αίθουσα του Κοινοβουλίου, είναι τα στερεότυπα και οι προκαταλήψεις μας.

 Δεν ερχόμαστε με ανοιχτά αυτιά να αφουγκραστούμε την κοινωνία, να ακούσουμε τις ανάγκες της. Και πολλές φορές, αυτό που πρυτανεύει δεν είναι η ευθύνη μας απέναντι στους συμπολίτες, τους συνανθρώπους και απέναντι στην ιστορία εντέλει, αλλά το πώς θα κρυφτούμε πίσω από «ράσα» ψηφοθηρίας, πίσω από προφάσεις, πίσω από τις δικές μας αδυναμίες, για να μην αναλάβουμε το ρόλο, τον οποίο εμείς ζητήσαμε από τους πολίτες, να έρθουμε εδώ σε αυτή την Αίθουσα.

Έγινε μεγάλη κουβέντα για τον ρόλο της Εκκλησίας. Θα ήθελα να κάνω δύο διευκρινήσεις. Για εμάς, για τη δική μας τη σκέψη, Εκκλησία δεν είναι η ιεραρχία. Εκκλησία είναι το σώμα των πιστών. Είμαστε όλοι εμείς οι βαπτισθέντες, εκουσίως ή ακουσίως. Όταν βαπτίζεσαι τριών ή έξι μηνών, δεν έχεις επιλέξεις να βαπτιστείς. Μπαίνεις, όμως, μέσα στο σώμα της Εκκλησίας, μπαίνεις μέσα στο σώμα της παράδοσης, μπαίνεις μέσα αργότερα ως ελευθέρως βουλόμενος.

Μιλάμε για την Εκκλησία. Έχουμε ακούσει όλους τους ιεράρχες ή αυτούς, οι οποίοι συνηθίζουν από άμβωνος να απειλούν με αφορισμούς; Ακούμε τους ιεράρχες, που κηρύσσουν την αγάπη, που κηρύσσουν την καταλαγή, που κηρύσσουν την συμπερίληψη; Ακούμε τους ιεράρχες, τους ιερείς, τους ποιμένες, τους χριστιανούς, που κηρύσσουν και ζουν με τη συμπερίληψη, τη φιλαλληλία και την αγάπη;

Η δημοκρατία και η ευαγγελική διδασκαλία μοιράζονται ίδιες αξίες: Τη φιλανθρωπία, τη φιλαλληλία, την αλληλεγγύη, την ισότητα, την αγάπη. Αυτά είναι στον πυρήνα της χριστιανικής διδασκαλίας και δεν θα πρέπει να επιτρέψουμε σε κανένα χυδαίο ναζιστή, που αρνείται την ταυτότητά του, να μας κάνει κηρύγματα διαφωτισμού, ευαγγελίου και νεωτερικότητας. Ας μείνουν στον σκοτεινό τους λάκκο, εκεί που ήταν και εκεί που θα ξαναγυρίσουν.

Θέλω, όμως, να απευθυνθώ στους συναδέλφους Βουλευτές, αυτούς που είναι σε αυτή την Αίθουσα, αυτούς που μας ακούν και αυτούς που θα έρθουν αργότερα να ψηφίσουν: Θα κριθούμε από την ιστορία, όχι από τους διεμφυλικούς, όχι από αυτή τη μικρή ομάδα, που καλούμαστε να υπερασπιστούμε και να προστατεύσουμε. Θα κριθούμε για το αν προωθούμε τις πανανθρώπινες αξίες από την εποχή των μεγάλων επαναστάσεων, την εποχή του Διαφωτισμού, για το αν θα υπερασπιστούμε τον αξιακό πυρήνα και του πολιτικού φιλελευθερισμού και της Γαλλικής Επανάστασης και όλης της Αριστεράς από τονδέκατο όγδοο αιώνα και μετά. Θα κριθούμε για το αν αφουγκραζόμαστε την κοινωνία, τις αγωνίες της, τις λαχτάρες της, τις αναζητήσεις και τις αντινομίες της ακόμα.

Δεν θα ξεχάσω πώς μεταμορφώθηκε η Αίθουσα της Γερουσίας κατά τη συζήτηση στην επιτροπή, όταν μίλησαν οι ίδιοι άνθρωποι που τους αφορά, οι γονείς των ανθρώπων που τους αφορά. Είναι στιγμές που τιμάται ο κοινοβουλευτικός βίος, που τιμάται η δημοκρατία, όταν η ίδια η κοινωνία, η μόνη κυρίαρχη, η μόνη για την οποία θα πρέπει να αγωνιζόμαστε, μπαίνει σε αυτή την Αίθουσα, σπάει τα στερεότυπα, σπάει τους ρόλους, σπάει την ψηφοθηρία. Μόνο τότε αποκτά νόημα και φως το Βουλευτήριο, όταν οι άνθρωποι θα μας δουν να σκεφτόμαστε, να βουλευόμεθα και να ψηφίζουμε, να αποφασίζουμε.

Θα κριθούμε -και κρινόμαστε- για το αν βοηθάμε την κοινωνία με το παράδειγμά μας και με το υπόδειγμά μας να προχωρήσει μπροστά, προς το φως.

Η σημερινή ψήφος είναι ψήφος για αξιοπρέπεια, για ισοπολιτεία, για ενσυναίσθηση, για ανθρωπιά. Και τέτοιες στιγμές κρίσεως και ευθύνης θα είναι που θα χαραχτούν στο μυαλό μας και θα μείνουν από το πέρασμά μας από αυτή την Αίθουσα. Όσοι δεν παραδοθούμε στον κυνισμό, που εμπεριέχεται στην εξουσία και την άσκηση της εξουσίας, θα θυμόμαστε τέτοιες στιγμές πολιτικές.

Ας κάνουμε, λοιπόν, το χρέος μας απέναντι στους αδύναμους, τους ευάλωτους, τους αδικημένους, τους συνανθρώπους μας. Το χρωστάμε, κυρίως στους εαυτούς μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Και εμείς ευχαριστούμε.

Τον λόγο θα πάρει τώρα ο κ. Χρήστος Δήμας, μετά η κ. Βαγιωνάκη, που δεν εκφωνήθηκε χτες και στη συνέχεια η Αντιπρόεδρος κ. Χριστοδουλοπούλου.

Ορίστε, κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Η Νέα Δημοκρατία θα καταψηφίσει το νομοσχέδιο της Κυβέρνησης. Η κυβερνητική Πλειοψηφία, για ακόμα μία φορά, χρησιμοποιεί μία κοινωνική ομάδα, προκειμένου να μεταφέρει τη δημόσια συζήτηση μακριά από τα καθημερινά της προβλήματα είτε αυτά είναι οι οφειλές των πολιτών προς το δημόσιο, οι κατασχέσεις, οι πλειστηριασμοί πρώτης κατοικίας, η υπεροφορολόγηση, η περικοπή των συντάξεων, η ανεργία και η ολοκλήρωση της τρίτης αξιολόγησης. Την ίδια στιγμή, αδιαφορεί για τις επιπτώσεις που έχει το μέγεθος και το ύφος της συζήτησης αυτής σε εκείνους, για τους οποίους υποτίθεται ότι ενδιαφέρεται.

Η συζήτηση για το νομοσχέδιο που συζητάμε σήμερα, είναι μία συζήτηση, η οποία θα έπρεπε να γίνεται με άλλους όρους και προφανώς, με άλλη στόχευση. Η πραγματικότητα είναι πως, αυτό το νομοσχέδιο, αντί να ρυθμίζει μία κατάσταση, δημιουργεί νέα ζητήματα και στοχεύει μόνο στον αποπροσανατολισμό της ελληνικής κοινωνίας από τα προβλήματα που αντιμετωπίζει. Με απλά λόγια, η Κυβέρνηση χρησιμοποιεί αυτούς τους ανθρώπους για να δημιουργήσει έναν αντιπερισπασμό από τη ζημιά, που η ίδια έχει προκαλέσει στη χώρα.

Σε ό,τι αφορά στη Νέα Δημοκρατία συνολικά, προσπαθούμε να προσεγγίσουμε το θέμα με μεγάλη προσοχή και ευαισθησία και, ταυτόχρονα, να συμβάλουμε στην καθιέρωση μίας διαδικασίας, η οποία δεν θα προσβάλει την προσωπικότητα των ανθρώπων. Θα αναγνωρίζει τα ατομικά τους δικαιώματα και, παράλληλα, θα είναι συμβατή με όσα ορίζει η επιστήμη σήμερα.

Δεν αμφιβάλει κανείς, λοιπόν, πως υπάρχει ανάγκη εκσυγχρονισμού του πλαισίου προστασίας των ατομικών δικαιωμάτων. Αυτό που, όμως, δημιουργεί προβλήματα είναι οι μαξιμαλισμοί, ο τρόπος και η φιλοσοφία με την οποία η κυβερνητική Πλειοψηφία επιχειρεί να νομοθετήσει.

Είμαστε αντίθετοι, συνεπώς, σε αυτό το νομοσχέδιο και δεν πιστεύουμε ότι η πραγματικότητα αυτή πρέπει να αντιμετωπιστεί επιπόλαια, πρόχειρα και χωρίς να έχει προηγηθεί πραγματικός διάλογος. Στόχος όλων μας θα πρέπει να είναι ο εξής: Να υιοθετηθεί ένα αποτελεσματικό πλαίσιο, που θα εξασφαλίζει μεν την εξυπηρέτηση των ατομικών δικαιωμάτων των ενδιαφερόμενων κοινωνικών ομάδων, αλλά δεν θα γεννά νέα προβλήματα και δεν θα εκθέτει τους ανθρώπους αυτούς σε έναν ανεπίτρεπτο κοινωνικό στιγματισμό για επικοινωνιακούς και μόνο λόγους.

Οι ενστάσεις μας, λοιπόν, στο παρόν νομοσχέδιο είναι συγκεκριμένες. Θα εστιάσω σε δύο ζητήματα.

Αρχικά, θα εστιάσω στο ζήτημα του ηλικιακού ορίου, με βάση το οποίο θα μπορεί ένα παιδί να αλλάξει την νομική ταυτότητα του φύλου του. Θεωρείτε, πραγματικά, ένα παιδί δεκαπέντε χρονών ώριμο να λάβει μία τέτοια απόφαση; Έχει ολοκληρωθεί η σωματική και ψυχική ανάπτυξη ενός δεκαπεντάχρονου παιδιού; Ακόμα κι αν δεχθούμε πως υπάρχει γονική συναίνεση, αυτό βελτιώνει το κρίσιμο καθεστώς μέσα στο οποίο λαμβάνεται μία τέτοια απόφαση;

Διαφωνώ, λοιπόν, με το όριο των δεκαπέντε, όπως διαφωνούν άλλωστε και οι επιστήμονες. Δεν σας το λέει μόνο η Νέα Δημοκρατία. Σας το λέει η επιστημονική κοινότητα μέσω της Παιδοψυχιατρικής Εταιρείας Ελλάδας. Με σημείωμά της, αφού διαμαρτύρεται ότι δεν κλήθηκε να καταθέσει τις απόψεις της στον διάλογο, δηλώνει την αντίθεσή της για το ηλικιακό όριο των δεκαπέντε. Σημειώνει, μάλιστα, πως πρόκειται για μία ηλικία η οποία χαρακτηρίζεται από ρευστότητα της διαμορφούμενης ταυτότητας φύλου, εκφράζοντας παράλληλα την ανησυχία ότι το να επιτρέπεις σε έφηβους να μπουν σε μία τέτοια διαδικασία, θα επιβαρύνει, παρά θα βελτιώσει, την ψυχική τους κατάσταση. Επαναλαμβάνω για όσους δεν ακούσανε: Θα επιβαρύνει, παρά θα βελτιώσει, την ψυχική τους κατάσταση.

Θα πρέπει, λοιπόν, πέρα και πάνω απ’ όλα πριν νομοθετήσουμε, να ακούμε και τη γνώμη των ειδικών επιστημόνων, λαμβάνοντας υπ’ όψιν τη μεγάλη πολυπλοκότητα της «δυσφορίας φύλου» στην παιδική και εφηβική ηλικία και, επιπλέον, τους όρους με τους οποίους θα συμβεί αυτή η κοινωνική μετάβαση, καθώς απαιτούν ιδιαίτερη προσοχή σε κάθε τέτοιο στάδιο. Και δεν αρκεί μόνο ένας δικαστής, όσο καλά κι αν κάνει τη δουλειά του, για να αποφασίσει.

Δυστυχώς, όμως, για τον ΣΥΡΙΖΑ το ζήτημα της νομικής αναγνώρισης ταυτότητας φύλου αρχίζει και τελειώνει στο στοιχείο της βούλησης. Δηλαδή, ο επαναπροσδιορισμός του φύλου να γίνεται μεν μέσω δικαστικής απόφασης, αλλά με μία μόνο απλή δήλωση του ατόμου. Και τι θα συμβεί αν κάποια στιγμή το άτομο αυτό θελήσει να αλλάξει ξανά ταυτότητα; Καμμία πρόβλεψη. Τι θα συμβεί αν είναι ήδη έγγαμο κάποιο άτομο και έχει παιδιά; πρόβλεψη. Ποιες θα είναι οι συνέπειες για τον ίδιο αν η «δυσφορία φύλου» συνεχιστεί; πρόβλεψη. Και , εφόσον η αλλαγή φύλου θα αποτελεί μια δικαστική πράξη, πώς μπορεί να θεωρεί κανείς ότι η ληξιαρχική πληροφορία δεν θα πρέπει να ενδιαφέρει την πολιτεία;

Αυτά είναι μια σειρά από ερωτήματα, στα οποία οι απαντήσεις θα έπρεπε να είναι πολύ προσεκτικές και σίγουρα προϊόν συναινέσεων, όχι μονομερών κυβερνητικών αποφάσεων και μικροκομματικών παιχνιδιών.

Πέρα από το θεσμικό μας ρόλο σε αυτήν την Αίθουσα, προφανώς είμαστε και άνθρωποι. Και κανένας άνθρωπος δεν μπορεί να νιώθει καλά, γνωρίζοντας πως κάποιος συνάνθρωπός του δυσφορεί, πόσο μάλλον αν αυτή η δυσφορία προέρχεται από αδυναμίες του κράτους.

Σας καλώ, λοιπόν, κύριε Υπουργέ, να πάρετε πίσω το νομοσχέδιο, να μην δημιουργήσετε επιπλέον προβλήματα και να συζητήσουμε από την αρχή, με διάθεση συναίνεσης, όλα αυτά τα ζητήματα.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε Δήμα, για την αυστηρή τήρηση του χρόνου που κάνατε.

Η κ. Βαγιωνάκη έχει τον λόγο.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Κύριε Πρόεδρε, θα ήθελα να κάνω μια παρατήρηση πριν μπω στο νομοσχέδιο.

Οι συνάδελφοι της Νέας Δημοκρατίας, προκειμένου να πετάξουν την μπάλα στην εξέδρα, κατηγορούν την Κυβέρνηση για όλα τα κακά και τα δεινά που συμβαίνουν στον τόπο, λες και δεν ήταν αυτοί, που κυβέρνησαν τόσα χρόνια την Ελλάδα, λες και η πολιτική τους δεν ήταν αυτή που δημιούργησε αυτά τα προβλήματα.

Αγαπητές συναδέλφισσες και αγαπητοί συνάδελφοι, το σχέδιο νόμου αναφορικά με τη νομική μετάβαση φύλου αποτελεί ένα ακόμα σημαντικό βήμα προς την κατεύθυνση σεβασμού βασικών ανθρώπινων δικαιωμάτων συνανθρώπων μας, που τα προβλήματά τους μέχρι σήμερα πολλοί από εμάς είτε αγνοούσαν είτε για ψηφοθηρικούς λόγους παρέκαμπταν.

Όμως έφτασε η στιγμή να μπει τέλος σε αυτή την ταλαιπωρία και τον εξευτελισμό συνανθρώπων μας. Με το παρόν νομοσχέδιο διευκολύνεται η διόρθωση φύλου για όσους συμπολίτες μας το επιθυμούν, χωρίς να χρειάζεται να υποβάλλονται σε εξευτελιστικές ή βάναυσες διαδικασίες, χωρίς να απαιτείται χειρουργική επέμβαση ή η ύπαρξη προηγούμενης ιατρικής αγωγής, που να σχετίζεται με τη σωματική ή ψυχική υγεία. Η διόρθωση φύλου μετατρέπεται σε απλή και διακριτική διαδικασία με εγγυήσεις ασφάλειας δικαίου για τον πολίτη, αλλά και για την έννομη τάξη και κατ’ επέκταση για το κράτος.

Το παρόν νομοσχέδιο έρχεται να απαντήσει σε ώριμες ανάγκες των καιρών και εκσυγχρονισμού του θεσμικού πλαισίου, που αφορά μικρή μεν, αλλά σημαντική μερίδα συμπολιτών μας, θεσμικό πλαίσιο, που οι βάσεις του τέθηκαν, όπως λέχθηκε, το 1976, αλλά σήμερα χρειάζεται να εκσυγχρονιστεί με βάση τις αποφάσεις του Ευρωπαϊκού Δικαστηρίου των Ανθρωπίνων Δικαιωμάτων, των Ηνωμένων Εθνών, του Διεθνούς Οργανισμού Υγείας αλλά και της ελληνικής νομοθεσίας. Υπενθυμίζω ότι υπάρχουν δώδεκα τελεσίδικες αποφάσεις των ελληνικών δικαστηρίων, που μας ωθούν ακριβώς σε αυτή τη νομική ρύθμιση.

Αγαπητοί συνάδελφοι, για όσους ξεχνούν ή κάνουν πως ξεχνούν, η υπεράσπιση των δικαιωμάτων των συνανθρώπων μας αποτελεί συνταγματική επιταγή. Όμως δεν είναι μόνο αυτό. Είναι μια μεγάλη προσπάθεια που γίνεται σε ένα προοδευτικό πλαίσιο για μια κοινωνία με λιγότερες διακρίσεις και τελικό στόχο την οριστική εξάλειψη για όλους.

Στην προσπάθειά μας αυτή επιδιώξαμε ευρεία διαβούλευση, ακούσαμε με σεβασμό όλες τις απόψεις, αφουγκραστήκαμε τις εισηγήσεις φορέων, συλλογικοτήτων, αλλά και της επιστημονικής κοινότητας, εξετάσαμε με ενδιαφέρον τις απόψεις μεγάλων διεθνών Οργανισμών, οι οποίοι έχουν ταχθεί θετικά όσον αφορά στην κατοχύρωση αυτού του δικαιώματος και αναζητήσαμε εμπειρία από δεκάδες ευρωπαϊκά -και όχι μόνο- κράτη, τα οποία έχουν υιοθετήσει αντίστοιχη νομοθεσία.

Στη συνέχεια, προχωρήσαμε στις απαραίτητες διορθωτικές παρεμβάσεις - όπου αυτό χρειάστηκε- για να μπορούμε να είμαστε σίγουροι ότι είναι ώριμη η έλευση του νομοσχεδίου στη Βουλή, ξέροντας, όμως, παράλληλα ότι ακόμα και όταν αυτό ψηφιστεί, χρειάζεται δουλειά στην κοινωνία, στην εκπαίδευση, στους χώρους δουλειάς, αλλά και θεσμικά, για την περαιτέρω προστασία των συνανθρώπων μας, καθώς οι αλλαγές των κοινωνικών στάσεων απαιτούν χρόνο και πολυεπίπεδες παρεμβάσεις.

Την ίδια στιγμή, με αφορμή και τη στάση της ηγεσίας, αλλά και αρκετών Βουλευτών της Αξιωματικής Αντιπολίτευσης, αναπόφευκτα υπεισέρχονται ερωτήματα, σχετικά με τη λειτουργία της δημοκρατίας, την αξιοπιστία των κοινοβουλευτικών διαδικασιών και τις πρακτικές των κοινοβουλευτικών.

Κυρίες και κύριοι, αλήθεια τι πιστεύετε; Ο πολιτικός θα πρέπει να τοποθετείται νηφάλια και με βάση τη λογική, αλλά και την πραγματική του συνολική εικόνα ή θα πρέπει να αναπροσαρμόζει τις απόψεις του, ανάλογα με τη συγκυρία ή τις διαθέσεις της εκλογικής πελατείας; Πρέπει να μπορεί να εμπνέει και να συμπαρασύρει ή να άγεται και να φέρεται στο βωμό του εκλογικού οφέλους; Υπάρχει ευρωπαϊσμός αλά καρτ ή θα πρέπει να διασφαλίσουμε ότι ο Έλληνας πολίτης δεν θα απολαμβάνει λιγότερα δικαιώματα από τον αντίστοιχο Ευρωπαίο;

Αντίστοιχα, ένας κομματικός οργανισμός τόσων δεκαετιών όσο η Νέα Δημοκρατία επιτρέπεται να παραπαίει ανάμεσα σε φιλελεύθερες και ακραία συντηρητικές διχαστικές απόψεις και να προσπαθεί στην ουσία να διαφύγει μέσα από την κατάθεση τελευταία στιγμή του δικού της σχεδίου νόμου; Γιατί δεν το έπραξε στο παρελθόν κατά τη διάρκεια της διακυβέρνησής της ή έστω και κατά τη συζήτηση στις επιτροπές; Ίσως, όμως, έτσι να είναι καλύτερα, γιατί γίνονται ξεκάθαρες πάνω σε ένα άλλο νομοσχέδιο οι διαχωριστικές γραμμές που υπάρχουν μεταξύ των προοδευτικών και συντηρητικών δυνάμεων, των δυνάμεων που θέλουν να πάνε τη χώρα μπροστά και των δυνάμεων που την κρατάνε πίσω.

Θα κλείσω με το εξής: Παρατηρείται στη δημόσια συζήτηση ένας πανικός για το ότι η νομική αναγνώριση αποτελεί προσπάθεια επιβολής ενός συγκεκριμένου προτύπου για το φύλο και τις ανθρώπινες σχέσεις. Νομίζω ότι πίσω από αυτήν τη θέση κρύβεται η έλλειψη εμπιστοσύνης στην κοινωνία και τους ανθρώπους που πηγαίνει πολύ πιο πέρα από τη σημερινή συζήτηση. Κρύβεται δηλαδή η αντίληψη ότι δεν μπορούν οι άνθρωποι να διαχειριστούν τις δυνατότητες που τους δίνονται, επομένως είναι προτιμότερο να τους περιθωριοποιούμε και να καταπιέζουμε μία μερίδα της κοινωνίας.

Εμείς που δεν αυτοπροσδιοριζόμαστε κιόλας ως φιλελεύθερο κόμμα, θεωρούμε πως δεν μπορούμε να υιοθετούμε τον πατερναλισμό σαν κοινωνική και θεσμική πρακτική. Αντίθετα μπορούμε και είναι αναγκαίο να δείξουμε εμπιστοσύνη στην ικανότητα των ανθρώπων να κάνουν επιλογές για τη ζωή τους και τη ζωή της οικογένειάς τους, γιατί για μας η ελευθερία δεν εξαντλείται στην ατομική σφαίρα, αλλά περνά μέσα από όσα μπορεί και δεν μπορεί να κάνει ο διπλανός.

Ως εκ τούτου, με το σημερινό νομοσχέδιο, καλούμαστε και καλείστε να απαντήσετε σε πολλά περισσότερα από την υπεράσπιση ενός αυτονόητου δικαιώματος. Καλούμαστε και καλείστε να απαντήσετε για την υπεράσπιση του πυρήνα της δημοκρατίας μας, για τον οποίο μπορούμε να συζητάμε μόνο για τη διεύρυνση και όχι για τη μετάλλαξη ή για τη μεταμόρφωσή του.

Με αυτές τις σκέψεις, σας καλώ να υπερψηφίσουμε το συγκεκριμένο νομοσχέδιο.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα η Γ΄ Αντιπρόεδρος της Βουλής κ. Αναστασία Χριστοδουλοπούλου και μετά ο κ. Σίμος Κεδίκογλου.

Ορίστε, έχετε τον λόγο.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):** Κυρίες και κύριοι συνάδελφοι, καλημέρα. Κατ’ αρχάς, ξεκινώντας, θα ήθελα να πω ότι, παρ’ όλο που φθάσαμε στην τελευταία μέρα της συζήτησης λίγο πριν από την ψηφοφορία, ο θόρυβος που έχει ξεκινήσει γι’ αυτό το νομοσχέδιο συνεχίζεται με αμείωτη ένταση. Διότι τελικά νομίζω ότι πίσω από αυτόν τον θόρυβο κρύβεται μία μεγάλη πολιτική και ιδεολογική αναμέτρηση. Και θα εξηγήσω σε τι συνίσταται αυτή η αναμέτρηση.

Η ιδεολογική αναμέτρηση που υπάρχει ανάμεσα σε αυτούς που συμφωνούν και σε αυτούς που διαφωνούν με το νομοσχέδιο έχει να κάνει με την οπτική που βλέπουν την κοινωνία, τις εξελίξεις και τη διαφορετικότητα των ανθρώπων. Αυτό είναι ένα ζήτημα το οποίο βλέπουμε να προκύπτει διαχρονικά, με αφορμή διάφορα νομοσχέδια, διάφορες συμπεριφορές, διάφορες πρακτικές ανθρώπων, διάφορα κινήματα που προκύπτουν και τις στάσεις που κρατούν οι άνθρωποι απέναντι σε αυτό.

Η πολιτική αναμέτρηση έχει να κάνει με το πάθος των περισσότερων κομμάτων που διαφωνούν με το νομοσχέδιο ενάντια στον ΣΥΡΙΖΑ. Ψάχνουν συνεχώς να βρουν ευκαιρία, προκειμένου να στριμώξουν την Κυβέρνηση, όπως νομίζουν, να δημιουργήσουν πολιτικό θόρυβο και να προκαλέσουν, αν μπορούν, πολιτική κρίση, προκειμένου να οδηγήσουν την Κυβέρνηση σε πτώση.

Θεωρούν δε, ταυτόχρονα, ότι η Κυβέρνηση είναι σε πολιτική αδυναμία. Έχουν φθάσει -πώς να το πω;- σε κατάσταση αλαζονείας λόγω των δημοσκοπήσεων και νομίζουν ότι ίσως με αυτή την πίεση και τον θόρυβο εξωθήσουν την Κυβέρνηση να συμβιβαστεί. Λένε: «Να αποσυρθεί το νομοσχέδιο, να μειωθεί το όριο ηλικίας. Πώς τολμά η Κυβέρνηση του ΣΥΡΙΖΑ με τέτοιες δημοσκοπήσεις, με τέτοιες εσωτερικές αντιφάσεις στην Κυβέρνηση να επιμένει;».

Αυτή, λοιπόν, η πολιτική και ιδεολογική αναμέτρηση διεξάγεται σήμερα εδώ μέσα, και βεβαίως και απ’ έξω από εδώ με τα μέσα μαζικής ενημέρωσης που το έχουν πρώτη είδηση. Εδώ και δεκαπέντε ημέρες, η ταυτότητα φύλου έχει γίνει πρώτη είδηση, στην Εκκλησία και στους λοιπούς που έχουν αναμιχθεί σε όλη αυτή τη διαδικασία.

Ας δούμε, λοιπόν, πώς μπορούμε να το συζητήσουμε με ψυχραιμία λίγο πριν φτάσουμε στην ψηφοφορία. Είπα και στη συζήτηση στην επιτροπή ότι ο ΣΥΡΙΖΑ δεν πιστεύει στον ανταγωνισμό των ατομικών και κοινωνικών δικαιωμάτων. Θεωρούμε ότι και τα δύο, και τα ατομικά και τα κοινωνικά δικαιώματα, είναι εξίσου σεβαστά, είναι δε αλληλένδετα. Άλλοι έχουν αντιφάσεις, όταν μιλάνε για τη μεγαλύτερη σημασία των κοινωνικών δικαιωμάτων σε σχέση με τα ατομικά. Και ποιοι έχουν τέτοιες αντιφάσεις; Καταρχήν, αυτοί που είναι νεοφιλελεύθεροι, που έχουν ξεχάσει τη Θάτσερ, που έλεγε ότι «δεν υπάρχει κοινωνία, μόνο άτομα» και εμφανιζόταν ως οπαδός των ατόμων που μπορούν να μεγαλουργήσουν μέσα στην αγορά και να γίνουν σπουδαίοι, πλούσιοι, μορφωμένοι κλπ., ενώ αντίθετα η κοινωνία, οι τάξεις, είναι άξιες χλευασμού και περιφρόνησης.

Εδώ, λοιπόν, βλέπουμε ότι ξαφνικά τα ατομικά δικαιώματα δεν είναι τίποτα, άρα αυτή η Κυβέρνηση δεν ικανοποιεί τα κοινωνικά δικαιώματα. Όμως τι βλέπουμε; Όταν η Κυβέρνηση ικανοποιεί τα κοινωνικά δικαιώματα, όταν θεσπίζει τη δωρεάν πρόσβαση στην υγεία, το καταψηφίζουν. Όταν ψηφίζει επιδόματα κοινωνικής αλληλεγγύης, τα καταψηφίζουν. Δεν είδαμε καμία Ιερά Σύνοδο να βγει ποτέ να πει κάτι για όλα αυτά ή έστω να καταδικάσει μέτρα δυσμενή που έχουμε ψηφίσει ως Κυβέρνηση. Εμφανίστηκε ξαφνικά σ’ αυτό. Και σε ποιο αυτό; Σ’ αυτό που έχει θεσπιστεί από το 1976. Δηλαδή, σαράντα ένα χρόνια πριν έχει θεσπιστεί η αλλαγή φύλου και ξαφνικά έχει γίνει ο μέγας θόρυβος για τη διόρθωση φύλου. Προσέξτε, υπήρχε αλλαγή φύλου χωρίς καμμία προϋπόθεση, ούτε ηλικίας, ούτε αγαμίας, ούτε τίποτα. Και γίνεται όλος αυτός ο θόρυβος, ενώ εμφανίζεται ένα νομοσχέδιο το οποίο βάζει προϋποθέσεις, αλλά αποκρύπτεται αυτή η συζήτηση σκόπιμα, γιατί υπάρχει το άλλο που σας είπα, η πολιτική και η ιδεολογική αναμέτρηση που γίνεται.

Εδώ, λοιπόν, πρέπει να αποκαλυφθούν όλες οι προθέσεις, για να ξέρει και η κοινωνία, η οποία παρακολουθεί, άναυδη ενδεχομένως, έκπληκτη ή ίσως και μπερδεμένη, τι είναι αυτό το πράγμα για το οποίο γίνεται τόσος θόρυβος. Ας το βάλουμε, λοιπόν, στην πραγματική του διάσταση.

Κυρίες και κύριοι συνάδελφοι, είμαστε εδώ όλοι εμείς και μιλάμε χάριν στο ατομικό δικαίωμα της ψήφου. Ειδάλλως, θα ήμασταν αλλού. Θα πρέπει, λοιπόν, να έχουμε ιδιαίτερο σεβασμό στα ατομικά δικαιώματα.

Επίσης, πρέπει να ξέρουμε ότι χωρίς το ατομικό δικαίωμα του «συνεταιρίζεσθαι» που λέει το Σύνταγμα, δηλαδή της οργάνωσης των ανθρώπων σε κοινωνικές ομάδες, δεν θα μπορούσε κανείς να πετύχει καμία νίκη, διότι χωρίς αυτό δεν θα μπορούσε να ακουστεί η φωνή του. Άρα και το «συνεταιρίζεσθαι» και το «συναθροίζεσθαι» και όλες αυτές οι ατομικές ελευθερίες έχουν φτάσει την ιστορία εδώ που έχει φθάσει και τις κατακτήσεις εδώ που έχουν φτάσει. Άρα δεν υπάρχει θέμα διαγωνισμού ατομικών και κοινωνικών δικαιωμάτων, για να τελειώσει αυτή η δυσάρεστη και ανιστόρητη συζήτηση.

Όμως για να μην μακρηγορώ, θέλω να φθάσω στο εξής: Προβάλλονται τώρα αυτές οι απόψεις, οι συντηρητικές κατά τη γνώμη μου, οι φανατικές, οι οποίες, όταν σημειώνονται σε άλλες θρησκείες, μας ανατριχιάζουν. Όταν εμφανίζονται θρησκείες που θέλουν να πάνε τα πράγματα προς τα πίσω, που ερμηνεύουν το Κοράνι με έναν φανατισμό, εκεί εμείς τρομάζουμε. Εδώ δεν τρομάζουμε.

Κυρίες και κύριοι συνάδελφοι, είναι πολύ επικίνδυνη εποχή για να ανεχόμαστε τέτοιες απόψεις, για να μπαίνει λογοκρισία στο τι θα προτείνει η Κυβέρνηση σαν νομοθετική πρωτοβουλία. Δεν είναι δυνατόν να ανεχόμαστε τέτοιο θεσμικό ρατσιστικό, διχαστικό και σκοταδιστικό λόγο.

(Στο σημείο αυτό κτυπάει το κουδούνι λήξεως του χρόνου ομιλίας της Γ΄ Αντιπροέδρου)

Υπάρχουν και απόψεις που θεωρούν λάθος την αγαμία ως προϋπόθεση που έχουμε βάλει εμείς. Υπάρχει το Ψήφισμα 2048/2015 του Συμβουλίου της Ευρώπης που λέει ότι το διαζύγιο ως προϋπόθεση προσβάλει την αρχή της ενότητας της οικογένειας και είναι λάθος. Υπάρχουν απόψεις που δεν συμφωνούν με το όριο της ηλικίας των δεκαπέντε ετών. Θέλουν και μικρότερη ηλικία, γιατί στις μικρότερες ηλικίες είναι τα μεγάλα ψυχικά τραύματα. Και όμως αυτές οι απόψεις αποκρύπτονται για να πάμε στις πιο ακραίες και να γίνει ο διάλογος αλλού.

Και βεβαίως παρουσιάζουμε εδώ τους γονείς σαν να είναι ανεύθυνοι, σαν να μην ενδιαφέρονται για το συμφέρον του παιδιού τους. Και θα έρθει εδώ η Βουλή, οι προστάτες, να προστατεύσουν τα παιδιά από τους γονείς, οι οποίοι είναι αυτοί που θα πάρουν την πρωτοβουλία για τη νομική αναγνώριση της ταυτότητας φύλου του παιδιού τους.

Ποιοι είμαστε εμείς; Είναι δυνατόν στην ελληνική κοινωνία να λέμε ότι οι γονείς δεν μπορούν να καταλάβουν το συμφέρον του παιδιού τους; Είναι δυνατόν να θεωρούμε ότι ένας γονέας, επειδή θα του πει το παιδί: «Μπαμπά, μαμά, θέλω να γίνω κορίτσι», αμέσως θα σπεύσει στον δικηγόρο και θα πάει στα δικαστήρια; Έχετε καταλάβει που ζούμε; Τι είναι αυτά τα πράγματα; Νομίζω ότι το επίπεδο αντιπαράθεσης έχει πέσει στο ναδίρ.

Και κλείνω με το ζήτημα της πολιτικής αντιπαράθεσης.

**ΠΡΟΕΔΡΕΥΩΝ (Νικήτας Κακλαμάνης):** Μαζέψτε το όσο μπορείτε, κυρία Συμπρόεδρε.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):** Θα ήθελα την ίδια μεταχείριση με κάποιους που προηγήθηκαν.

**ΠΡΟΕΔΡΕΥΩΝ (Νικήτας Κακλαμάνης):** Μην το πάμε «δάσκαλε που δίδασκες» οι δυο μας. Έτσι;

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):** Έχετε δίκιο. Τα κάνουμε κι εμείς αυτά.

Φτάνω, λοιπόν, στο ζήτημα της δεδηλωμένης που έχει γίνει πολλή συζήτηση. Κυρίες και κύριοι συνάδελφοι, είναι γεγονός ότι το Σύνταγμά μας βάζει τις προϋποθέσεις βάσει των οποίων γίνεται απώλεια της δεδηλωμένης. Και είναι στις περιπτώσεις δυσπιστίας ή έλλειψης εμπιστοσύνης προς την Κυβέρνηση στο άρθρο 84 του Συντάγματος. Όταν δεν ψηφίζεται ένας νόμος, δεν υπάρχει καμμία περίπτωση να προκύπτει από το Σύνταγμα ή από άλλον νόμο ότι χάνει η Κυβέρνηση τη δεδηλωμένη.

Αντίθετα, από το άρθρο 105 του Κανονισμού της Βουλής προκύπτει ότι εάν κάποιος νόμος δεν ψηφιστεί από την Κυβέρνηση που έχει τη νομοθετική πρωτοβουλία, τότε επαναφέρεται για να ξαναψηφιστεί σε άλλη συνεδρίαση υπό μια προϋπόθεση: αν οι θετικές ψήφοι που πήρε ήταν περισσότερες από τις αρνητικές. Δεν έχει μπει, λοιπόν, σε καμμία διάταξη νόμου ότι εάν δεν ψηφιστεί ένας νόμος υπάρχει θέμα δεδηλωμένης. Αφήστε λοιπόν τις πολιτικές φαντασιώσεις ότι κάτι θα γίνει, θα υπάρχει πολιτική κρίση που κάποιοι θα την αξιοποιήσουν.

Εξάλλου και αυτό είναι άκρως υποκριτικό -και κλείνω με αυτό- θα σας θυμίσω τι έγινε το 2015. Το 2015 ο ΣΥΡΙΖΑ έχασε τη δεδηλωμένη, όπως θα θυμόσαστε, γιατί μια σειρά από Βουλευτές, μέλη και στελέχη του διαφοροποιήθηκαν πολιτικά. Τότε λοιπόν η κυβέρνηση θεώρησε υποχρέωσή της να κάνει εκλογές. Διότι δεν είχε δεδηλωμένη. Θυμάστε τότε τις καταγγελίες όλων σας. Γιατί κάνατε εκλογές; Και το ΠΑΣΟΚ και η Νέα Δημοκρατία: «μας γελάσατε, μας πήρατε την ψήφο στο μνημόνιο, μας κάνατε εκείνο, μας κάνατε το άλλο και κάνατε εκλογές».

**ΠΡΟΕΔΡΕΥΩΝ (Νικήτας Κακλαμάνης):** Κυρία Χριστοδουλοπούλου, παρακαλώ κλείστε.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):** Και η δεδηλωμένη λοιπόν, αλά καρτ. Κύριοι, δεν γίνεται έτσι πολιτική! Αυτή είναι πολιτική αναξιοπιστία και ωφελεί κόμματα και απόψεις που είναι εναντίον της δημοκρατίας και αυτό πρέπει να το καταλάβουμε, όπως και ο ρατσιστικός και φανατικός λόγος που αναπτύχθηκε από πολλούς και πολλές εδώ μέσα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω εκφωνήσει μεν τον κ. Κεδίκογλου, αλλά θα ήθελα να τον παρακαλέσω να πάρει τον λόγο ο τραυματίας κ. Καραγκούνης.

Αμέσως μετά θα πάρετε τον λόγο εσείς, κύριε Κεδίκογλου, και ύστερα ο κ. Κουκούτσης.

**ΣΙΜΟΣ ΚΕΔΙΚΟΓΛΟΥ:** Καλώς, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Το Προεδρείο εύχεται στον κ. Καραγκούνη περαστικά εκ μέρους των συναδέλφων.

Ορίστε, κύριε Καραγκούνη, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε, για τις ευχές.

Κυρίες και κύριοι συνάδελφοι, είχα την τιμή να εισηγηθώ αρχικώς το υπό συζήτηση νομοσχέδιο στην αρμόδια επιτροπή, αλλά λόγω του προφανούς προβλήματος υγείας δεν κατέστη δυνατό να είμαι παρών αδιάληπτα στις συνεδριάσεις της Ολομέλειας.

Όλο αυτό το διάστημα ως Νέα Δημοκρατία αναλύσαμε επαρκώς τη θέση μας για το νομοσχέδιο, αλλά βεβαίως επισημάναμε και τις ενστάσεις που είχαμε και έχουμε και για τις οποίες βεβαίως ποτέ δεν πήραμε απάντηση από τον κύριο Υπουργό. Ενστάσεις που, όπως φαίνεται, κάποιες από αυτές έχει και ο κυβερνητικός σας εταίρος και όχι μόνο, αλλά και κάποιοι δικοί σας Βουλευτές του ΣΥΡΙΖΑ. Και, ξέρετε, γυρνάμε πάλι στο αρχικό ερώτημα που σας θέσαμε και στις επιτροπές: Τελικά, κυρίες και κύριοι συνάδελφοι του ΣΥΡΙΖΑ, έχετε πλειοψηφία για αυτό το νομοσχέδιο;

Έχετε, κύριε Υπουργέ; Ή πάλι ψάχνετε για δανεικές ψήφους; Ή λέτε να ψηφίσετε πάλι όπως σας βολεύει;

Ξέρετε τι δείχνει αυτή η πραγματικά φαιδρή εικόνα που παρουσιάζετε κοινοβουλευτικά; Καταδεικνύει το πόσο πρόχειρα νομοθετείτε σε ένα νομοσχέδιο ομολογουμένως πολύ ευαίσθητο. Επικοινωνιακά φέρνετε το νομοσχέδιο χωρίς ουσιαστικό διάλογο, χωρίς καμμία συνεννόηση και γεμάτο αοριστολογίες -τις οποίες σας είχαμε επισημάνει- και τώρα βεβαίως τρέχετε να μαζέψετε τα ασυμμάζευτα. Ούτε μεταξύ σας δεν συνεννοείστε και γι’ αυτό παρουσιάζετε αυτήν την εικόνα.

Δεν μπορώ επίσης, κυρίες και κύριοι συνάδελφοι, να μην κάνω ένα σχόλιο για όσα σουρεαλιστικά μας είπε χθες ο κ. Τσίπρας, αλλά και άλλοι από τον ΣΥΡΙΖΑ, ο οποίος βεβαίως -τον ακούσαμε προσεκτικά χθες- προσπάθησε να κάνει φθηνή εκμετάλλευση για τα φιλελεύθερα ή μη πιστεύω της Νέας Δημοκρατίας.

Πρώτα απ’ όλα, να εξηγήσουμε στον Πρωθυπουργό ότι αν τα μνημόνια είναι φιλελεύθερα, που δυστυχώς δεν είναι, ο ίδιος θα πρέπει να είναι ο μεγαλύτερος φιλελεύθερος της Ελλάδας, γιατί πιο σκληρός εφαρμοστής των μνημονίων από τον κ. Τσίπρα δεν υπάρχει. Και βεβαίως δεν το λέω εγώ, δεν το λέει η Νέα Δημοκρατία, αλλά όσοι έχουν διαβάσει το βιβλίο του κ. Βαρουφάκη «Ενήλικες στο δωμάτιο» ξέρουν.

**ΧΡΗΣΤΟΣ ΜΑΝΤΑΣ:** Εσείς το διαβάσατε;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Βεβαίως και το διάβασα, κύριε Μαντά.

Ξέρουν ότι ο πρώην Υπουργός του στην ουσία τον περιγράφει ως το παραπαίδι του Σόιμπλε στην Ευρώπη. Έτσι τον περιγράφει!

Δεύτερον, όσον αφορά τις ιδεολογικές επιθέσεις που δεχθήκαμε χθες από τον κ. Τσίπρα, να του υπενθυμίσουμε, όπως βεβαίως να υπενθυμίσουμε και σε εσάς, κυρίες και κύριοι συνάδελφοι, ότι οι ιδεολογικοί φίλοι, ο κ. Μαδούρο και ο κ. Κάστρο, τους οποίους έτρεχε να τους συναντήσει ως μόνος ηγέτης από την Ευρώπη, ως μόνος ηγέτης από τον δυτικό κόσμο στην περιβόητη κηδεία, αλλά και οι άλλοι απανταχού συναγωνιστές στη Βόρεια Κορέα και αλλού, τους διεμφυλικούς, κύριε Μπάρκα, και τους ομοφυλόφιλους τους βάζουν στα στρατόπεδα. Αυτή είναι η πραγματικότητα.

Προς ενημέρωσή σας -γιατί δεν θα το ξέρετε- να σας θυμίσω ότι το κίνημα της απελευθέρωσης λόγω σεξουαλικής ταυτότητας ενισχύθηκε πολύ στα τέλη της δεκαετίας του 1970 από μια περίφημη ταινία με πρωταγωνιστή τον Γουίλιαμ Χαρτ που παρουσίαζε με ανάγλυφο τρόπο το δράμα που περνούσαν οι ομοφυλόφιλοι στην Κούβα του Κάστρο. Σας το λέω απλά για να το ξέρετε.

Επομένως, σας αντιστρέφουμε εμείς αυτά που είπε ο κ. Τσίπρας χθες, κύριοι της Κυβέρνησης. Στη Νέα Δημοκρατία μη μιλάτε για φιλελευθερισμό αλά καρτ. Εσείς και η Κυβέρνησή σας είστε αλά καρτ και το αποδεικνύετε καθημερινά σε όλα τα θέματα. Μαθήματα φιλελευθερισμού δεν δεχόμαστε από ανθρώπους που ανδρώθηκαν πολιτικά, εμπορευόμενοι τον πόλεμο κατά των ανοιχτών κοινωνιών της Δύσης και συστρατευόμενοι μόνιμα -πολλοί από εσάς από τη νεαρή σας ηλικία- με όλους όσοι τα δικαιώματα για τα οποία σήμερα συζητάμε αποτελούν παντοτινό ανάθεμα. Όσο λοιπόν ευαγγελίζεστε τέτοιες λογικές και όσο εναγκαλίζεσθε με τέτοιους ανθρώπους, μαθήματα για ανθρώπινα δικαιώματα, μαθήματα για φιλελευθερισμό και για κράτος δικαίου δεν δεχόμαστε.

Η Νέα Δημοκρατία ήταν ξεκάθαρη από την αρχή. Ξεκαθαρίσαμε ότι είμαστε θετικοί στο να υπάρξει μια νομοθετική ρύθμιση του ζητήματος, όπως ισχύει παντού στην Ευρώπη. Είναι επίσης σαφές ότι σχεδόν σε όλες τις ευρωπαϊκές νομοθεσίες υπάρχουν όροι και προϋποθέσεις, που κατά μείζονα λόγο εδράζονται στις αποφάσεις του Ευρωπαϊκού Δικαστηρίου Ανθρωπίνων Δικαιωμάτων. Αναδείξαμε ότι έτσι όπως φέρνετε το νομοσχέδιο για ψήφιση θα δημιουργήσει μεγαλύτερα προβλήματα από αυτά που υποτίθεται ότι προσπαθεί να επιλύσει και επικεντρώσαμε την κριτική μας σε δύο ζητήματα: πρώτον, στην αοριστολογία του νομοσχεδίου ως προς τις προϋποθέσεις για τη διόρθωση καταχωρισμένου φύλου και δεύτερον, στη δυνατότητα, για μία φορά ακόμη, της βούλησης για διόρθωση.

Καταθέσαμε, όπως είχαμε προαναγγείλει, μια ολοκληρωμένη πρόταση για τη ρύθμιση του ζητήματος, που θα επιλύει ουσιαστικά και με ασφάλεια δικαίου ένα πρόβλημα που αφορά όντως μια ευάλωτη και πολύ ευαίσθητη κοινωνική ομάδα, η οποία υφίσταται συνεχώς ρατσιστικές επιθέσεις και επιθέσεις μίσους και βίας. Είναι ένα ζήτημα που αποτελεί χρέος μιας ευνομούμενης πολιτείας να το ρυθμίσει, με τρόπο όμως που θα σέβεται τα ανθρώπινα δικαιώματα, θα σέβεται το ατομικό, αλλά και δημόσιο συμφέρον και βεβαίως θα συμβαδίζει και θα εναρμονίζεται με τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων.

Η δική μας πρόταση αυτά τα κενά έρχεται να καλύψει, δηλαδή ασφαλώς να σέβεται την επιλογή και τη βούληση του προσώπου να συμβαδίζει με τη διεθνή πραγματικότητα και την κοινοτική νομολογία και να λαμβάνει υπ’ όψιν τυχόν επιπτώσεις σε τρίτα πρόσωπα που συνδέονται άμεσα με τον αιτούντα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσον αφορά την αοριστία του νομοσχεδίου, για την οποία ήδη έκανα αναφορά, δεν την επισημάναμε μόνο εμείς, αλλά, όπως ξέρετε στις επιτροπές, τη σημείωσε και η Διεθνής Αμνηστία και η Εταιρεία Οικογενειακού Δικαίου, όπου ανέδειξαν την προβληματική του άρθρου, αλλά και την πιθανότητα καταστρατηγήσεων του νόμου. Για εμάς, ο ρόλος του δικαστή θα πρέπει να είναι ουσιαστικός και όχι διεκπεραιωτικός και πρέπει κατά την άσκηση του λειτουργήματος να έχει συγκεκριμένα αποδεικτικά μέσα, τα οποία βεβαίως και εμείς ήδη σας καταθέσαμε με την τροπολογία. Πάντως, έτσι όπως έχετε συντάξει το άρθρο 3 -και αποδεικνύεται αυτό βεβαίως- περισσότερη ασάφεια δημιουργείται, περισσότερη αοριστία προκαλείται και εν τέλει μεγαλύτερα προβλήματα προστίθενται παρά λύσεις, όπως εσείς επαγγέλλεστε.

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείστε, κύριε συνάδελφε.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Κλείνω, κύριε Πρόεδρε, σε μισό λεπτό.

Εμείς, λοιπόν, λέμε ξεκάθαρα όχι στο αυθαίρετο όριο ηλικίας των δεκαπέντε ετών, όχι στην αλλαγή της νέας ληξιαρχικής πράξης άλλη μια φορά, διότι έτσι καταστρατηγείται και το πνεύμα αλλά και η ουσία του νόμου, που στηρίζεται στο στοιχείο της σταθερής και αμετάκλητης βούλησης, στοιχείο που ούτως ή άλλως προϋποτίθεται στο σύνολο των αποφάσεων του Ευρωπαϊκού Δικαστηρίου ως απαραίτητο για τη διόρθωση του καταχωρισμένου φύλου. Τελικά λέμε όχι σε ένα πρόχειρο νομοθέτημα, που το φέρατε στο πόδι και τελικά ψάχνετε τώρα τους δικούς σας Βουλευτές να το ψηφίσουν.

Εμείς συγκροτημένα και εναρμονισμένα με την πλειοψηφία των ευρωπαϊκών νομοθεσιών και της ευρωπαϊκής νομολογίας -το τονίζω- καταθέσαμε πρόταση που ικανοποιεί και το ατομικό, αλλά βεβαίως και το δημόσιο συμφέρον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ βοηθήστε τον κ. Καραγκούνη να εξέλθει της Αιθούσης.

Με τη σειρά ακολουθούν ο κ. Κεδίκογλου, ο κ. Κουκούτσης και μετά η κυρία Μανωλάκου.

Κύριε Κεδίκογλου, έχετε τον λόγο.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Θα ήθελα να κάνω ένα πρώτο σχόλιο για την προλαλήσασα Βουλευτή του ΣΥΡΙΖΑ: Η όποια πολιτική και κυβερνητική κρίση δεν μπορεί να οφείλεται στην Αντιπολίτευση. Ξέρετε, στα δημοκρατικά καθεστώτα δεν είναι χρέος της Αντιπολίτευσης να στηρίζει την Κυβέρνηση. Η όποια κυβερνητική κρίση οφείλεται στον κυβερνητικό σας εταίρο, ο οποίος παρά την κάλυψη που του δώσατε για τις ρουλέτες και τα καζίνο, προτίμησε να πάει στη Βραζιλία και να δημιουργεί ζητήματα δεδηλωμένης.

Επί της ουσίας τώρα, κυρίες και κύριοι της κυβερνητικής πλειοψηφίας, ο πολιτικός σας αμοραλισμός είναι γνωστός. Δεν έχετε διστάσει να πείτε ψέματα, να παραπλανήσετε, να εξαπατήσετε τη συντριπτική πλειονότητα των Ελλήνων για να εξυπηρετήσετε τα συμφέροντά σας. Το μόνο ιδεολόγημα που σας έχει απομείνει είναι ότι «ο σκοπός αγιάζει τα μέσα». Και ο μόνος σκοπός σας είναι η παραμονή στην εξουσία, η προσκόλληση στην καρέκλα με κάθε μέσο.

Θα πρέπει πάντως να αναγνωρίσουμε ότι έχετε ποικιλομορφία στις μεθόδους παραπλάνησης και αντιπερισπασμού, με τελευταία απόδειξη το παρόν νομοσχέδιο, το οποίο αναδεικνύει και το απύθμενο του κυνισμού σας. Και είναι χαρακτηριστικό παράδειγμα του τι μπορεί να συμβεί όταν ένα υπαρκτό ζήτημα ατομικών δικαιωμάτων αντιμετωπίζεται με ευκαιριακό, τυχοδιωκτικό τρόπο, με προφανείς μικροκομματικές σκοπιμότητες, αδιαφορώντας για τις συνέπειες.

Δεν ενδιαφέρεστε πραγματικά για τα διεμφυλικά άτομα και αυτό φαίνεται από τον τρόπο που αντιμετωπίζετε το ζήτημα. Φαίνεται από την προχειρότητα, την ανεξήγητη ταχύτητα, την παντελή έλλειψη προηγούμενου διαλόγου. Το μόνο που θέλετε είναι να πουλήσετε ψευτοπροοδευτισμό, να πουλήσετε «αριστεριλίκι» για να τονώσετε τις πεσμένες συνιστώσες σας.

Θέλετε να προκαλέσετε εντυπώσεις, να αποπροσανατολίσετε από τη νομική ισοπέδωση που βιώνουν οι περισσότεροι Έλληνες, ιδιαίτερα οι ασθενέστεροι. Θα έλεγα ότι είναι μια χαρακτηριστική περίπτωση προβοκάτσιας ψευδοπροοδευτικού τύπου.

Ενδεικτική είναι η ανεξήγητη προσθήκη την τελευταία στιγμή του ορίου ηλικίας στα δεκαπέντε έτη. Δεν είναι μόνο ότι εξεγέρθηκαν οι παιδοψυχολόγοι, επισημαίνοντας τον αυξημένο κίνδυνο, ακόμα και αυτοκτονιών σε τέτοιες περιπτώσεις. Είναι ότι ακούσαμε σε αυτήν την Αίθουσα Βουλευτές του ΣΥΡΙΖΑ να λένε ότι το όριο θα μπορούσε να είναι στα δέκα ή και στα οκτώ έτη.

Μήπως θα θέλατε τα παιδιά να είναι άφυλα και να επιλέγουν φύλο μετά το δέκατο πέμπτο έτος της ηλικίας; Άλλωστε, αγγελούδια τα λέμε τα παιδιά και οι άγγελοι δεν έχουν φύλο. Μαύρο χιούμορ κάνω για να δείξω το βαθμό γελοιότητας του ψευτοπροοδευτισμού σας.

Αντίστοιχα και με πολλαπλή δυνατότητα αλλαγής φύλου. Από τη μία θεωρείτε τη βούληση του ατόμου τόσο σημαντική ώστε να αρκεί από μόνη της για την αλλαγή, από την άλλη θεωρείτε τη βούληση ασήμαντη γιατί μπορεί να αλλάξει. Πάλι καλά που δεν προτείνετε να μπορεί κάποιος να επιλέγει τις μονές ημέρες το ένα φύλο και τις ζυγές το άλλο. Είναι άλλη μια απόδειξη γελοιότητας. Στην προκειμένη όμως περίπτωση, υπονομεύεται το όλο ζήτημα των διεμφυλικών, γιατί αφήνετε περιθώρια εκμετάλλευσης από άσχετα άτομα για ιδιοτελείς σκοπούς.

Λέτε ότι ενδιαφέρεστε για τα διεμφυλικά άτομα. Με το νομοσχέδιο όμως αυτό τους προσφέρετε τη χειρότερη υπηρεσία. Δεν χρειάζεται να είναι κανείς ειδικός επιστήμονας. Αρκεί να έχει διαβάσει βιβλία, όπως το «Τρίτο Στεφάνι» του Κώστα Ταχτσή ή να έχει δει ταινίες, όπως «Ο Άγγελος», που ήταν κυριολεκτικά μια τραγωδία βγαλμένη από τη ζωή, για να καταλάβει ότι το μεγαλύτερο πρόβλημα για τα διεμφυλικά άτομα είναι η έλλειψη κατανόησης, η αποξένωση, η περιθωριοποίηση, με συνεπαγόμενη την εκμετάλλευσή τους συχνά.

Εάν πραγματικά ενδιαφερόσασταν για τα διεμφυλικά άτομα, θα έπρεπε να έχετε προτεραιότητα την κατανόησή τους και την ενσωμάτωσή τους στην κοινωνία. Καθοριστικός παράγοντας για αυτό είναι ο προηγούμενος διάλογος και με επιστημονικούς φορείς, η ενημέρωση της κοινωνίας για το ζήτημα. Αντίθετα, ο πρόχειρος, ευκαιριακός, τυχοδιωκτικός τρόπος που επιλέξατε στιγματίζει και απομονώνει περισσότερο τα άτομα αυτά.

Για τον πολύ κόσμο, η αιφνίδια και ευκαιριακή ενασχόληση με το θέμα είναι ανεξήγητη. Δεν γνωρίζουν καν τη διαφορά μεταξύ διεμφυλικών ατόμων και ομοφυλόφιλων.

Ξέρετε τι λένε στα καφενεία; Επειδή δεν καταλαβαίνουν και δεν γνωρίζουν το πρόβλημα –και είναι φυσικό να το απαξιώνουν μπροστά στα οξύτατα προβλήματα επιβίωσης που αντιμετωπίζουν- φτάνουν να λένε, «εδώ ο κόσμος καίγεται και η Βουλή χτενίζεται».

Αυτή είναι η χειρότερη υπηρεσία που μπορείτε να προσφέρετε στα διεμφυλικά άτομα. Αντί για ενσωμάτωση, προωθείτε την απομόνωσή τους. Αντί για την κατανόηση, προκαλείτε περισσότερες απορίες.

Κυρίες και κύριοι, η Νέα Δημοκρατία είναι ένα καθαρόαιμο, φιλελεύθερο κόμμα. Είμαστε μία φιλελεύθερη πολιτική δύναμη που αναγνωρίζει την ανάγκη καθιέρωσης διαδικασίας για τη διόρθωση του καταχωρημένου φύλου από εκείνους που επιθυμούν.

Αναγνωρίζουμε ότι υπάρχει ανάγκη εκσυγχρονισμού του πλαισίου και προστασίας των ατομικών δικαιωμάτων, όχι όμως έτσι, όχι τόσο επιπόλαια, όχι τόσο πρόχειρα. Πρέπει να προηγηθεί δημόσιος διάλογος. Πρέπει να υιοθετηθεί το πλέον αποτελεσματικό πλαίσιο που θα εξασφαλίζει την εξυπηρέτηση των ατομικών δικαιωμάτων των διεμφυλικών ατόμων και δεν θα γεννά νέα προβλήματα.

Η δική σας νομοθετική πρόταση είναι ο ορισμός της προχειρότητας και του καιροσκοπισμού. Αντί να ρυθμίζετε ζητήματα, δημιουργείτε νέα προβλήματα. Στοχεύετε μόνο στον αποπροσανατολισμό της κοινωνίας. Αντίθετα τα διεμφυλικά άτομα εκτίθενται σε έναν ανεπίτρεπτο κοινωνικό στιγματισμό για επικοινωνιακούς και μόνο λόγους.

Η Νέα Δημοκρατία έχει ολοκληρωμένη πρόταση που είναι συμβατή με την επιστημονική εμπειρία και τη σύγχρονη διεθνή πραγματικότητα. Η Κυβέρνηση πρέπει να αντιληφθεί τη σοβαρότητα του ζητήματος και να υιοθετήσει τη δική μας πρόταση που σέβεται την επιλογή του προσώπου, εγγυάται συνθήκες εχεμύθειας, συμβαδίζει με τη διεθνή πραγματικότητα, διασφαλίζει τον ενσυνείδητο χαρακτήρα της βούλησης του ενδιαφερόμενου και τη σταθερή πρόθεσή του, λαμβάνει υπ’ όψιν τυχόν επιπτώσεις σε τρίτα πρόσωπα που συνδέονται άμεσα με τον αιτούντα και μεριμνά για τις απαιτούμενες κρατικές παρεμβάσεις και ενημερώσεις.

Η πρότασή μας έχει κατατεθεί αναλυτικά. Αυτή είναι η σωστή λύση, όχι ο δικός σας καιροσκοπισμός, όχι ο δικός σας ευκαιριακός τρόπος αντιμετώπισης ενός σοβαρού ζητήματος που, όμως, αποξενώνει ακόμη περισσότερο τους ενδιαφερόμενους γι’ αυτό και φυσικά το καταψηφίζουμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Δυστυχώς, σε αυτήν εδώ την Αίθουσα συνεχίζεται η υποκρισία από όλες τις πλευρές. Σε μία περίοδο που ο λαός μας υποφέρει, όταν εκκρεμούν τόσο σημαντικά νομοσχέδια, εμείς καλούμαστε εδώ να συζητήσουμε ένα εκτιμητικό νομοσχέδιο, το οποίο είναι ήσσονος σημασίας. Από την άλλη, προσπαθούν να τηρηθούν οι κομματικές και οι πολιτικές ισορροπίες. Ας μην γελιόμαστε, να μιλάμε τη γλώσσα της αλήθειας και να λέμε τα πράγματα με το όνομά τους.

Σ’ αυτήν εδώ τη χώρα και στη γη ολόκληρη υπήρχε ομοφυλοφιλία, υπάρχει και θα υπάρξει. Η σημαντική διαφορά ποια είναι; Θα ανατρέξω λίγο στο παρελθόν. Έχω περάσει τα πενήντα. Πιστεύετε ότι μ’ αρέσει ή σας αρέσει η εικόνα που παρουσιάστηκε τις περασμένες δεκαετίες του «Φίφη» και του «Φλούφλη» που τον έκραζε όλη η γειτονιά; Όχι βέβαια. Άνθρωπος είναι κι αυτός και πολύ σωστά να έχει τα δικαιώματά του. Όμως, δεν θα γίνει πρότυπο ένας άνθρωπος δυστυχισμένος για μένα και το παιδί μου.

Λέω δυστυχισμένος, γιατί χάνει κάποια πράγματα που δεν μπορεί -πρακτικά να το δούμε- να τα χαρεί. Η μεγαλύτερη, για εμέ τουλάχιστον, στιγμή της ζωής μου ήταν όταν κάποια νοσοκόμα μού έφερε να αγκαλιάσω για πρώτη φορά το παιδί μου. Είναι μία μεγάλη χαρά που οι άνθρωποι αυτοί δεν μπορούν να ζήσουν. Είναι ένα πλήγμα, είναι ένα πρόβλημα, είναι μία δυστυχία. Αυτή τη δυστυχία, λοιπόν, δεν θέλω να την έχουμε πρότυπο. Θα σας πω στην πορεία πώς το λέω αυτό.

Συνήθως τα κόμματα και οι Βουλευτές ξέρουμε ότι ψηφίζουν σ’ αυτό εδώ το Κοινοβούλιο με γνώμονα την κομματική πειθαρχία. Υπάρχουν κάποια νομοσχέδια που φέρνει η εκάστοτε Κυβέρνηση και η Αντιπολίτευση τι κάνει; Ξέρουμε ότι έχει τόσους Βουλευτές, αρχίζουν τα «όχι», «ναι», «όχι», «ναι» και μια στείρα αντιπαράθεση. Τώρα αυτή η στείρα αντιπαράθεση δεν υπάρχει. Γιατί; Γιατί πρέπει να περάσει αυτό το νομοσχέδιο με πλειοψηφία -και ευρύτατη μάλιστα- και θα περάσει.

Αυτή η εξέλιξη, βέβαια, δεν αποτελεί έκπληξη για κανέναν, γιατί είναι ένας ακόμα κρίκος σε μια αλυσίδα δράσεων που στοχεύουν, πραγματικά στοχεύουν, στην αποδόμηση της κανονικότητας -και θα πω μετά τι εννοώ κανονικότητα- της ελληνικής κοινωνίας.

Κατηγορούνται κάποιοι για φασισμό, κατηγορούνται για φανατισμό και τα επιχειρήματα είναι το ίδιο φανατικά και το ίδιο ρατσιστικά απέναντι σ’ αυτούς που εκφέρουν μία άλλη άποψη. Είναι έντονο το ρατσιστικό πρόσημο και κατηγορούνται όσοι είναι αντίθετοι σ’ αυτό το νομοσχέδιο για καθυστερημένες αντιλήψεις, για προβληματική στάση κ.λπ.. Κάθε φωνή που πάει κόντρα στη λογική σας χαρακτηρίζεται ως ακραία. Δυστυχώς, οι λαοί χάνουν την ταυτότητά τους.

Θέλετε να πολιτικοποιήσετε μεταφορικά και κυριολεκτικά κάθε αντίρρηση γι’ αυτό το νομοσχέδιο και για την ομοφυλοφιλία γενικότερα και δείχνετε να απεχθάνεστε τη διάκριση των φύλων, την κατάργηση, όπως λέτε, των έμφυλων στερεοτύπων.

Με τη θεωρία της δυνατότητας αυτοπροσδιορισμού του φύλου, που αποτελεί θεμελιώδες ανθρώπινο δικαίωμα, προωθείτε τη σχετικοποίηση του φύλου και νομοθετικά.

Πάντοτε σ’ αυτήν τη γη θα υπάρχουν αγόρια και κορίτσια. Πάντοτε θα παίζουν με διαφορετικά παιχνίδια και όχι μόνο γιατί έτσι τα εκπαιδεύει η κοινωνία. Είναι έγκλημα η εξάλειψη της διαφοράς των φύλων, γιατί είναι μια από τις θεμελιώδεις συνιστώσες του πολιτισμού μας. Είναι μία εικόνα αρχέτυπη και είναι σημείο αναφοράς στον άνθρωπο και στην ανάπτυξή του ανά τους αιώνες. Είναι λογικό αυτό. Είναι απλό.

Πώς είναι δυνατόν να συγχέεται η δυστυχία, η διαταραχή κάποιου που θέλει να αλλάξει φύλο με όλα αυτά τα πράγματα; Πώς μπορούμε τα ψυχανεμίσματα μίας ισχνής μειοψηφίας να τα αποδεχθούμε με μία δήθεν επιστημονική πραγματικότητα;

Πράγματι, υπάρχουν επιστήμονες, οι οποίοι θεωρούν ότι είναι ένα φυσικό φαινόμενο -να το πω έτσι- μια φυσική εξέλιξη η ομοφυλοφιλία, αλλά είναι και άλλοι που λένε τα αντίθετα. Είναι η αυθαίρετη θέληση κάποιου, που επιθυμεί να καταργήσει μία κανονιστικότητα, που αλλοιώνει τις αρχές του ίδιου μας του πολιτισμού μέχρι τώρα. Πώς θέλετε να την αποδεχθούμε αυτή;

Στο άρθρο 4 -ίσως γίνω γραφικός, θα μου πείτε- αναφέρεται ξεκάθαρα η διάκριση των φύλων. Αναφέρεται σε Ελληνίδες και Έλληνες. Υπάρχει δόλος εκ μέρους της Κυβέρνησης, εκ μέρους του Κοινοβουλίου, των μέσων μαζικής ενημέρωσης και όλων αυτών των περισπούδαστων σοφών, που τις τελευταίες μέρες στα μέσα μαζικής ενημέρωσης και στο γυαλί προσπαθούν να με πείσουν για το κοινωνικό μου φύλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι ένα οργανωμένο σχέδιο αποδόμησης, το οποίο πραγματικά πηγαίνει σιγά σιγά. Δυστυχώς, σ’ αυτήν εδώ τη χώρα είναι λίγοι αυτοί που πρέπει να παλέψουν ενάντια στον ηδονιστικό και υλιστικό χαρακτήρα της εποχής μας. Όμως, όσο και αν το επιθυμείτε, τα βιολογικά χαρακτηριστικά δεν είναι δυνατόν να αλλάξουν. Είναι ποτέ δυνατόν να δίνουμε, να προσδίδουμε μεταβολή και ρευστότητα στο ανθρώπινο φύλο;

Μιλάτε όλοι για το τι γίνεται στην Ευρώπη. Ποιος σας είπε ότι αυτής της Ευρώπης, αυτών των αξιών που πρεσβεύει η Ευρώπη αυτήν τη στιγμή, είμαι εγώ ή κάποιοι άλλοι κοινωνός; Είναι αναγκαίο; Όχι, βέβαια.

Να ξέρετε ότι η ιστορία διδάσκει και έχει καταδείξει ότι αυτές οι κοινωνίες που αποδομούνται σιγά σιγά και ολόκληρες αυτοκρατορίες, όταν έφθασαν στις τελευταίες τους μέρες, εξαλείφθηκαν και εξαλείφθηκαν απότομα, μπρούσκα.

**ΠΡΟΕΔΡΕΥΩΝ (Νικήτας Κακλαμάνης):** Με αυτό τελειώνετε, κύριε συνάδελφε.

**ΔΗΜΗΤΡΙΟΣ ΚΟΥΚΟΥΤΣΗΣ:** Ναι, κύριε Πρόεδρε.

Ελπίζω και εύχομαι η πορεία αυτής της Ευρώπης να είναι διαφορετική, γιατί όπως ειπώθηκε σε αυτήν εδώ την Αίθουσα –και εγώ θα συμφωνήσω- η αποδόμηση έρχεται σιγά σιγά.

Είναι πάρα πολύ επικίνδυνο αυτό που γίνεται. Μιλούν όλοι για κεκτημένα. Πραγματικά, υπάρχουν κεκτημένα, αλλά όλα αυτά αποδομούνται σήμερα σε όλους τους τομείς της ελληνικής κοινωνίας. Είναι πάρα πολύ επικίνδυνο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουκούτση, σας παρακαλώ, τελειώνετε.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Διαμάντω Μανωλάκου και μετά θα πάρει τον λόγο ως Κοινοβουλευτικός Εκπρόσωπος των ΑΝΕΛ ο κ. Λαζαρίδης και ύστερα η κ. Κασιμάτη.

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Μέχρι σήμερα δεν υπήρχε κάποιος νόμος αναγνώρισης ταυτότητας φύλου. Υπήρχαν αποφάσεις δικαστηρίων. Εξέταζαν μια σειρά από ιατρικές γνωματεύσεις για τη σωματική και ψυχική υγεία του ενδιαφερόμενου ατόμου.

Τι γίνεται τώρα με αυτό το νομοσχέδιο; Η αίτηση στη δικαστική αρχή δεν απαιτεί ως κριτήριο την επιστημονική γνωμάτευση, δηλαδή αγνοείτε και περιφρονείτε το να διαθέτει το άτομο ολόπλευρη επιστημονική και κοινωνική στήριξη ως προϋπόθεση για να προχωρήσει στην αλλαγή φύλου στα νομικά έγγραφα.

Βεβαίως, τα κοινωνικά και ψυχικά προβλήματα που αντιμετωπίζει το άτομο δεν λύνονται με μία απλή διοικητική πράξη στα νομικά έγγραφα και πολύ περισσότερο αυτά δεν εξασφαλίζουν την ουσιαστική επίλυση της ασυμβατότητας και τη στήριξη από το οικογενειακό, συγγενικό, σχολικό, κοινωνικό περιβάλλον, την οποία χρειάζεται.

Τι κάνετε, όμως, με το συγκεκριμένο νομοσχέδιο; Υιοθετείτε τον πλήρη βιολογικό και κοινωνικό διαχωρισμό, πατώντας μία βούλα του νόμου. Αποσπάτε πλήρως τα ανατομικά χαρακτηριστικά του φύλου, που προσδιορίζονται αντικειμενικά, από την αντίληψη που έχει το άτομο για το φύλο στο οποίο ανήκει.

Φυσικά, οι κοινωνικές αντιλήψεις για τα φύλα δεν διαμορφώνονται από το ατομικό βίωμα του καθενός και της καθεμιάς, αλλά σε συγκεκριμένο ιστορικό, κοινωνικό, οικονομικό, πολιτικό και πολιτιστικό περιβάλλον.

Εσείς αμφισβητείτε τον φυλετικό διαχωρισμό άνδρα-γυναίκας ως αντικειμενικό γεγονός και παρουσιάζετε ότι το φύλο είναι κάτι το ρευστό και μεταβαλλόμενο, από τη στιγμή που δεν αποδέχεστε κανένα αντικειμενικό κοινωνικό υπόβαθρο. Για εσάς η διάκριση άνδρα-γυναίκας αποτελεί ψευδή διχοτόμηση που είναι κατασκευασμένη και όχι πραγματική.

Αυτό, όμως, είναι ανορθολογισμός καραμπινάτος και δυστυχώς, αυτή η αντίληψη, όσο και αν εμφανίζεται ότι αφορά μόνο τον φυλετικό προσδιορισμό, αναπαράγεται σε όλες τις πλευρές της κοινωνικής ζωής, αφού φθάνετε στο σημείο να λέτε ότι δεν υπάρχει κανένα αντικειμενικό κοινωνικό κριτήριο για τον προσδιορισμό της θέσης ενός ατόμου στην κοινωνία, παρά μόνο το κριτήριο της υποκειμενικής άποψης.

Να σας πω ότι παραδείγματα αυτοπροσδιορισμού υπάρχουν πολλά και μερικά είναι ιδιαίτερα ακραία. Ας πούμε, εξηντάχρονος αυτοπροσδιοριζόταν ως εξάχρονο κορίτσι, πράγμα που δείχνει ότι δεν υπάρχει όριο στην πλήρη διαστρέβλωση της αντικειμενικής κοινωνικής πραγματικότητας. Μάλιστα, αυτός ο ανορθολογισμός παρουσιάζεται ως προοδευτισμός.

Εμείς τονίζουμε, βεβαίως, ότι υπάρχουν περιπτώσεις που το άτομο βιώνει έντονη σύγκρουση ανάμεσα σε ορισμένα χαρακτηριστικά του φύλου του και στο φύλο στο οποίο νιώθει ότι ανήκει για βιολογικούς, κοινωνικούς ή για άλλους λόγους.

Όμως, η νομική αναγνώριση του ατομικού δικαιώματος να αλλάξει φύλο χρειάζεται αντικειμενικά και μέτρα κοινωνικής προστασίας του ατόμου. Δηλαδή, η ατομική του απόφαση χρειάζεται να στηρίζεται σε μία διακριτική τεκμηριωμένη επιστημονικά και κοινωνικά θεσμοθετημένη γνωμοδότηση.

Θέτουμε αυτές τις προϋποθέσεις, ώστε να μπορέσει να ασκηθεί το ατομικό δικαίωμα με ουσιαστικό και όχι τυπικό τρόπο. Δεν το δέχεστε αυτό, γιατί έχει οικονομικό κόστος και δικαιολογείστε μέσα και από ανόμοιες συγκρίσεις, όπως το ζήτημα των αγώνων ενάντια στη γυναικεία ανισοτιμία, που φυσικά δεν αφορά την αναγνώριση κάποιων μεμονωμένων ατομικών δικαιωμάτων, αλλά μία βαθιά κοινωνική αλλαγή του κοινωνικού πλαισίου, μέσα στο οποίο διαμορφώνονται και τα ατομικά δικαιώματα.

Συγκρίνετε ανόμοια πράγματα, το ζήτημα του δικαιώματος ατομικού αυτοπροσδιορισμού του φύλου με το γυναικείο ζήτημα, που διαμορφώθηκε μέσα στους αιώνες της ταξικής πάλης, αφού οι γυναίκες για αιώνες ήταν αποκλεισμένες από την κοινωνική παραγωγή και συνεπώς από κάθε κοινωνική δράση στο πλαίσιο της ταξικής κοινωνίας, καθώς η εργασία της πλειοψηφίας των γυναικών δεν είχε καμία σημασία για την οικονομία. Γι’ αυτό και οι προσπάθειες ορισμένων μεμονωμένων γυναικών να διεκδικήσουν μία αναβαθμισμένη θέση στην κοινωνία πριν τη βιομηχανική επανάσταση δεν απέφεραν καρπούς.

Αργότερα, η μαζική ένταξη των γυναικών στην καπιταλιστική παραγωγή ως μισθωτές εργάτριες, αντικειμενικά ήρθε σε αντίφαση με τον αποκλεισμό τους από την κοινωνική και πολιτική δράση. Πάλευε, όχι μόνο ως προς τις οικονομικές και συνδικαλιστικές διεκδικήσεις, τις διεκδικήσεις για την προστασία του γυναικείου οργανισμού, της μητρότητας, αλλά και ως προς την ταξική ρίζα της γυναικείας ανισοτιμίας, δηλαδή ενάντια στον ταξικό διαχωρισμό της κοινωνίας.

Πάλευε για την ενότητα της εργατικής τάξης, ανδρών και γυναικών. Οι αγώνες για τα δικαιώματα των γυναικών είχαν πολιτικό, ταξικό περιεχόμενο και προσπαθείτε σκόπιμα να το κρύψετε, προσπαθώντας να τα χωρέσετε όλα στις προπαγνανδιστικές ανάγκες ενός νομοσχεδίου.

Ωστόσο, η τυπική αναγνώριση και ορισμένων αστικών δικαιωμάτων της γυναίκας στην καπιταλιστική κοινωνία δεν την απαλλάσσει από την ανισοτιμία και τη ζωή «λάστιχο». Ο καπιταλισμός παράγει την ανισοτιμία γιατί αποτελεί πηγή κέρδους γι’ αυτούς.

Μπορεί κανείς να αναφέρει και άλλα, πολλά παραδείγματα, όταν εργοδότες εδώ απαιτούν συμβόλαια από εργαζόμενες να μην τεκνοποιήσουν όσο είναι στη δούλεψή τους. Όμως, η ουσία είναι ότι εδώ παρουσιάζετε τα ατομικά δικαιώματα αποσπασμένα από τα κοινωνικά, από τις κοινωνικές, οικονομικές και πολιτικές συνθήκες, όμως κανένα ατομικό δικαίωμα δεν παραμένει σίγουρο και ασφαλές έξω από συλλογικά κοινωνικά δικαιώματα.

Γιατί, λοιπόν, το κάνετε; Γιατί το έχετε ανάγκη να πουλήσετε «αριστεροσύνη» με ανέξοδα υλικά και να σηκώσετε αντιδραστικότερη, σκοταδιστική σκόνη, μπας και κρύψετε την αντιλαϊκή, ακραία φιλελεύθερη πολιτική σας. Πουλάτε ευαισθησία, ενώ τσακίζετε τα κοινωνικά δικαιώματα που κατακτήθηκαν από τον περασμένο αιώνα και επειδή το ΚΚΕ σας ξεσκεπάζει είναι και ο λόγος που διαστρεβλώθηκαν και συκοφαντήθηκαν με συστηματικό και χυδαίο τρόπο οι θέσεις του.

Τον αντικομμουνισμό και τα πυρά ενάντια στον σοσιαλισμό ξέρουμε καλά ότι θα τον συνεχίσετε, με αρκετές δόσεις «σταλινολογίας» από όλους σας, γιατί ο λαϊκός κόσμος νιώθει τη σαπίλα του εκμεταλλευτικού συστήματος που υπηρετείτε και αυτό σας ανησυχεί βαθιά και δίκαια.

**ΠΡΟΕΔΡΕΥΩΝ (Νικήτας Κακλαμάνης):** O κ. Λαζαρίδης έχει τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Δεν μπορώ να μην ξεκινήσω λέγοντας κάτι. Ακούσαμε πάλι σήμερα από κάποιον συνάδελφο να κάνει αναφορά σε Μαδούρο, κ.λπ..

Ξέρετε, κύριοι συνάδελφοι, εκεί στη γειτονιά του Μαδούρο υπάρχει και κάποιος Εσκομπάρ, έμπορος ναρκωτικών, ο οποίος έχει αγοράσει ομάδες, δήμους, εφημερίδες και κανάλια, αλλά και κόμματα. Γι’ αυτό, λοιπόν, όταν κάνουμε αναφορά σε κάποιον, θα πρέπει να μην ξεχνάμε και τον άλλον εκεί στη γειτονιά του που δραστηριοποιείται.

Θα ήθελα να κάνω μία αναφορά εδώ στους προλαλήσαντες συναδέλφους. Είχαμε δύο ειδών τοποθετήσεις ή, αν θέλετε, προσεγγίσεις πάνω στο νομοσχέδιο για το οποίο συζητάμε. Είχαμε συναδέλφους οι οποίοι έκαναν μία ανθρώπινη προσέγγιση, αλλά είχαμε και συναδέλφους οι οποίοι προσέγγισαν καθαρά πολιτικά το παρόν νομοσχέδιο. Μάλιστα, είχαμε και κάποιους άλλους οι οποίοι όχι απλώς το προσέγγισαν πολιτικά, αλλά με έντονη διάθεση αντιπολίτευσης κ.λπ..

Εγώ θα ήθελα να συγχαρώ τους συναδέλφους οι οποίοι το προσέγγισαν με ανθρωπιά, δηλαδή από την ανθρωπιστική του πλευρά, αν και μπορεί να συμφωνώ ή να διαφωνώ με μερικούς. Εκείνο που έχει σημασία είναι ότι το προσέγγισαν με ευαισθησία και ακούσαμε πολλά πράγματα τα οποία ήταν ενδιαφέροντα.

Εμείς, οι Ανεξάρτητοι Έλληνες, ήδη από τις επιτροπές είχαμε τοποθετηθεί και είχαμε πει ότι ψηφίζουμε «ναι» επί της αρχής. Γιατί το κάναμε αυτό; Αυτό το κάναμε, γιατί το νομοσχέδιο έχει δύο σκέλη. Έχει το πρώτο σκέλος, από το άρθρο 1 έως το άρθρο 7, που έχει να κάνει με αυτό που γράφουν οι εφημερίδες και συζητούμε όλοι, δηλαδή με την επιλογή φύλου. Όμως, έχει και το δεύτερο σκέλος, το οποίο έχει να κάνει με την προστασία και τα δικαιώματα του παιδιού. Εμείς, λοιπόν, οι Ανεξάρτητοι Έλληνες, είπαμε ότι ψηφίζουμε επί της αρχής, γιατί ακριβώς λαμβάνουμε υπ’ όψιν μας αυτά τα δύο σκέλη.

Επειδή τώρα ως προς το πρώτο σκέλος που αφορά την επιλογή φύλου τίθενται θέματα συνειδησιακά ή ηθικής, όπως την αντιλαμβάνεται ο καθένας προσωπικά –διότι την ηθική, αν θέλετε, την προσεγγίζει ο καθένας από τη δική του πλευρά, δεν μπορεί να αντιλαμβανόμαστε όλοι εδώ μέσα με τον ίδιο τρόπο την ηθική- γι’ αυτό εμείς είπαμε ότι για τέτοια ζητήματα εδώ και καιρό έχουμε επιλέξει να ψηφίζουμε κατά συνείδηση, ακριβώς για να έχει τη δυνατότητα ο καθένας μας να εκφραστεί με τον τρόπο αυτό, όπως το αντιλαμβάνεται ο καθένας, με τη δική του, την προσωπική του ηθική. Οπότε, έτσι, ικανοποιεί και το θέμα της προσωπικής του ηθικής, αλλά και της συνείδησής του.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Όσον αφορά τώρα την τροπολογία, ακούσαμε εδώ σκληρά πράγματα. Έγινε, λέει, συναλλαγή με τη συζήτηση που είχε προηγηθεί εδώ για το αίτημα της Αξιωματικής Αντιπολίτευσης για εξεταστική επιτροπή. Έγινε, λέει, συναλλαγή και, επειδή στήριξε τότε ο ΣΥΡΙΖΑ τον Πρόεδρο των Ανεξαρτήτων Ελλήνων, εμείς τώρα συμφωνήσαμε για την τροπολογία. Αν είναι δυνατόν! Αρκεί κανείς να διαβάσει την τροπολογία πώς ήρθε στο παρελθόν και πώς ήρθε τώρα.

Εγώ θέλω να σας συγχαρώ, κύριε Υπουργέ, γιατί με τον τρόπο αυτό θωρακίζετε πράγματι την εθνική ασφάλεια και δεν αφήνετε κανένα απολύτως περιθώριο σε κάποιον να αμφισβητήσει. Το είχαμε συζητήσει εδώ. Από το Βήμα της Ολομέλειας πάλι είχα τοποθετηθεί και σας είχα παρακαλέσει, κύριε Υπουργέ, να το δείτε με μεγαλύτερη προσοχή, γιατί ναι μεν η προηγούμενη έτσι όπως είχε έρθει στο παρελθόν ικανοποιούσε τις εντολές της Ευρωπαϊκής Ένωσης, αλλά τώρα με αυτόν τον τρόπο θωρακίζουμε την εθνική ασφάλεια και δεν υπάρχει κανένα περιθώριο αμφισβήτησης από κανέναν κακοπροαίρετο.

Συγκεκριμένα, κύριοι συνάδελφοι, θα ήθελα να σας διαβάσω ένα σημείο –διότι βλέπω ότι κανένας δεν μπήκε στον κόπο να το διαβάσει- που λέει: «Με την επιφύλαξη των όρων και περιορισμών που προβλέπονται στις επιμέρους διατάξεις της Ευρωπαϊκής Σύμβασης Δικαιωμάτων του Ανθρώπου περί προστασίας της εθνικής ασφάλειας, της δημόσιας τάξης, της πρόληψης του εγκλήματος κ.λπ.». Επομένως, πράγματι η τροπολογία έχει θωρακίσει την εθνική ασφάλεια.

Είμαστε θετικοί, κύριε Υπουργέ. Έτσι θα κλείσω την τοποθέτησή μου. Όπως είπα και νωρίτερα, οι Ανεξάρτητοι Έλληνες θα ψηφίσουμε κατά συνείδηση.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Η συνάδελφος κ. Νίνα Κασιμάτη έχει τον λόγο.

**ΝΙΝΑ ΚΑΣΙΜΑΤΗ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, θα ξεκινήσω από το ζήτημα της τροπολογίας περί Τουρκικής Ένωσης Ξάνθης, λέγεται και έτσι, της αλλαγής του Κώδικα Πολιτικής Δικονομίας.

Είχαμε ζητήσει το προηγούμενο διάστημα, όταν είχε αποσυρθεί η τροπολογία, να μην υπάρξει νέα νομοθετική τροπολογία, σχετικά με την τροποποίηση του άρθρου του Κώδικα Πολιτικής Δικονομίας, όπως έχει προταθεί στην Επιτροπή Υπουργών του Συμβουλίου της Ευρώπης, μέχρι να υπάρξει μία εκτενής και πολυμερής συζήτηση για τον βέλτιστο δυνατό χειρισμό των τριών αποφάσεων του Ευρωπαϊκού Δικαστηρίου Δικαιωμάτων του Ανθρώπου με διακριτικό τίτλο Bekir Ousta, το οποίο αφορά και τη λεγόμενη «Τουρκική Ένωση Ξάνθης», αλλά και άλλες αποφάσεις υπέρ άλλων σωματείων που δύνανται να επωφεληθούν από αυτή την τροποποίηση του κώδικα, όπως είναι αυτή της Στέγης Μακεδονικού Πολιτισμού, που επίσης έχει δικαιωθεί στο ΕΔΔΑ και αναμένεται και από τις ελληνικές αρχές η ίδια νομική δίοδος, προκειμένου να εκτελεστούν στην εσωτερική έννομη τάξη. Θα επωφεληθεί από την ίδια ρύθμιση, αν ψηφιστεί.

Θα προσπαθήσω σε αυτό τον λίγο χρόνο που έχω για ένα τόσο σοβαρό ζήτημα -που θα έπρεπε να έχει γίνει συζήτηση μόνο γι’ αυτό και στην Ολομέλεια, αλλά και στην Ειδική Μόνιμη Επιτροπή παρακολούθησης των αποφάσεων του Ευρωπαϊκού Δικαστηρίου- να σας θέσω επιγραμματικά κάποια ζητήματα.

Πρώτα από όλα, θα θέσω κάποια δεδομένα, γιατί θεωρώ ότι στον δημόσιο λόγο έχει επικρατήσει μία κυρίαρχη αντίληψη, ότι αυτό που πρέπει να γίνει είναι κάτι το αναπόδραστο. Η Συνθήκης της Λωζάνης για αυτές τις αποφάσεις δεν αποτελεί εφαρμοστέο δίκαιο για την εκδίκασή τους. Το ΕΔΔΑ έκρινε αυτό αναρμόδιο και προχώρησε άνευ άλλου.

Το δεύτερο είναι ότι υπάρχει μείζων λόγος να είμαστε διπλά και τριπλά προσεκτικοί, γιατί οι προτεινόμενες διατάξεις που θα επιτρέψουν την επανεξέταση αυτών των συγκεκριμένων αποφάσεων συνοδεύονται από την εξής ανάλυση της Επιτροπής Υπουργών και της Διεύθυνσης Εκτέλεσης των Αποφάσεων, όπου μεταξύ άλλων, αναφέρει και το εξής: «Περαιτέρω πρέπει να σημειωθεί ότι τα μέτρα γενικής φύσεως συνδέονται με τα ατομικά μέτρα σε αυτές τις υποθέσεις, καθώς αναμένεται ότι η επανεξέταση των δικαστικών υποθέσεων επί τη βάσει των αποφάσεων του ΕΔΔΑ, όπως προβλέπεται από το σχέδιο νόμου, θα έχει επίδραση στις αρχικές διαδικασίες σε παρόμοιες υποθέσεις.»

Επίσης, θα ήθελα να ληφθεί υπ’ όψιν ότι για την Ελλάδα, σύμφωνα με την τελευταία απόφαση της Επιτροπής Υπουργών του Συμβουλίου της Ευρώπης, έχει ήδη επισημανθεί από την τρέχουσα νομολογία της χώρας η συμμόρφωσή μας στο πνεύμα του ΕΔΔΑ στις διαδικασίες εγγραφής σωματείων.

Να καταθέσω εδώ ότι η χώρα μας έχει καταδικαστεί στις συγκεκριμένες αποφάσεις μόνο για την παραβίαση του δικαιώματος του συνεταιρίζεσθαι εν προκειμένω και όχι για το άρθρο εκείνο που λέει για φυλή, εθνική καταγωγή κ.λπ.. Δεν αναγνωρίζει, δηλαδή, το δικαστήριο ότι έχει υπάρξει μία ρατσιστική, εν πάση περιπτώσει, μεροληπτική από την Ελλάδα στάση σε σχέση με αυτά τα σωματεία, αλλά ότι υπάρχει παραβίαση μόνο του συνεταιρίζεσθαι. Γι’ αυτό άλλωστε έχουν αδειοδοτηθεί από την Ελλάδα πενήντα ένα τέτοια σωματεία που πληρούν τις προϋποθέσεις του Αστικού Κώδικα και του Συντάγματος, αλλά και του ΕΔΔΑ.

Συνεπώς, οι αμετάκλητες αποφάσεις της Ολομέλειας του Αρείου Πάγου για τα συγκεκριμένα σωματεία, όπως η λεγόμενη «Τουρκική Ένωση Ξάνθης», με τους λόγους που επικαλείται η Ολομέλεια του Αρείου Πάγου, δεν συνιστούν για τη χώρα γενική αρχή συμμόρφωσης.

Θα ήθελα, επίσης, να γνωρίζετε κάτι άλλο. Υπάρχει μία αντίληψη και στάση στο Συμβούλιο της Ευρώπης, σε σχέση με τη μουσουλμανική μειονότητα. Πολύ πρόσφατα τον Ιούνιο του 2017 πέρασε ψήφισμα το οποίο έχει τον τίτλο: «Προασπίζοντας τα θεμελιώδη δικαιώματα και ελευθερίες της τουρκικής μουσουλμανικής μειονότητας». Αυτό, ενώ έπρεπε να θεωρηθεί απαράδεκτο μέσα στο προεδρείο του Συμβουλίου της Κοινοβουλευτικής Συνέλευσης, παραπέμφθηκε, δυστυχώς, στην Επιτροπή Ισότητας.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Δεν έχει περάσει.

**ΝΙΝΑ ΚΑΣΙΜΑΤΗ:** Μη με διακόπτετε παρακαλώ, γιατί έχω τα έγγραφα εδώ.

Δυστυχώς, το ψήφισμα αυτό παραπέμφθηκε στην Επιτροπή Ισότητας, για να ληφθεί υπ’ όψιν για την κατάρτιση ερωτηματολογίων σχετικά με τα δικαιώματα των εθνικών μειονοτήτων στις χώρες. Εάν θέλετε να επαναλάβω τον τίτλο του ψηφίσματος είναι: «Προασπίζοντας τα θεμελιώδη δικαιώματα και ελευθερίες της τουρκικής μουσουλμανικής μειονότητας στη δυτική Θράκη».

Η αξιολόγηση των σχετικών αποφάσεων όσο και ο χρόνος και ο τρόπος εκτέλεσής τους, πιστεύω ότι θα πρέπει να επιλέγονται με γνώμονα την προστασία των ατομικών δικαιωμάτων, όπως αυτά σταθμίζονται για όλους τους πολίτες ανεξαιρέτως υπό το πρίσμα του υπέρτερου δημοσίου συμφέροντος του Συντάγματος των νόμων και των διεθνών συμβάσεων της χώρας. Εν προκειμένω, υπακούοντας σε μία ολοκληρωμένη και συνεκτική μειονοτική πολιτική στη Θράκη για την προάσπιση των δικαιωμάτων και των τριών συνιστωσών της μουσουλμανικής μειονότητας οι οποίες καταπιέζονται από την κυρίαρχη. Η δική μας κυρίαρχη πολιτική, που θα πρέπει να εμβαθύνει και θα πρέπει να υπαγορεύει τη διαχείριση των σχετικών αποφάσεών μας ενώπιον της Επιτροπής Υπουργών του Συμβουλίου της Ευρώπης, είναι αυτή που θα πρέπει να παίζει τον ρόλο της και όχι να συμβαίνει το αντίστροφο.

Θα ήθελα λίγο να μπω στην ίδια την τροπολογία. Κύριε Υπουργέ, θεωρώ ότι η τροπολογία, με την τροποποίηση που φέρατε, έχει γίνει ακόμη χειρότερη. Υπήρχε το επιχείρημα ότι πρέπει να αλλάξουμε τον Κώδικα Πολιτικής Δικονομίας, γιατί αυτό έχει συμβεί και στον Κώδικα Ποινικής Δικονομίας και στον Κώδικα Διοικητικής Οικονομίας. Καμμία αντίρρηση. Συμφωνούμε απόλυτα σε αυτό. Η Ελλάδα είναι πυλώνας και η ίδια του ευρωπαϊκού νομικού πολιτισμού, δεν αφίσταται, πόσω μάλλον. Όμως, εδώ πέρα υπάρχουν κάποια πράγματα, τα οποία δεν θα έπρεπε να είναι έτσι.

Κατ’ αρχάς, στο κύριο άρθρο έχει ενταχθεί η επιφύλαξη του περιορισμού του δικαιώματος, όπως αυτό περιγράφεται στο 11.2. Κατατίθεται, μπαίνει μέσα, γίνεται ουσιαστικό μέρος της διάταξης και με αυτόν τον τρόπο εξαιρούνται όλα τα υπόλοιπα. Στην προηγούμενη διάταξη αυτό δεν υπήρχε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε.

Επίσης, υπάρχει το ζήτημα της μεταβατικής διάταξης, στο οποίο ναι μεν επικαλούμαστε τις διεθνείς συνθήκες, αλλά τώρα το κάνουμε στο κύριο μέρος της διάταξης.

Επίσης, σε όλες τις προηγούμενες περιπτώσεις, όπου εισάχθηκε στις υπόλοιπες δικονομίες μας, δόθηκε η προθεσμία των ενενήντα ημερών. Εδώ δίδεται η προθεσμία των ενενήντα ημερών για όσες υποθέσεις έρθουν στο μέλλον, αλλά για τις υποθέσεις που αφορούν τώρα το δικαστήριο, που έχουν ληφθεί αποφάσεις, δίδεται και μία άδεια ενός χρόνου. Ο ένας χρόνος προθεσμία εμένα μου φαίνεται άπειρος, δηλαδή δεν ξέρω εάν μέσα στη νομική μας τάξη υπάρχει άλλη τέτοια προθεσμία ενός χρόνου.

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, παρακαλώ ολοκληρώστε.

**ΝΙΝΑ ΚΑΣΙΜΑΤΗ:** Πιστεύω ότι θα μπορούσαν να γίνουν περαιτέρω διορθώσεις, εάν μη τι άλλο να αξιολογήσουμε από την αρχή την υπόθεση, να προχωρήσουμε στα ζητήματα της εναρμόνισης.

Παρ’ όλα αυτά να κρατηθεί στην άκρη η μεταβατική διάταξη που αφορά αυτές τις υποθέσεις, γιατί μπορούν να καταστούν κερκόπορτα. Να μην αγνοούμε καθόλου -κλείνω με αυτό- ότι οι δικαστές μας, που έχουν βγάλει τις αμετάκλητες αποφάσεις τους, θα είναι υποχρεωμένοι να τις λάβουν υπ’ όψιν τους φυσικά και εν πάση περιπτώσει θα πειθαναγκάζονται με κάποιον τρόπο, αφού μόνο αυτό περιγράφεται, να δεχθούν την παραβίαση του δικαιώματος του συνεταιρίζεσθαι. Νομίζω ότι τους πετάμε το μπαλάκι για μία υπόθεση που είναι καθαρά πολιτική και δεν γίνονται ζητήματα τόσο μεγάλης εποπτείας, όπως έχουν περιγραφεί. Πάρα πολλές χώρες, για συγκεκριμένες αποφάσεις, είναι υπό τη λεγόμενη «επιτήρηση» για τις λεγόμενες αποφάσεις.

Γενικά η Ελλάδα έχει πολύ καλή επίδοση σε πάρα πολλά άρθρα. Εκεί που πάσχει είναι κυρίως στο μάκρος που κρατούν οι διαδικασίες. Εκεί πιστεύω ότι ως ελληνική πολιτεία μπορούμε να κάνουμε πάρα πολλά.

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, παρακαλώ να τελειώσετε.

**ΝΙΝΑ ΚΑΣΙΜΑΤΗ:** Με αυτόν τον τρόπο να διορθώσουμε και τις επιδόσεις μας σε σχέση με τη συμμόρφωση με το Συμβούλιο της Ευρώπης.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κι εγώ ευχαριστώ.

Ο συνάδελφος κ. Νικόλαος Νικολόπουλος έχει τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επί δύο ημέρες ειπώθηκαν και ακούστηκαν πολλά. Δεν ακούστηκαν, όμως, και δεν ειπώθηκαν αυτά που αισθάνεται, αυτά που λέει η συντριπτική πλειοψηφία της ελληνικής κοινωνίας. Μία κοινωνία που διανύει τον όγδοο χρόνο μιας σκληρής κρίσης και η οποία αισθάνεται να βάλλονται ευθέως πλέον όχι μόνο το οικονομικό και βιοτικό της επίπεδο, αλλά ακόμα και αυτά τα ιερά και όσια, αρχές και αξίες που ως πυλώνες στήριξαν επί αιώνες τον ελληνισμό.

Γνωρίζω και αποδέχομαι ότι κάποιοι δεν αποδέχονται ούτε καν τη λέξη «έθνος». Θεωρούν τις παραδόσεις και τις αρχές αιώνων ως ξεπερασμένα πράγματα και αξίες, που η μόνη τους θέση στην καλύτερη των περιπτώσεων να είναι η περίπτωση του μουσείου. Ας γνωρίζουν, όμως, ότι όσοι πρεσβεύουν αυτά αποτελούν μία ισχνή μειοψηφία. Αυτό ισχύει όχι μόνο με το παρόν νομοσχέδιο, αλλά και με τα άλλα θέματα που αφορούν το φύλο, το σύμφωνο συμβίωσης των ομόφυλων ζευγαριών, τη δυνατότητα να υιοθετούν παιδιά, ακόμα και την αναγραφή του θρησκεύματος στις ταυτότητες, ακόμα και τον χωρισμό κράτους και Εκκλησίας. Επειδή είναι όντως σημαντικά θέματα, ευχής έργον θα ήταν η διενέργεια ενός δημοψηφίσματος χωρίς την ασφάλεια της κομματικής πειθαρχίας των Βουλευτών.

Κυρίες και κύριοι συνάδελφοι, με μεγάλη προσήλωση άκουσα χθες την παρέμβαση του Πρωθυπουργού επί του συγκεκριμένου νομοσχεδίου, η οποία εστιάστηκε στην ανάγκη υπεράσπισης και διεύρυνσης των ατομικών ελευθεριών και δικαιωμάτων, αλλά και στην ανάγκη η σημερινή Κυβέρνηση να στηρίξει τα δικαιώματα των πιο αδύναμων και μικρών κοινωνικών ομάδων που επί χρόνια υπόκεινται καταπίεση.

Θα συμφωνήσω μέχρι κεραίας με τον Πρωθυπουργό. Και γι’ αυτό, λοιπόν, θα τον ρωτήσω: Πότε θα μιλήσουμε και θα ξιφουλκήσουμε σε αυτήν την Αίθουσα για τα δικαιώματα των νέων ανέργων ή των εργαζόμενων με μισθούς πείνας; Πότε θα μιλήσουμε για τα δικαιώματα των απολυμένων, των ΑΜΕΑ, των συνταξιούχων και των πολυτέκνων; Πότε θα υπερασπιστούμε το δικαίωμα σε αξιοπρεπή αμοιβή, αξιοπρεπή ασφάλιση και ιατροφαρμακευτική κάλυψη; Και πότε θα σταθούμε όρθιοι, υπερασπιζόμενοι, για παράδειγμα, την ανάγκη αύξησης του κατώτατου μισθού και μεροκάματου;

Όλοι αυτοί που ανέφερα, κύριοι εκπρόσωποι της Κυβέρνησης, τι είναι, κατά τη γνώμη σας; Είναι λιοντάρια ή ζέβρες; Φυσικά και είναι ζέβρες. Είναι οι πολλοί ηττημένοι σε μία Ελλάδα της οποίας το κράτος ακόμα δεν αναγνώρισε τα δικαιώματά τους.

Πάλι, όμως, προσπερνώντας αυτό, ας προσπαθήσω να ακολουθήσω το σκεπτικό των συναδέλφων εισηγητών. Θέτω το ρητορικό ερώτημα: Αφού έχω το δικαίωμα να αυτοπροσδιορίζω το φύλο μου, γιατί δεν έχω το δικαίωμα να αυτοπροσδιορίζω το ύψος και το χρώμα των ματιών μου; Γιατί να μην μπορώ με μία αίτησή μου να αλλάξω και άλλα βιολογικά ή εθνοτικά ή φυλετικά δεδομένα μου, όπως θα μπορώ να αλλάξω το φύλο μου; Εν τέλει είναι όλα ζήτημα προσωπικών επιλογών ή μήπως υπάρχει μία λεπτή διαχωριστική γραμμή και αυτή είναι η ιδεολογική και πνευματική αφετηρία του ανθρώπου, αγαπητοί συνάδελφοι της Αξιωματικής Αντιπολίτευσης;

Η δική μου ιδεολογική και πνευματική αφετηρία, όπως και των περισσοτέρων, υποδεικνύει ότι δεν είναι δυνατόν να αλλάζουν βιολογικά δεδομένα με βάση τα «θέλω» ή τις συναισθηματικές και ψυχικές μεταπτώσεις του ατόμου και το κράτος να σπεύδει να τα κατοχυρώνει. Δεν μπορεί να φτάνουμε σε σημείο η οργανωμένη κοινωνία να αποδέχεται την παραμόρφωση της βιολογίας, επειδή έτσι αισθάνεται κάποιος.

Δεν ψηφίζω το νομοσχέδιο ως πολιτικός, ως δημοκράτης και ως χριστιανός που θεωρεί την πατρίδα του και τη θρησκεία του τις πιο ανθρωποκεντρικές, δημοκρατικές και φιλελεύθερες.

Κυρίες και κύριοι συνάδελφοι, αλλοίμονο, ούτε είμαι ούτε θέλω να παραστήσω τον κύριο τέλειο. Όμως, μπορώ να ισχυριστώ ότι σε όλη μου τη ζωή και σε όλη μου την πολιτική διαδρομή προσπάθησα να ακολουθώ έναν καθαρό αξιακό κώδικα που δεν μπαίνει σε κανένα άλλο ζύγι, πέρα από το συνειδησιακό μου, καθώς και το ζύγι της ευθύνης μου απέναντι του Θεού και των συμπολιτών μου χριστιανών ορθοδόξων πολιτών, τους οποίους εκπροσωπώ.

Και τόσο για μένα όσο και για το Χριστιανοδημοκρατικό Κόμμα Ελλάδος που εκπροσωπώ, η ελευθερία του ατόμου να χρησιμοποιεί το σώμα και το μυαλό του κατά βούληση είναι αναμφισβήτητη και κατοχυρωμένη και απολύτως σεβαστή. Όμως, περαιτέρω πρωτοβουλίες που έμμεσα μετατρέπουν την ιδιαιτερότητα σε κανόνα και τη μειοψηφία σε πλειοψηφία παντού και πάντοτε θα με βρίσκουν αντίθετο με οποιοδήποτε τίμημα.

Κάποιοι έχουν τις δικές τους extra large πεποιθήσεις για το συζητούμενο νομοσχέδιο, που απέχουν προφανώς από τις δικές μου όσο το φως από το σκότος. Επειδή κάποιοι συνάδελφοι ένιωσαν την υποχρέωση να μεταφέρουν στη Βουλή τη φωνή της κοινότητος των διεμφυλικών ατόμων, προσωπικά αισθάνομαι και εγώ, λοιπόν, την ανάγκη να μεταφέρω τη φωνή της ελλαδικής ορθοδόξου χριστιανικής Εκκλησίας. Η ελλαδική Εκκλησία αναφέρει επί λέξει: «Το φύλο στον άνθρωπο αποτελεί ιερή παρακαταθήκη και υπηρετεί, στη βάση της ψυχοσωματικής συμπληρωματικότητας, το μυστήριο της ζωής και της αγάπης. Υπό την έννοια αυτή, δεν είναι επιλέξιμο, αλλά ως δώρο αποτελεί θείο χάρισμα στον άνθρωπο. Δεν επιλέγεται ούτε και μεταβάλλεται κατά βούληση, αλλά επί τη βάσει των ανατομικών, φυσιολογικών και βιολογικών χαρακτηριστικών που ορίζουν την ταυτότητά του». Καταθέτω την ανακοίνωση της Ιεράς Συνόδου ακριβώς για να υπάρχει στα Πρακτικά.

Επιπλέον, ας ακουστεί από το Βήμα αυτό και η φωνή των Αγιορειτών Πατέρων, που μεταξύ άλλων διερωτώνται: «Ποιος ορθόδοξος Βουλευτής της Βουλής των Ελλήνων θα ψηφίσει αυτό το άνομο νομοσχέδιο;». Στη συνέχεια, παρακαλούν για την απόσυρση του νομοσχεδίου.

Εγώ, λοιπόν, δεν είμαι εκείνος ο ορθόδοξος Βουλευτής που θα ψηφίσει αυτό το νομοσχέδιο. Επί τριάντα χρόνια περίπου έχω την τιμή και την ευθύνη να εκπροσωπώ στη Βουλή πολίτες που έχουν φόβο Θεού, αγάπη στην πατρίδα και αφοσίωση στην οικογένεια. Αυτούς εκπροσωπώ και αυτών εντολοδόχος είμαι. Υπάρχουν στιγμές που ο καθένας μας σε αυτή την Αίθουσα αναμετριέται μόνο με τις αρχές του και τη συνείδησή του.

Κοιτάζοντας, μάλιστα, ιδιαίτερα προς την πλευρά της Αξιωματικής Αντιπολίτευσης, διερωτώμαι για ακόμα μια φορά: Ποιους εκπροσωπούν και ποιους εκφράζουν σήμερα; Ο Κυριάκος Μητσοτάκης, αφού ταλαντεύτηκε αρκετά, τελικά αποφάσισε να στρίψει διά του αρραβώνος, βλέποντας προφανώς τα δύσκολα και κατανοώντας μάλλον ότι ναι μεν έχει αναλάβει δεσμεύσεις έναντι των διεμφυλικών ατόμων, όπως διάβασα προ καιρού σε ρεπορτάζ της κεντροδεξιάς εφημερίδας «ΔΗΜΟΚΡΑΤΙΑ» -που θα σας καταθέσω το σχετικό αντίγραφο- αλλά αυτές οι δεσμεύσεις τον φέρνουν ευθέως απέναντι στη μεγάλη πλειοψηφία της κοινωνίας και στη βάση του κόμματός του. Έτσι αποφάσισε να καταθέσει τη δική του πατέντα στη νομική αναγνώριση της αλλαγής φύλου, νομίζοντας πως μπορεί να πατάει σε δυο βάρκες: Και το νομοσχέδιο της Κυβέρνησης να μην ψηφίσει, αλλά και να μην εμφανίζεται αντίθετος στη νομική κατοχύρωση του φύλου.

Τα θέματα, όμως, αυτά δεν είναι για μικροπολιτικές τρίπλες. Ο λαός καταλαβαίνει και ο Κυριάκος Μητσοτάκης, επιτέλους, ας αποφασίσει ποιους εκπροσωπεί. Τα μέλη της ΛΟΑΤ ή της ορθόδοξης κοινότητας; Πρέπει να επιλέξει. Οι Ελληνίδες και οι Έλληνες μας παρακολουθούν όλους και περιμένουν τη δική μας απάντηση. Όμως, εδώ που φτάσαμε, είπαμε ότι ο καθένας αναμετριέται με τη συνείδησή του και η κοινωνία είναι εκεί έξω και μας κρίνει όλους.

Προσωπικά, πάντως -και τελειώνω- προτιμώ να εκφράσω τη σιωπηλή πλειοψηφία που μπορεί να μη διοργανώνει παρελάσεις περηφάνειας, γιατί τιμά το φύλο, την πατρίδα, τη θρησκεία της, αλλά υπάρχει και εκφράζεται μια και καλή για όλους μας.

Σας ευχαριστώ.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο συνάδελφος κ. Αθανάσιος Παφίλης.

**ΑΘΑΝΑΣΙΟΣ ΠΑΦΙΛΗΣ:** Ο εισηγητής μας και οι ομιλητές του κόμματός μας, του ΚΚΕ, ανέπτυξαν με πληρότητα την επιστημονικά τεκμηριωμένη και βαθιά ανθρώπινη αντίληψη του ΚΚΕ για το θέμα που συζητούμε αυτές τις δυο μέρες και εδώ και αρκετό διάστημα.

Ορισμένους άξονες θα τους επαναλάβω και πάλι. Το Κομμουνιστικό Κόμμα Ελλάδας αναγνωρίζει το δικαίωμα στην αλλαγή του φύλου στα νόμιμα έγγραφα, στις περιπτώσεις που το άτομο βιώνει έντονη σύγκρουση ανάμεσα σε χαρακτηριστικά του φύλου του και στο φύλο που νιώθει ότι ανήκει για βιολογικούς, κοινωνικούς και άλλους λόγους. «Αυτό είναι ομοφοβία;», όπως είπε η κ. Θελερίτη με ένα απίστευτο θράσος χθες αργά το βράδυ.

Δεύτερον, λέμε ότι η νόμιμη αναγνώριση χρειάζεται να βασίζεται σε ορισμένα αντικειμενικά κριτήρια και σε μέτρα προστασίας του ατόμου.

Δεν συζητάμε φυσικά για ακρωτηριασμό, που είναι βάρβαρο μέτρο. Αυτό είναι σωστό ή λάθος; Υπάρχουν αντικειμενικά κριτήρια, ναι ή όχι; Ο ΣΥΡΙΖΑ λέει ότι δεν υπάρχουν ή τουλάχιστον πολλοί από τον ΣΥΡΙΖΑ. Δεν υπάρχει τίποτα αντικειμενικό. Είναι ό,τι πιστεύεις. Ιδεαλισμός στο απόγειο. Αντιδραστική θεωρία που έχει καταρριφθεί εδώ και εκατοντάδες χρόνια. Και δεύτερον σε μέτρα προστασίας του ατόμου. Θα επανέλθω.

Τρίτον, εμείς λέμε ότι η ατομική απόφαση χρειάζεται να στηρίζεται σε μια διακριτική –επαναλαμβάνω διακριτική- τεκμηριωμένη επιστημονικά και κοινωνικά γνωμοδότηση. Για ποιον λόγο; Ώστε να βοηθηθεί το άτομο να επιλύσει αυτήν την ασυμβατότητα που έχει και να έχει και αντίστοιχη υποστήριξη και του οικογενειακού και του φιλικού και του συγγενικού, αλλά κυρίως και ευρύτερα του κοινωνικού περιβάλλοντος. Είναι ομοφοβία αυτή; Είναι αντιδραστική αντίληψη αυτή; Σκοταδιστική;

Τέταρτον, το ατομικό δικαίωμα, λέμε, για να ασκείται με ουσιαστικό και όχι τυπικό τρόπο προϋποθέτει ορισμένους κοινωνικά καθορισμένους παράγοντες. Δηλαδή δεν φτάνει μια δήλωση και μια απόφαση και να το αφήνεις βορά σε μια κοινωνία, αλλά χρειάζεται πολύπλευρη στήριξη αυτό το άτομο. Και μάλιστα, η απόφαση λέμε ότι πρέπει να είναι αποτέλεσμα ώριμης σκέψης και η ουσιαστική, ατομική επιλογή στην αλλαγή της ταυτότητας φύλου και χρειάζεται να βασίζεται στη γνώση μιας σειράς παραγόντων και συνεπειών από αυτή την επιλογή. Αυτή η γνώση δεν μπορεί να στηρίζεται στην υποκειμενική εμπειρία. Τι είναι αυτά; Τι θεωρίες είναι αυτές; Δεν υπάρχει τίποτα, δεν υπάρχει αντικειμενικότητα, δεν υπάρχει κοινωνία, δεν υπάρχει επιστήμη; Δεν μιλάμε βέβαια για ψυχιατρικά και τέτοια. Αυτά είναι στη σφαίρα της φαντασίας και άλλοι τα έκαναν κι όχι αυτοί που κατηγορούνε και θα πω ότι πού και πού τους αθωώνετε.

Άρα λέμε ότι δεν λύνεται αυτόματα. Χρειάζεται και κάτι άλλο. Χρειάζεται κοινωνικές δομές, χρειάζεται χρήμα, χρειάζεται προσωπικό, χρειάζεται συλλογικότητα. Λέει μία κουβέντα το νομοσχέδιο για αυτά; Παίρνει ένα μέτρο για να στηρίξει όλους αυτούς τους ανθρώπους; Κανένα, μα κανένα.

Και σ’ αυτή τη θέση μας, που λέω ότι είναι βαθιά ανθρώπινη και επιστημονικά επεξεργασμένη, αντί να υπάρξει αντιπαράθεση -δεν έχουμε κανέναν πρόβλημα-, πολεμική, δεχθήκαμε συκοφαντίες, διαστρέβλωση της θέσης του ΚΚΕ, ιδιαίτερα στη συζήτηση στις επιτροπές. Εδώ ήταν πιο χαμηλοί οι τόνοι χθες -εκτός από εξαιρέσεις-, πιο προσεκτικοί. Κι αυτό κάτι δείχνει για τα μηνύματα που ήρθαν, σε σχέση με τις δικές μας τις θέσεις. Μάλιστα μέχρι χθες και οι χρυσαυγίτες τα ίδια λέγατε και οι νεοδημοκράτες και άλλοι σε μερικά, Γκούλαγκ, ψυχιατρεία κ.λπ. και μάλιστα με χυδαίο αντικομμουνισμό, που βασίζεται σε στοιχεία που δεν υπάρχουν. Για να δούμε, λοιπόν.

Σκοταδισμός - πρόοδος. Επανήλθε το δίλημμα. Αλήθεια, για πέστε μας εσείς, λοιπόν, ότι είναι προοδευτικοί όσοι στηρίζουν αυτές τις δικές σας απόψεις και σκοταδιστές οι άλλοι και αφορά εμάς, γιατί οι άλλοι μπορεί να είναι. Δηλαδή, οι Ηνωμένες Πολιτείες της Αμερικής που έχουν τέτοια νομοσχέδιο, κατατάσσονται στις δυνάμεις της προόδου της ανθρωπότητας; Η καπιταλιστική βαρβαρότητα που συντρίβει τον άνθρωπο, ο μεσαίωνας που ζούμε σήμερα παίρνει πιστοποιητικό προόδου από εσάς με αυτά τα νομοσχέδια; Τι είναι αυτά; Τι διαχωρισμοί είναι αυτοί; Σκοταδισμός είναι να επανέρχεσαι -θα το πω έτσι αντεπιθετικά- σε θεωρίες ξεπερασμένες από την ίδια την ανθρωπότητα, ότι δεν υπάρχει αντικειμενική αλήθεια.

Για να δούμε, λοιπόν. Ατομικά δικαιώματα. Λέει ότι το ΚΚΕ δεν αναγνωρίζει τα ατομικά δικαιώματα. Πού το βρήκατε γραμμένο; Τι είναι αυτά που λέτε ότι το ΚΚΕ δεν αναγνωρίζει τα ατομικά δικαιώματα; Εμείς τι λέμε; Λέμε ότι δεν ασκούνται ερήμην της κοινωνίας, αλλά συνδέονται με τα κοινωνικά δικαιώματα. Αυτά δεν λένε όλοι στις θέσεις του ΚΚΕ;

Άρα εσείς έχετε καταπιεί και υιοθετήσει τη στρατηγική προπαγάνδα του καπιταλιστικού συστήματος και του ιμπεριαλισμού, που αφορά τα ατομικά δικαιώματα και τις ελευθερίες. Τα έχετε υιοθετήσει κι αυτό φαίνεται και για το τι κάνετε. Είναι διαφορετικό πράγμα.

Και τι ειρωνεία αλήθεια. Πόσο θράσος χρειάζεται μια κυβέρνηση που εμφανίζεται ως αριστερή, να εφαρμόζει μνημόνια, να συντρίβει τον λαό, να τον γυρίζει χρόνια πίσω, πείνα, δυστυχία, φτώχεια, να δίνει απλόχερα στο κεφάλαιο, στην πλουτοκρατία, να προσκυνάει το ΝΑΤΟ, τον δολοφόνο των λαών με εκατομμύρια θύματα, να προσκυνάει τις Ηνωμένες Πολιτείες της Αμερικής και να μας εμφανίζεται με τη σημαία των ατομικών δικαιωμάτων. Και αφού, λοιπόν, τα υποστηρίζετε, καταργήστε τον τρομοκρατικό νόμο. Θα το κάνετε; Φέρτε τον, αφού διαφωνείτε. Δεν θα το κάνετε, γιατί δεν σας αφήνει η Ευρωπαϊκή Ένωση. Ό,τι σας επιτρέπει το σύστημα και η Ευρωπαϊκή Ένωση, τα φέρνετε και μάλιστα τα παρουσιάζετε και σαν προοδευτικά. Τι θα κάνετε με τον συνδικαλιστικό νόμο; Αυτό δεν είναι ατομικό δικαίωμα; Έρχεται. Και μπορεί να είναι και αντιπερισπασμός όλο αυτό το νομοσχέδιο.

Διαχωριστικές γραμμές, λοιπόν. Ποιες είναι οι διαχωριστικές γραμμές και που τις τοποθετείτε σήμερα; Ξανάρχομαι σε αυτό το θέμα. Δηλαδή, η Μάλτα ας πούμε, που έχει το δικό σας νομοσχέδιο, το έχει υιοθετήσει, είναι μια προοδευτική χώρα; Την ίδια στιγμή απαγορεύει τις αμβλώσεις. Η Αργεντινή το ίδιο. Τι πάτε να στήσετε στο λαό; Ψεύτικα; Τα έκανε το ΠΑΣΟΚ παλαιότερα. Το σκότος και το φως. Τα επαναφέρετε από άλλη πλευρά και μάλιστα, επικίνδυνα αν συνδυαστούν και μια σειρά άλλα πράγματα.

Και λέει ο κύριος Πρωθυπουργός -είναι απόγειος, χρειάζεται να δούμε αυτή την ομιλία-, ότι η κοινωνία εξελίσσεται. Κάποτε, λέει, θεωρείτο δεδομένη η εκμετάλλευση ανθρώπου από άνθρωπο. Σήμερα; Δεν υπάρχει. Έχουμε ταξική κοινωνία. Αυτό δεν έχουμε; Έτσι είπε. Κάποτε, λέει, θεωρείτο φυσιολογικό να δουλεύουν οι εργάτες δεκαέξι ώρες. Ενώ σήμερα δουλεύουν πεντάωρο, διότι έχει εξελιχθεί η επιστήμη, η τεχνολογία. Δουλεύουν, είναι σύγχρονοι σκλάβοι σήμερα.

Άλλαξε η ουσία του ίδιου του καπιταλιστικού συστήματος και εξελίσσονται οι κοινωνίες; Φυσικά, η επιστήμη εξελίσσεται, μια σειρά από πράγματα εξελίσσονται, αλλά η ταξική καταπίεση, η ταξική εκμετάλλευση, αυτή η βαρβαρότητα στο μεγαλείο της έχει ενταθεί ακόμα περισσότερο. Γιατί και αδυνάτισε το κίνημα για υποχώρηση και έπεσε ο σοσιαλισμός στο οποίον σπεύσατε να επιτεθείτε όλοι μαζί. Είπατε μια κουβέντα για τον καπιταλιστικό κόσμο τι έκανε σε σχέση με αυτά τα θέματα όλα τα προηγούμενα χρόνια; Ποιος μίλησε από εσάς; Όλοι εστιάσατε στο σοσιαλισμό. Συκοφαντία και το κατανοούμε. Παίρνεις και πιστοποιητικά νομιμοφροσύνης γι’ αυτά. Πού είναι ο Καραγιαννίδης. Στο ΝΑΤΟ φαίνεται του έκανε καλό το φροντιστήριο. Επίθεση για Γκούλαγκ και αντικομουνισμός στο ΚΚΕ; Ότι είναι απάνθρωπα κ.λπ.; Με όλα αυτά που σας είπαμε;

(Θόρυβος στην Αίθουσα)

Ποια είναι η θέση μας; Πού τα βρίσκει αυτά τα πράγματα; Γιατί το κάνετε; Για να δικαιολογήσετε τις επιλογές σας. Για να δούμε, λοιπόν, τι είπατε για το σοσιαλισμό. Και από πού τα βρήκατε τα στοιχεία που είπατε; Εμείς δεν λέμε ότι όλα ήταν άγια, αλλά δεν γίνεται να κάνεις συγκρίσεις. Αυτός είναι ιστορικός ακροβατισμός και αντιεπιστημονικό να συγκρίνεις το σήμερα, το 2017 με το’20 και το ’30. Θέλετε να το συγκρίνουμε; Να το συγκρίνουμε. Τι συνέβαινε στον καπιταλιστικό κόσμο το ’20, το ’30 και μέχρι τη δεκαετία του ’70; Λοβοτομές στις Ηνωμένες Πολιτείες Αμερικής και πολλά άλλα χειρότερα.

Τι στοιχεία έχετε εσείς που μιλάτε τόσο ανεύθυνα για Γκούλαγκ και τέτοια; Από πού τα πήρατε; Από τη CIA; Φέρτε μας ένα στοιχείο που να λέει ότι τόσοι φυλακίστηκαν, τόσοι εξορίστηκαν, τόσοι έκαναν εκείνο επειδή ήταν ομοφυλόφιλοι. Ή μήπως επειδή θεωρείτο η παιδεραστία έγκλημα, ενώ στην Ολλανδία της προχωρημένης Ευρωπαϊκής Ένωσης που όλοι υποστηρίζετε, είναι πολύ φυσιολογικό και νομιμοποιείται, όπως και το κόμμα των κτηνοβατών, όπως και όλα αυτά που συμβαίνουν στη σαπίλα του καπιταλιστικού κόσμου και που δεν έχει σχέση με αυτούς τους ανθρώπους που έχουν αυτά τα προβλήματα.

Θα μου πεις πως τα υιοθετείτε εδώ; Έχετε καταπιεί το Κατύν μαζί με τους χρυσαυγίτες και όλους τους άλλους. Μια κατασκευασμένη, βρώμικη υπόθεση, απίστευτη υπόθεση που γράφουν «απόφαση του κομμουνιστικού κόμματος της Σοβιετικής Ένωσης να εκτελεστούν δέκα χιλιάδες αξιωματικοί». Και δεν υπήρχε κόμμα Σοβιετικής Ένωσης, ΚΚΣ τότε, λεγόταν αλλιώς το μπολσεβίκικο. Αυτή την πλαστογραφία του Γιέλτσιν την έχετε καταπιεί. Έχετε καταπιεί όλη τη σοσιαλιστική προπαγάνδα.

Εμείς δεν λέμε ότι όλα έγιναν άγια, ότι δεν υπήρχαν προβλήματα και σ’ αυτούς τους τομείς. Ο σοσιαλισμός κλήθηκε να ανοίξει νέους δρόμους εκεί που δεν υπήρχαν ούτε μονοπάτια και απέδειξε την ανωτερότητά του.

Ξέρετε, επειδή μιλάτε για την Οκτωβριανή Επανάσταση –και τελειώνω, κύριε Πρόεδρε- η Οκτωβριανή Επανάσταση έγινε για να ανατρέψει τον καπιταλισμό και έγινε απ’ αυτούς που ήθελαν να τον ανατρέψουν, όχι απ’ αυτούς που τον υπηρετούν και μάλιστα τον υποστηρίζουν κιόλας και καλλιεργούν και την αίσθηση ότι ο καπιταλισμός μπορεί να γίνει καλύτερος και πιο ανθρώπινος. Ε, αυτοί δεν μπορούν να μιλάνε για τον Οκτωβριανή Επανάσταση.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο Πρόεδρος της Ένωσης Κεντρώων κ. Βασίλης Λεβέντης έχει τον λόγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, το νομοσχέδιο επί του οποίου θα κληθούμε να ψηφίσουμε σε λίγη ώρα παρουσιάζεται από κάποιους ως ανθρωπιστικό, δηλαδή ότι επιλύει προβλήματα που απασχολούν μία τάξη, μικρή έστω, αλλά τάξη. Λένε: «Δεν θα το ψηφίσετε, αφού είναι ανθρωπιστικό;». Είναι σα να λένε ότι είναι απάνθρωποι όσοι δεν θα το ψηφίσουν. Αυτό μένει σαν συμπέρασμα.

Εγώ νομίζω ότι τέτοια νομοσχέδια πρέπει να υπόκεινται σε μεγαλύτερη βάσανο προσυνεννόησης. Δεν πάει μία γυναίκα στο κομμωτήριο και απλά κάνει έναν κότσο. Είναι σοβαρά ζητήματα, τα οποία έπρεπε να συζητηθούν μεταξύ των κομμάτων σε δημόσια διαβούλευση. Η Κυβέρνηση σαν κάτι να φοβάται, σαν κάτι πονηρό να επιδιώκει. Θέλει να το περάσει «στο άψε-σβήσε», που λέει ο λαός. Όσα νομοσχέδια περνούν έτσι, θα ακυρωθούν από μία άλλη Βουλή αύριο.

Εγώ δηλώνω σαν Ένωση Κεντρώων και σαν Βασίλης Λεβέντης ότι στον βαθμό που εγώ έχω δύναμη –τώρα έχω τόσους Βουλευτές, αύριο μπορεί να έχω τριπλάσιους- δεν θα στηρίξω καμμία κυβέρνηση αν δεν ακυρωθεί αυτός ο νόμος, γιατί ακριβώς δεν έγινε καμμία προσυνεννόηση.

Κατ’ αρχάς, κάτι το οποίο δεν είναι τίμιο, μιλάνε οι Βουλευτές της Πλειοψηφίας με απαξιωτικό τρόπο για την Εκκλησία, ότι θέλει να αναμειχθεί η Εκκλησία, ότι θέλει να νομοθετεί η Εκκλησία. Η Εκκλησία δεν θέλει να νομοθετεί. Η Εκκλησία θέλει να σέβεσαι τις αρχές της, τις αξίες που πρεσβεύει. Ποτέ δεν ανεμείχθη η Εκκλησία σε κάτι. Έστειλε σε κανέναν επιστολή η Εκκλησία να του λέει τι να ψηφίσει; Σε κανέναν δεν έστειλε. Υπάρχουν αξίες, υπάρχουν αρχές.

Ένα επιχείρημα που άκουσα χθες από Βουλευτές του ΣΥΡΙΖΑ ήταν το εξής: «Η Εκκλησία» –λέει- «δέχεται και τον ληστή. Τους δέχεται όλους ο Χριστός». Αφού, όμως, μετανοήσουν. Δεν τους δέχεται, εφόσον εμμένουν εις την αμαρτίαν τους. Η Εκκλησία δέχεται τους πάντες εάν δηλώσουν μετάνοια, εκτός αν κάποιοι πάμε στην Εκκλησία μηχανικά, για να πάρουμε καμμιά ψήφο ή επειδή είναι του Αγίου Γεωργίου ή του Αγίου Νικολάου. Η Εκκλησία δέχεται όλους, αφού μετανοήσουν, και την ομοφυλοφιλία και τη διεμφυλικότητα –πώς τη λένε- τα θεωρεί αμαρτήματα.

Ένα άλλο που είπε η κ. Σπυράκη χθες βγαίνοντας σε ένα κανάλι το πρωί, είναι ότι πρόκειται για «άτομα εγκλωβισμένα σε ένα ξένο σώμα». Δεν είναι ξένο σώμα αυτό που έδωσε ο θεός. Ο θεός όποιο σώμα δίνει χαρακτηρίζει το κάθε άτομο. Είναι παράνοια αυτό. Είναι ψυχιατρική ασθένεια αυτό που θεωρούν κάποια άτομα. Αυτό πιστεύω εγώ.

Δεν θα νομοθετούμε εδώ όπως επιδιώκουν κάποιοι. Και αν το πάρουν αυτό που ζητούν και τους το δώσουμε, πάλι στον περίγυρό τους δεν θα έχουν πρόβλημα;

Πείτε μου, κύριε Υπουργέ, ένας που είναι δεκαπέντε, δεκαέξι χρονών και τον λέμε Χριστίνα από Χρήστο, πιστεύετε ότι θα πείθει; Θα πείθει αυτή η Χριστίνα στη γειτονιά της; Θα μπορεί να κάνει ομαλές σχέσεις;

(Διαμαρτυρίες από την πτέρυγα του ΣΥΡΙΖΑ)

Έτσι είναι. Είναι η ζωή που το αρνείται αυτό. Δεν είναι ότι υπάρχει διάθεση ρατσισμού. Εσείς μπορείτε ένα άτομο το οποίο μέχρι χθες το λέγατε Χρήστο, από σήμερα να το λέτε Χριστίνα; Πάντα μέσα σας θα έχετε κάποιες αναστολές. Έτσι είναι. Η ζωή το έχει.

Εγώ θεωρώ ότι περισσότερο πρόβλημα θα δημιουργηθεί εάν τους δώσουμε αυτό το πράγμα, γιατί τους δίνουμε κάτι ψευδεπίγραφο, δίνουμε κάτι που πάει κόντρα στη φύση. Ο θεός όταν τους έδωσε τον χαρακτηρισμό «άρρεν» με χρωμοσώματα και με τη βιολογική εξήγηση που εκείνος γνωρίζει ως δημιουργός, καθόρισε ότι είναι άντρας, άρρεν ή θήλυ. Το να αλλάζει ο άνθρωπος τη φύση του είναι ανώμαλο πράγμα.

Δεν είναι πράγματα ωραία, κύριε Πρόεδρε της Βουλής.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Πολύ ωραία είναι!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ωραία είναι; Να τα χαίρεστε!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Πολύ ωραία είναι. Τα χαιρόμαστε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ντροπή σας!

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ. Κύριε Πρόεδρε, μιλάτε στην Ολομέλεια!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αν θέλετε να τα κάνετε έτσι, στον περίγυρό σας!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Σας παρακαλώ!

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, μιλάτε στην Ολομέλεια!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πήρατε την εξουσία με 35%. Τι είστε; Δικτάτορες;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ελάτε τώρα!

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, μιλάτε στην Ολομέλεια, δεν κάνετε διάλογο!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Να αγνοείτε την Εκκλησία; Να αγνοείτε τους πάντες; Εσείς ξέρετε τα πάντα;

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, μιλάτε στην Ολομέλεια. Σας παρακαλώ!

(Θόρυβος - διαμαρτυρίες στην Αίθουσα)

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** …ο Μιχαλολιάκος είναι ακροδεξιός. Εμείς είμαστε δημοκρατικοί. Ενιστάμεθα γιατί θέλουμε δημοκρατία και θέλουμε και μια θέση της Εκκλησίας. Διότι ο Παπαφλέσσας πολέμησε, όχι ο Τσίπρας! Ο Παπαφλέσσας πολέμησε. Όχι ο Τσίπρας ούτε ο Μητσοτάκης!

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Άλλα λέγατε, όταν ερχόσασταν…

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, σας παρακαλώ, αφήστε τον Πρόεδρο να εκφραστεί. Ό,τι θέλει το λέει.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Για να λέει η κ. Σπυράκη ότι είναι «εγκλωβισμένοι στο ξένο σώμα» που έχουν. Ακούστε εξήγηση! Είναι εγκλωβισμένοι στο ξένο σώμα που έχουν. Το έκαναν κάποια κράτη της Ευρώπης, λέει.

Ακούστε, κύριοι, Έλληνες είμαστε ή φραγκολεβαντίνοι; Αν είναι να αντιγράφουμε τα πάντα της Ευρώπης, να πάμε να φύγουμε από δω μέσα και να φέρουμε κανέναν Ευρωπαίο έπαρχο να μας κυβερνάει. Εγώ από την Ευρώπη παίρνω τα καλά της, την οργάνωση του κράτους, την παραγωγική της μηχανή, τις συντάξεις της, τους μισθούς της…

**ΙΩΑΝΝΗΣ ΓΚΙΟΛΑΣ:** Να νομοθετεί ανεξάρτητα…

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αυτά παίρνω από την Ευρώπη, δεν παίρνω αξίες. Η Ελλάδα έπρεπε να δίνει αξίες στην Ευρώπη, όχι να παίρνει. Η Ευρώπη έπρεπε να παίρνει από την Ελλάδα αξίες και ήθη και όχι το ανάποδο.

Όταν έγινε η Αναγέννηση μετά την πτώση του Βυζαντίου, μια ηττημένη χώρα, το Βυζάντιο, κατέκτησε την Ευρώπη, νίκησε την Ευρώπη, δεν πήγε να αντιγράψει τα παρηκμασμένα ήθη. Το νόημα της εισόδου της Ελλάδας στην Ευρώπη ξέρετε πόσο το υπερασπίστηκα, όπως και την παραμονή μας στο ευρώ. Το μόνο κόμμα που υπερασπίστηκε αυτά τα δύο πράγματα είναι η Ένωση Κεντρώων, γιατί και η Νέα Δημοκρατία έκανε τα «Ζάππεια», ο ΣΥΡΙΖΑ έσκιζε μνημόνια, κ.λπ.. Το μόνο κόμμα που σταθερά πιστεύει στην Ευρώπη είναι η Ένωση Κεντρώων.

Στην Ευρώπη, όμως, με το δικαίωμα να πούμε «όχι» σε κάτι. Αν είναι να υποταχθούμε απόλυτα, τότε δεν καταλαβαίνω τι είδους πρόοδος είναι αυτή που συνετελέσθη εντασσόμενη στην Ευρώπη; Την αγαπώ την Ευρώπη, αλλά κρατώντας τις ελληνικές αξίες, τα ήθη. Είναι ορθόδοξο κράτος η Ελλάδα. Πολέμησε ο Παπαφλέσσας, δεν πολέμησε ο Τσίπρας ούτε ο Μητσοτάκης. Ο Παπαφλέσσας πολέμησε για να είστε εδώ και να παίρνετε τους μισθούς σας. Για να εξηγούμαστε.

(Θόρυβος στην Αίθουσα)

**ΙΩΑΝΝΗΣ ΓΚΙΟΛΑΣ:** Τι ιστορικές ακροβασίες είναι αυτές;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Και όσον αφορά αυτό το οποίο λέτε ότι η Εκκλησία θέλει να αναμιγνύεται στα πολιτικά και ότι η Εκκλησία θέλει να νομοθετεί, να το ξαναπώ: Τίποτε δεν θέλει η Εκκλησία. Σεβασμό θέλει, αν είστε ορθόδοξοι. Εάν πάτε στις εκκλησίες μηχανικά για ψηφοθηρία, αυτό θα βγει σαν συμπέρασμα, αν αγνοείτε εντελώς τις απόψεις της. Ερωτήσατε καθόλου την Εκκλησία πριν συντάξετε το νομοσχέδιο; Είναι τόσο ασήμαντη η Εκκλησία που μπορεί αυτή η Αίθουσα να αγνοεί τις απόψεις της;

**ΧΡΗΣΤΟΣ ΑΝΤΩΝΙΟΥ:** Δεν είμαστε Ιράν. Δημοκρατία έχουμε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ακούστε κάτι, θέλω να πω και κάτι άλλο. Σε όλα τα κανάλια όπου στέλνουμε εμείς ανακοινώσεις βγάζουν πέντε λέξεις. Τα δεξιά κανάλια παίρνουν λέξεις ότι είμαστε δήθεν με τη Νέα Δημοκρατία. Τα αριστερά κανάλια –μη εξαιρουμένης και της ΕΡΤ- βάζουν ότι είμαστε υπέρ του ΣΥΡΙΖΑ. Δεν μεταδίδουν τις ανακοινώσεις και δεν είναι μεγάλες, είναι τρεις σειρές, αλλά τις κόβουν, έτσι ώστε να χαράσσουν το νόημα.

Γι’ αυτό προτείνω σε αυτήν την Αίθουσα τις ανακοινώσεις των κομμάτων να τις μεταδίδει αυτούσιες το κανάλι της Βουλής. Το κανάλι της Βουλής δεν είναι για να μεταδίδει την κυρία τάδε και την κυρία τάδε. Τουλάχιστον ένα δίωρο κάθε μέρα να μεταδίδει τις ανακοινώσεις των κομμάτων αυτούσιες, γιατί ούτε ο «ANT 1», ούτε ο «ΣΚΑΪ», ούτε η ΕΡΤ δεν μεταδίδουν τις ανακοινώσεις της Ένωσης Κεντρώων. Πού θα πάμε για να επικοινωνήσουμε με τον λαό;

Το κανάλι της Βουλής πρέπει να διαθέσει ένα δίωρο για τις ανακοινώσεις όλων των κομμάτων, διαφορετικά κλείστε το. Εάν είναι απλά να μεταδίδει τα της Αιθούσης. Την ανακοίνωση του κάθε κόμματος σε καθημερινή βάση για να ξέρει ο λαός ποια είναι η θέση της Ένωσης Κεντρώων για την αλλαγή φύλου, ποια είναι η θέση για την Τουρκική Ένωση Ξάνθης, για το ένα και για το άλλο. Δεν γνωρίζει. Βγέστε να δείτε.

Εσείς, ΣΥΡΙΖΑ και Νέα Δημοκρατία, στήνετε ένα νέο δικομματισμό και τρώτε στα δελτία ειδήσεων το 90% του χρόνου. Εσείς δεν έχετε πρόβλημα, αλλά τα νεότερα κόμματα έχουν πρόβλημα. Με επισκέφτηκε η κ. Αγάτσα και ο κ. Καπάκος για κάτι θέματα του ΕΔΟΕΑΠ και λέει: «Έχετε κανένα πρόβλημα;» Και λέω ότι έχουμε το εξής πρόβλημα, στέλνουμε μια ανακοίνωση και βάζουν μόνο τρεις λέξεις μη αποδίδουσες αυτό που θέλουμε να δηλώσουμε. Και είπε ο κ. Καπάκος ότι επί των ημερών του –ήταν προφανώς στην ΕΡΤ- υπήρχε ένας αλγόριθμος, που έπρεπε, με βάση τη δύναμη των κομμάτων, να έχουν αντίστοιχο χρόνο τα κόμματα. Σταμάτησε και αυτό να τηρείται. Κάτι καλό που είχε ξεκινήσει στην ΕΡΤ σταμάτησε κι αυτό να τηρείται, κύριε Βούτση. Σταμάτησε ο αλγόριθμος, να υπάρχει δηλαδή ανάλογα με τη δύναμη του κόμματος κάποιος στοιχειώδης χρόνος εις τα ΜΜΕ. Σας μιλάω για θέματα δημοκρατίας.

Θα σας πω δύο περιπέτειες που αισθάνθηκα εγώ. Πήγα να δω εγώ για την πετρελαιοκηλίδα στον Πειραιά. Ήταν μαζί μου και ο κ. Κουρουμπλής. Βγαίνοντας στο λιμάνι εκεί απ’ έξω είπα ότι ζητώ ξήλωμα των υπηρεσιών που δίνουν τα πιστοποιητικά αξιοπλοΐας, γιατί θεωρώ ότι όλοι αυτοί εκεί πρέπει να είναι σε κύκλο διαφθοράς, πρώτον.

Δεύτερον, είπα ότι ζητώ συνεδρίαση της Ολομέλειας γιατί κρίνω το θέμα της πετρελαιοκηλίδας μέγα θέμα. Ο κύριος Υπουργός μου δήλωσε ότι κάνει το ανθρωπίνως δυνατό, αλλά το ανθρωπίνως δυνατό δεν επαρκεί. Τι βάλανε αυτοί; Βάλανε μόνο ότι ο κύριος Υπουργός κάνει το ανθρωπίνως δυνατό και με παρουσιάζανε ότι υποστηρίζω τον κ. Κουρουμπλή. Πλαστογράφησαν τη δήλωσή μου.

Στο «ΣΚΑΪ» προχθές, την Κυριακή, είπα ότι όταν εγώ ψηφίζω στη Βουλή, θέλω να μπορώ να πείσω και τη γυναίκα μου και τον διπλανό μου και τον γείτονα. Αυτός είναι ο Λεβέντης. Είμαι ένας άνθρωπος που θέλω να βγαίνω στο καφενείο και να μπορώ να εξηγήσω γιατί σήμερα θα ψηφίσω «όχι», γιατί αύριο θα ψηφίσω «ναι». Θέλω να είμαι πάντα ανάμεσα στον λαό και να εξηγώ την ψήφο μου.

Και έγραψαν αυτοί: «Τον Λεβέντη τον διατάζει η γυναίκα του τι θα ψηφίσει». Για να αντιληφθείτε τι αίσχη γίνονται στον χώρο της δημοσιογραφίας! Τίποτα άλλο. Και μιλάω και για τον χώρο της φιλικής σας δημοσιογραφίας -προσέξτε το αυτό- στον χώρο της κολλητής σας –καλή λέξη χρησιμοποιώ- δημοσιογραφίας.

Έχουμε ζητήσει να γίνει ανεξάρτητη αρχή για τις δημοσκοπήσεις. Πριν ανακοινώσει το «ΣΚΑΪ» το αποτέλεσμα μιας δημοσκόπησης, η ανεξάρτητη αρχή να παίρνει -είτε κάλπη είναι είτε τηλέφωνα είναι- τα ευρήματα όλα, να τα ελέγχει και μετά να δίδεται η άδεια στο «ΣΚΑΪ», στο «MEGA», στον «ΑΝΤ 1» να βγάζουν τις ανακοινώσεις, προς αξιοπιστία του τομέα αυτού. Ο κ. Τσίπρας δύο φορές μου το υποσχέθηκε, προσωπικά. Όμως, φαίνεται ότι τον βολεύει, γιατί σκέπτεται ότι και να πέσει τώρα ο ΣΥΡΙΖΑ, μεθαύριο θα θέλει να ξανάρθει είτε με τον ίδιο Αρχηγό είτε με κάποιον άλλο. Άρα, το συμφέρον των δύο Κομμάτων, Νέας Δημοκρατίας και ΣΥΡΙΖΑ, είναι να διατηρείται ένα χάος. Πίσω από το χάος μπορούν να βγάζουν ό,τι θέλουν στις δημοσκοπήσεις.

Για τις δημοσκοπήσεις που μας παρουσιάζουν έξω από τη Βουλή, τους λέω ότι και τον Σεπτέμβριο του 2015 στην Ένωση Κεντρώων έδιναν 2% και στον Λαφαζάνη 6,5%. Αυτούς που κάνουν τέτοια στις δημοσκοπήσεις θα τους κάνω να σκίσουν τα πτυχία τους, που αμφιβάλω αν έχουν.

Ρωτάω κάτι άλλο. Με δεδομένη την αντίθεση της Εκκλησίας -διότι αντιτίθεται εντελώς σε αυτό που πάτε να ψηφίσετε σήμερα- ο κύριος Πρόεδρος της Δημοκρατίας -που όταν μπήκε γονάτισε στην Πανορθόδοξη Σύναξη στο Ηράκλειο ενώπιον του Πατριάρχη- θα το υπογράψει; Και πώς θα ξαναδεί τον Πατριάρχη; Έχουμε μια Εκκλησία τόσο στη γωνία που πιο πολύ μπορεί να μιλάει ένας σύλλογος καταναλωτών από την Εκκλησία. Εκεί καταντήσαμε. Και το θεωρούμε ανάμειξη.

Δηλαδή μπορεί ο κύριος Πρόεδρος της Δημοκρατίας να γονατίζει πιστεύοντας στην ορθοδοξία κι από την άλλη μεριά η Αίθουσα αυτή να αγνοεί παντελώς τη θέληση της Εκκλησίας; Αυτό δικό σας θέμα είναι. Πράξατε όπως νομίζετε.

Την άλλη Δευτέρα στη Θεσσαλονίκη θα μιλήσω στο Ξενοδοχείο «Capsis» στη 19.00΄ η ώρα το βράδυ, στις 16 του μηνός. Και το λέω εδώ, γιατί τα κανάλια δεν το μεταδίδουν. Για να αναγκάζεται αρχηγός κόμματος, κύριε Βούτση, να δηλώνει εδώ την ημέρα και ώρα που μιλάει στη Θεσσαλονίκη, αντιλαμβάνεστε πόση δημοκρατία έχουμε. Αυτό μόνο. Την άλλη Δευτέρα, 16 του μηνός, ώρα 19.00΄ το απόγευμα στο Ξενοδοχείο «Capsis» στη Θεσσαλονίκη, θα μιλήσουμε. Θα πούμε ευθέως ότι αυτή η χώρα μπαίνει σε περίοδο ανωμαλίας. Για εμάς ο κ. Τσίπρας τα κάνει όλα τάκα-τάκα, χωρίς διαβουλεύσεις. Προωθεί τα συμφέροντα μιας ασήμαντης ομάδας ανθρώπων. Και τι είναι αυτοί; Εγώ νομίζω ότι είναι ψυχασθένεια αυτό που έχουν.

(Θόρυβος στην Αίθουσα)

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Τι είναι αυτά τώρα; Άρρωστοι είναι οι άνθρωποι; Ψυχασθενείς τους λέτε;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αυτή είναι η άποψή μου. Εσείς δηλώστε ότι είναι οι καλύτεροι και βάλτε τους και υποψηφίους. Κάντε ό,τι νομίζετε. Έχετε δικαίωμα. Κι εγώ μπορεί να βάλω. Άλλο λέω όμως. Εγώ είμαι υπέρ του να τους δώσουμε συντάξεις, εργασία, να αυστηροποιήσουμε το θεσμικό πλαίσιο αν κάποιος τους κάνει μπούλινγκ, να κάνουμε όλα αυτά, να τους στηρίξουμε, αλλά αυτό να μην τους το δώσουμε. Διότι η Ελλάδα δεν πρέπει να αντιγράφει οτιδήποτε από την Ευρώπη. Πρέπει να έχει και άμυνες.

Εγώ έτσι μπήκα στην Ευρώπη και έτσι στηρίζω ως Λεβέντης. Θα πάρω τα καλά, δηλαδή να σταματήσουμε τα ρουσφέτια, τα χάλια, τις πελατειακές σχέσεις, τις κλεψιές, τις απατεωνιές, αυτά να τα σταματήσουμε, να φτιάξουμε κράτος, αλλά για τις ηθικές αξίες δεν αντιγράφω από καμμία Ευρώπη τίποτα.

Η Ελλάδα διδάσκει την Ευρώπη ηθικές αξίες. Διότι το έχετε πάρει κάποιοι ότι αφού το έκαναν οι ξένοι πρέπει να το κάνουμε και εμείς. Και αν οι ξένοι θελήσουν να ξεβρακωθούμε, θα κυκλοφορούμε στην Αθήνα ξεβράκωτοι, γιατί είναι θέλημα των ξένων.

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, ολοκληρώστε.

Μας πιέζει ο χρόνος.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Σας πιέζει ο χρόνος για να πάτε να κάνετε τη δουλειά που έχετε.

Ο κ. Μητσοτάκης στην ομιλία του στη Νίκαια –για να πω δύο λέξεις και για τον κ. Μητσοτάκη- είπε ότι «η Νέα Δημοκρατία είναι υπέρ των επιχειρηματιών και όχι υπέρ αυτών που είναι στην Ελβετία με λεφτά, που είναι με κότερα στο Αιγαίο».

Ποιος τους έκανε αυτούς, κύριε Μητσοτάκη, με κότερα και με λεφτά; Δεν είναι και δικά σας γεννήματα; Το διεφθαρμένο καθεστώς των τελευταίων πενήντα ετών δεν έκανε κάποιους με χρήματα στην Ελβετία και με κότερα στο Αιγαίο; Ώρες είναι να μας πείτε ότι τους κάναμε εμείς, η Ένωση Κεντρώων, με έναν χρόνο που είμαστε στη Βουλή. Δηλαδή ο κ. Μητσοτάκης τα έβαλε με τη Νέα Δημοκρατία του κ. Καραμανλή, των προηγουμένων, του πατέρα του;

Αν το πολιτικό σύστημα εξέθρεψε φοροκλέπτες και απατεώνες, είναι το πολιτικό σύστημα στο οποίο είχατε μεγάλο μερίδιο χρονικής συμμετοχής, κύριοι της Νέας Δημοκρατίας. Διότι μιλάτε πολλές φορές σαν να είναι ο άλλος ανόητος και να πιστεύει ό,τι λέτε.

Αυτή η φράση της κ. Σπυράκη ότι αυτά τα άτομα τα διεμφυλικά είναι εγκλωβισμένα σε ένα ξένο σώμα είναι αμαρτία. Να το ξέρετε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, παρακαλώ, ολοκληρώστε. Έχουμε περάσει τα είκοσι ένα λεπτά.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ένα λεπτό ακόμα, κύριε Πρόεδρε.

Ο Σεραφείμ δεν εννοούσε ότι δεν δέχεται, όλους τους δέχεται στην Εκκλησία, αλλά μετανοούντες, όχι παραμένοντας κτήνη. Κτήνος δεν μπορεί να σε δεχθεί η Εκκλησία.

Γεια σας.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Ακολουθεί ο Πρόεδρος του Ποταμιού κ. Θεοδωράκης, αλλά προηγουμένως ο κ. Κεγκέρογλου ως Γραμματέας της Κοινοβουλευτικής Ομάδας της Δημοκρατικής Συμπαράταξης θέλει να κάνει μία δήλωση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θα ήθελα να ευχαριστήσω και εσάς και τον Πρόεδρο του Ποταμιού για το λεπτό που ζήτησα να μιλήσω. Θα μπω αμέσως στο περιεχόμενο της δήλωσης.

Είναι γνωστό ότι στη Διάσκεψη Προέδρων, όταν ήρθε δεύτερη φορά η αλλαγή του προγράμματος για τις ημέρες συζήτησης του νομοσχεδίου, διαφώνησα για συγκεκριμένους λόγους.

Με βάση τον αρχικό προγραμματισμό της Βουλής κάναμε τον προγραμματισμό μας για τις συνεδριάσεις θεσμικών οργάνων, όπως για το κεντρικό συμβούλιο της Δημοκρατικής Συμπαράταξης, και για τις περιοδείες. Ξέρετε ότι βρισκόμαστε σε περίοδο εκλογών.

Με αυτή την έννοια θα υπάρξει για όσους λείπουν, όπως εγώ που πρέπει να φύγω τώρα αμέσως για το αεροδρόμιο, για την Πρόεδρο και άλλους, επιστολή με την πρόθεση ψήφου, όπου σαφώς θα στηρίζουμε τη συλλογική απόφαση που πήραμε ως Δημοκρατική Συμπαράταξη.

Ευχαριστώ που μου δώσατε το δικαίωμα να μιλήσω.

**ΠΡΟΕΔΡΕΥΩΝ (Σπυρίδων Λυκούδης):** Κύριε Θεοδωράκη, έχετε τον λόγο.

**ΣΤΑΥΡΟΣ ΘΕΟΔΩΡΑΚΗΣ:** Κυρίες και κύριοι, πριν από χρόνια είχα κάνει μια εκπομπή που είχε τίτλο «Η Αγγελική που έγινε Άγγελος». Ήταν η ιστορία ενός αγοριού που γεννήθηκε κορίτσι. Για να ήταν άντρας, θα έπρεπε να είχε χρωμοσώματα ΧΥ. Για να ήταν γυναίκα, θα έπρεπε να είχε χρωμοσώματα ΧΧ. Η Αγγελική, όμως, γεννήθηκε με χρωμοσώματα ΧΧΥ και ήταν γυναίκα όσο ήταν και άντρας.

Οι αρχαίοι Έλληνες είχαν βρει μία πολύ γλυκιά λέξη για αυτό το παιδί: Ερμαφρόδιτος. Δημιούργημα, δηλαδή του Ερμή και της Αφροδίτης.

Η ζωή, όμως, δεν είναι τόσο ποιητική. Παρακολούθησα για μέρες τη ζωή του Άγγελου. Μίλησα με φίλους του, συζήτησα με τους γονείς του, τον κ. Παναγιώτη, ξυλουργό, και την κ. Αριστέα, οικιακά, γιατί είχε τρία παιδιά να θρέψει. Και σε μια μεγάλη γωνιά του μικρού διαμερίσματος της Δραπετσώνας ήταν μαζεμένοι όλοι οι άγιοι, γιατί η κ. Αριστέα στις τρεις κινήσεις που έκανε, η μία ήταν ο σταυρός. Ξέρετε ποια ήταν η εξομολόγηση της μητέρας, αλλά και όλων των φίλων και των συγγενών του Άγγελου; «Πριν τον Άγγελο δεν ξέραμε».

Θέλω, λοιπόν, σήμερα που συζητάμε για τη νομική αναγνώριση ταυτότητας φύλου να μην σκεφτόμαστε απρόσωπες διατάξεις και στατιστικά στοιχεία. Να σκεφτόμαστε τις ζωές συγκεκριμένων ανθρώπων που ζουν ανάμεσά μας, όσο και αν κάποιοι από εδώ μέσα δεν θέλουν να τους βλέπουν. Είναι μειοψηφίες; Προφανώς είναι μειοψηφίες. Ίσως είναι και μειοψηφίες μέσα στις μειοψηφίες. Αυτό, όμως, είναι μια ευκαιρία να θυμηθούμε ότι βασική αξία της δημοκρατίας, η βασικότερη αξία της δημοκρατίας, είναι η προάσπιση και η υπεράσπιση των δικαιωμάτων των μειοψηφιών.

Όλες οι έρευνες και στην Ελλάδα και στο εξωτερικό δείχνουν ότι η ομάδα των πολιτών που προσδιορίζονται ως τρανς ταπεινώνονται, στιγματίζονται, περιθωριοποιούνται. Έχουμε καθήκον να κατοχυρώσουμε τα δικαιώματά τους. Η αλλαγή φύλου, όπως και η αλλαγή του καταχωρημένου φύλου δεν είναι μια χομπίστικη επιλογή, όπως όπως το παρουσιάζουν κάποιοι. Δεν είναι ένα καπρίτσιο. Δεν είναι κάτι που κάποιος κάνει γιατί είναι της μόδας αυτή τη χρονιά και την άλλη δεν είναι και θα το πάρει πίσω. Είναι μια περιπέτεια που πολλές φορές έχει μέσα της και πολύ πόνο. Είναι ένας μονόδρομος για τη συντριπτική πλειοψηφία αυτών των ανθρώπων.

Διαβάζω και ακούω αυτές τις μέρες λέξεις και τίτλους τρομακτικούς όπως: «Σόδομα και Γόμορρα, η απόλυτη ισοπέδωση στη Βουλή», «Ο Μπάμπης γίνεται Χαρούλα με μια δήλωση στο ΚΕΠ», «Νεογενίτσαροι που πολεμούν το έθνος». Αντί να προσπαθήσουμε να καταλάβουμε τι ακριβώς νομοθετούμε, τι επιτάσσουν οι σύγχρονες αντιλήψεις, μπήκαμε στα χαρακώματα και πολεμάμε με συνθήματα τα επιχειρήματα.

Θα ήθελα εδώ να πω δυο λόγια για τη στάση ορισμένων ακραίων της Εκκλησίας, της ιεραρχίας, οι οποίοι τη μια μέρα εκθειάζουν τη Χρυσή Αυγή και την άλλη επιτίθενται στους πολιτικούς που δεν υπερασπίζονται, τάχα, τα ιερά και τα όσια της πατρίδας, όπως αυτοί τα θεωρούν. Γιατί και για μένα, και ελπίζω και για πολλούς από εδώ μέσα, τα ιερά και τα όσια της πατρίδας είναι και να μην έχεις παιδιά και αποπαίδια. Η αγάπη και η αλληλεγγύη στους συνανθρώπους είναι η βάση των χριστιανικών διδαχών. Το κέντρο είναι ο άνθρωπος κι όχι οι προκαταλήψεις, τα στερεότυπα και ο φόβος που προσπαθούν να δημιουργήσουν στην ελληνική κοινωνία κάποιοι ιεράρχες. Αυτό πρέπει να το αντιληφθούμε όλοι μας, ότι δηλαδή δεν υπάρχουν παιδιά ενός κατώτερου θεού.

Πρέπει να μάθει η κοινωνία ποιους αφορά το σημερινό νομοσχέδιο. Η σύμπτωση βιολογικού και ψυχολογικού φύλου δεν είναι πάντα δεδομένη για όλους. Υπάρχουν άνθρωποι σήμερα στη χώρα μας που δεν μπορούν να σπουδάσουν, να βρουν δουλειά, να βρουν σπίτι, άνθρωποι που υφίστανται μπούλινγκ, άνθρωποι που ζουν μόνο σε ένα πλαίσιο μίσους και εισπράττουν μόνο μίσος.

Το νομοσχέδιο, λοιπόν, επιτρέπει σε αυτούς τους πολίτες να αλλάξουν το καταχωρισμένο φύλο τους, ώστε η ταυτότητα τους να συμφωνεί με αυτό που τελικά είναι, χωρίς να χρειάζεται να κάνουν χειρουργική επέμβαση. Η νομική αναγνώριση αλλαγής φύλου ήταν δυνατή μέχρι πρόσφατα μόνο με χειρουργική επέμβαση, την οποία ο Οργανισμός Ηνωμένων Εθνών, όταν γίνεται καταναγκαστικά, χαρακτηρίζει βασανιστήριο και καλεί ο ΟΗΕ τα κράτη μέλη να καταργήσουν όλες τις διατάξεις που θεωρούν απαραίτητη την επέμβαση για την αλλαγή ταυτότητας.

Υπάρχει, κυρίες και κύριοι, πολλή συζήτηση για το πότε πρέπει να δίνουμε αυτή τη δυνατότητα. Μόνο στα ενήλικα άτομα, λένε κάποιοι. Μα, αυτή η σύγκρουση, αν δεχθούμε ότι υπάρχει στα ενήλικα άτομα, η σύγκρουση αρσενικού - θηλυκού ή θηλυκού – αρσενικού, δεν εμφανίζεται ξαφνικά στα δεκαοκτώ σου. Γιατί ένα παιδί να περάσει, είναι ο αντίλογος, τα σχολικά του χρόνια με μια διπλή ταυτότητα, ενώ γονείς και ιατροί μπορούν να βεβαιώσουν ποια είναι η πραγματική, κυρίαρχη επιλογή του;

Όμως, εγώ να δεχθώ ότι αυτή η συζήτηση δεν είναι για τα μπαλκόνια. Είναι μια συζήτηση που πρέπει να γίνει με τους πολιτικούς και τους επιστήμονες μαζί, με εξειδικευμένους επιστήμονες, που οι απόψεις τους και αυτή τη φορά παραμερίστηκαν γιατί πήραν τις θέσεις τους οι ακραίες φωνές.

Τι λένε, ας πούμε οι ψυχίατροι, στο «Αιγινήτειο» και στα άλλα δημόσια νοσοκομεία; «Η αντιμετώπιση της δυσφορίας φύλου αποτελεί ένα σύγχρονο επιστημονικό πρόβλημα και η διόρθωση του δελτίου ταυτότητας διευκολύνει την κοινωνική ένταξη του ατόμου.». Αυτή είναι η άποψη των ψυχιάτρων.

Θα μπορούσα να σας αραδιάσω εδώ μια σειρά από αποφάσεις ελληνικών αλλά και ευρωπαϊκών δικαστηρίων. Άλλωστε, θα το έχετε πληροφορηθεί ότι την Πέμπτη το Συμβούλιο της Ευρώπης θα ζητήσει να υπάρχει και μια κενή καταχώριση στα έγγραφα για τους intersex πολίτες, για αυτούς που δεν προσδιορίζονται από τη μέχρι τώρα καταχώριση αρσενικού και θηλυκού. Εμείς καταθέτουμε σχετική τροπολογία να δεχθούμε από τώρα τη σύσταση του Συμβουλίου της Ευρώπης.

Κυρίες και κύριοι, πίσω, λοιπόν, απ’ όλα αυτά τα υποτίθεται κραυγαλέα, τα υποτίθεται παράλογα, τα υποτίθεται παρά φύση κρύβονται ιστορίες που πάντα υπήρχαν στις πόλεις και στα χωριά μας, απλώς σήμερα εκφράζονται πιο εύκολα δημοσίως. Άλλωστε, υπάρχουν πολλές δικαστικές αποφάσεις που δεν θεωρούσαν απαραίτητη τη χειρουργική επέμβαση για να αλλάξει το καταχωρισμένο φύλο και οι δικαστές αρκέστηκαν σε πολλές περιπτώσεις σε γνωματεύσεις ή σε αυτό που έβλεπαν μπροστά τους, δηλαδή έναν άνθρωπο που ζητούσε να του αναγνωρίσουν αυτό που είναι και όχι αυτό που γράφει ένα έγγραφο.

Μάλιστα, θα το γνωρίζετε ότι το Ειρηνοδικείο Αθηνών σε πρόσφατη απόφασή του αποφάνθηκε ότι η χειρουργική αλλαγή φύλου ως απαραίτητη προϋπόθεση για την αλλαγή της ταυτότητας παραβιάζει την Ευρωπαϊκή Σύμβαση για τα Δικαιώματα του Ανθρώπου. Ο Έλληνας δικαστής, και προς τιμήν του, προηγήθηκε του Έλληνα νομοθέτη.

Ας κάνουμε, λοιπόν, και εμείς το καθήκον μας. Ας νομοθετήσουμε χωρίς φόβο, χωρίς να κρυβόμαστε και χωρίς το βλέμμα στην κάλπη.

Θέλω να απαντήσω, όμως, κυρίες και κύριοι, και σε ένα σύνθημα που διατυπώνουν πολλά στελέχη της Αντιπολίτευσης. Λένε: «Να μην ψηφίζουμε τίποτα που δεν ψηφίζουν οι ΣΥΡΙΖΑ και ΑΝΕΛ.». Υπάρχει ένα πρόβλημα, κυρίες και κύριοι συνάδελφοι. Γιατί ο κόσμος τότε να ψηφίζει εμάς, αν εμείς είναι να ψηφίζουμε ό,τι ψηφίζουν οι ΑΝΕΛ;

(Χειροκροτήματα από την πτέρυγα του Ποταμιού)

Να το ξεκαθαρίσω, λοιπόν, ποια είναι η δική μας τοποθέτηση και σήμερα και χθες και αύριο.

Όταν κινδυνεύει η χώρα, όπως το καλοκαίρι του 2015, και όταν μιλάμε για τα ανθρώπινα δικαιώματα, όπως σήμερα, εμείς δεν κρυβόμαστε. Ψηφίζουμε αυτό που επιτάσσει το πατριωτικό καθήκον για την περίπτωση των μεγάλων προβλημάτων της χώρας και ό,τι λέει η συνείδησή μας για το θέμα των ανθρωπίνων δικαιωμάτων, χωρίς μικροκομματικούς υπολογισμούς, χωρίς παζάρια.

Εμείς δεν είμαστε και δεν θα ακολουθήσουμε τη λογική του παρελθόντος των ΣΥΡΙΖΑ - ΑΝΕΛ. Δεν θέλουμε να γίνουμε αυτό που πάντα απεχθανόμασταν, δηλαδή πολιτικοί που πιστεύουν ότι ο σκοπός κάθε φορά αγιάζει τα μέσα. Η νέα προοδευτική παράταξη, που όπως γνωρίζετε προσπαθούμε αυτή την εποχή να δημιουργήσουμε, η νέα προοδευτική παράταξη που έχει ανάγκη η χώρα, αυτό θα κάνει, θα είναι παρούσα και στη Βουλή και στην κοινωνία και στα κινήματα. Δεν θα κλείνει, δηλαδή, τα μάτια στην πραγματικότητα, στην εξέλιξη, στη λογική, στα δικαιώματα.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Πρόεδρε.

Τον λόγο έχει ο Πρόεδρος της Νέας Δημοκρατίας κ. Κυριάκος Μητσοτάκης.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, βρισκόμαστε σήμερα εδώ για μια υπόθεση που είναι πάνω από όλα ανθρώπινη. Είμαστε εδώ γιατί συμφωνούμε όλοι ότι δεν υπάρχουν παιδιά ενός κατώτερου Θεού. Βρισκόμαστε εδώ για να προστατεύσουμε με τον καλύτερο δυνατό τρόπο ένα ανθρώπινο δικαίωμα, αλλά και για να αναγνωρίσουμε μια κοινωνική πραγματικότητα, όπως έχουν κάνει πριν από εμάς πολλά ευρωπαϊκά κράτη. Το ζήτημα της νομικής αναγνώρισης της ταυτότητας φύλου αποτελεί μια αυτονόητη αναγκαιότητα σε ένα σύγχρονο κράτος δικαίου. Συνιστά αποτύπωση της αρχής που ενσωματώνεται στην Οικουμενική Διακήρυξη των Δικαιωμάτων του Ανθρώπου: «Όλοι οι άνθρωποι γεννιούνται ελεύθεροι και ίσοι στην αξιοπρέπεια και στα δικαιώματα.».

Η προοδευτική παράταξη, της οποίας έχω την τιμή να ηγούμαι, έχει αποδείξει έμπρακτα την ευαισθησία της στα θέματα των ανθρωπίνων δικαιωμάτων. Σας θυμίζω ότι η Νέα Δημοκρατία ήταν εκείνη που πρώτη έφερε ρύθμιση για τη δυνατότητα διόρθωσης του καταχωρισμένου φύλου ήδη από το 1976, με τον ν.344, άρθρο 14 αν δεν κάνω λάθος, περί μεταβολής της αστικής κατάστασης. Ήταν ο Κωνσταντίνος Καραμανλής τότε πολύ μπροστά από την εποχή του και σε ευρωπαϊκό επίπεδο.

Εμείς είμαστε η παράταξη που με διαρκείς νομοθετικές παρεμβάσεις έχουμε διαμορφώσει ένα πλαίσιο ίσης ελευθερίας για όλους τους ανθρώπους, ανεξαρτήτως σεξουαλικού προσανατολισμού, ιδίως με έναν σημαντικό νόμο που ψηφίσαμε το 2005, τον ν.3304, για την εφαρμογή της ίσης μεταχείρισης ανεξαρτήτως φυλετικής, εθνοτικής καταγωγής, θρησκευτικών ή άλλων πεποιθήσεων, αναπηρίας, ηλικίας ή γενετήσιου προσανατολισμού. Νόμος της Νέας Δημοκρατίας ήταν και αυτός.

Συνεπώς, κυρίες και κύριοι του ΣΥΡΙΖΑ, είναι τουλάχιστον κωμικό να έρχεστε σε αυτή την Αίθουσα και να μας παραδίδετε μαθήματα φιλελευθερισμού, με πρώτο τον κ. Τσίπρα, ο οποίος αγόρευε χθες μπροστά στα κενά έδρανα της Κοινοβουλευτικής του Ομάδας.

(Χειροκροτήματα από την πτέρυγα της Νέας Δημοκρατίας)

Αυτά τα ψευτομαθήματα να τα πείτε στους ΑΝΕΛ, τον κυβερνητικό σας εταίρο, ή μάλλον τον παρτενέρ σας, σε αυτόν τον αλλοπρόσαλλο θίασο που έχετε δημιουργήσει και παριστάνει εδώ και δύο χρόνια ότι τάχα είναι ομοιογενής Κυβέρνηση. Αν και από ό,τι βλέπω, κύριε Υπουργέ, δεν έχετε καταφέρει να τους πείσετε όλους, θα αναμένω με ιδιαίτερο ενδιαφέρον το αποτέλεσμα της ονομαστικής ψηφοφορίας για το άρθρο 3, για να δούμε αν τελικά υπάρχει αρραγής κοινοβουλευτική Πλειοψηφία και δεδηλωμένη στο ελληνικό Κοινοβούλιο!

(Χειροκροτήματα από την πτέρυγα της Νέας Δημοκρατίας)

Θα μου ήταν εύκολο να μείνω μόνο σε αυτό το θέμα, γιατί από μόνο του είναι επαρκώς σημαντικό. Δεν θα το κάνω, γιατί ο πυρήνας του θέματος που συζητάμε σήμερα είναι εξαιρετικά σημαντικός και ας είναι σε όλους προφανές ότι φέρατε ένα νομοσχέδιο άρον-άρον στη Βουλή λίγο πριν από τον προϋπολογισμό σε μια απεγνωσμένη προσπάθεια να κρύψετε την αποτυχία σας, την καθολική σας αποτυχία, σε όλους τους τομείς.

Ορισμένοι ισχυρίζονται ότι το θέμα της ταυτότητας φύλου δεν θα έπρεπε να αποτελεί αντικείμενο νομοθετικής ρύθμισης, διότι αφορά πολύ λίγους συμπολίτες μας. Κάνουν λάθος. Είναι λανθασμένη αυτή η προσέγγιση. Μια ανοικτή δημοκρατική πολιτεία οφείλει να νομοθετεί και να φροντίζει για όλους και να προστατεύει πάνω απ’ όλα αυτούς που αισθάνονται και είναι μειοψηφία.

Το είπα από την αρχή: Δεν υπάρχουν παιδιά ενός κατώτερου Θεού και για εμάς δεν υπάρχουν πολίτες δεύτερης κατηγορίας, πολίτες με μειωμένα δικαιώματα.

(Χειροκροτήματα από την πτέρυγα της Νέας Δημοκρατίας)

Στη Νέα Δημοκρατία δεν μας απασχολεί εάν αυτή η ομάδα είναι αριθμητικά μικρή. Μας είναι αδιάφορο εάν είναι ένας ή ένα εκατομμύριο και αυτό γιατί τα ατομικά δικαιώματα εκφράζουν τον ακρογωνιαίο λίθο κάθε φιλελεύθερης παράταξης. Μην μπερδεύεστε. Δεν μιλάω για εσάς.

Θα σας παραδώσω τώρα εγώ ένα αυτονόητο μάθημα δημοκρατίας. Εν αντιθέσει με αυτά τα οποία εσείς ανέκαθεν πρεσβεύατε, πάγια και αυτονόητη αξίωση της Νέας Δημοκρατίας, ήδη από την ίδρυσή της, είναι ότι η πολιτεία οφείλει να προστατεύει το δικαίωμα της μειοψηφίας. Δεν αναφέρομαι μόνο στην κοινοβουλευτική νομιμοποίηση κάθε μειοψηφούσας άποψης, που εμείς πρώτοι επιβάλαμε, μιλάω για τα αυτονόητα δικαιώματα, που οφείλει κάθε σύγχρονη κοινωνία να διασφαλίζει σε κάθε πολίτη, ακόμη και εάν αυτός αισθάνεται την πλειοψηφία ως τυραννική για τον ίδιο.

Προσωπικά θέλω να πιστεύω, κοιτώντας προς όλα τα έδρανα του Κοινοβουλίου, ότι δεν υπάρχει κανείς σε αυτή την Αίθουσα που να μην αναγνωρίζει την ανάγκη να εκσυγχρονίσουμε το πλαίσιο για τη νομική αναγνώριση της ταυτότητας φύλου. Το έχει αυτό καταστήσει απαραίτητο, αυτονόητο το Ευρωπαϊκό Δικαστήριο των Ανθρωπίνων Δικαιωμάτων. Όμως, το έχει καταστήσει και υποχρεωτικό η ίδια η πρόοδος των κοινωνιών και η αποδοχή, την οποία οφείλουμε να δείχνουμε απέναντι στη διαφορετικότητα. Όλες οι ευρωπαϊκές χώρες έχουν κάνει κινήσεις σε αυτή την κατεύθυνση εδώ και χρόνια.

Όμως, δεν θέλω σήμερα να σταθώ μόνο στις νομικές διατάξεις και στον αυτονόητο σεβασμό στα ατομικά δικαιώματα, που είναι το θεμέλιο του νομικού μας πολιτισμού. Επαναλαμβάνω ότι πάνω απ’ όλα μιλάμε σήμερα για ένα ζήτημα εξαιρετικά ευαίσθητο. Αφορά βαθιά προσωπικά κάποιους συνανθρώπους μας και δεν νοείται να εξακολουθούμε να αφήνουμε σήμερα στο περιθώριο ανθρώπους που παλεύουν, συχνά από μικρή ηλικία, με μια κατάσταση δύσκολη, ιδιαίτερα δύσκολη για τους ίδιους και τις οικογένειές τους.

Η πολιτεία οφείλει να δώσει σε αυτούς τους συμπολίτες μας τη δυνατότητα να διαχειριστούν τη ζωή τους όπως οι ίδιοι νομίζουν καλύτερα. Να τους δώσει το δικαίωμα του αυτοπροσδιορισμού, παρέχοντας σημαντική ανακούφιση στους ίδιους και στις οικογένειές τους και ταυτόχρονα να καταργήσει αναχρονιστικές διατάξεις, όπως, για παράδειγμα, ότι η αλλαγή ταυτότητας φύλου προϋποθέτει χειρουργική επέμβαση, κάτι που δεν μπορεί να γίνει αποδεκτό σε καμμία σύγχρονη κοινωνία.

(Χειροκροτήματα από την πτέρυγα της Νέας Δημοκρατίας)

Παρεμπιπτόντως, σημειώνω –το ανέφερε και ο κ. Θεοδωράκης- ότι η διάταξη αυτή ευτυχώς παρακάμπτεται ήδη από τα ελληνικά δικαστήρια.

Όμως, θέλω να θέσω και ένα ερώτημα σε όσους αντέδρασαν στη διεξαγωγή της σημερινής συζήτησης, ακόμα και με τον ανεύθυνο τρόπο που την προκάλεσε η Κυβέρνηση του κ. Τσίπρα. Ειλικρινά αναρωτιέμαι τι θα κερδίσουν αυτοί που δογματικά απορρίπτουν κάθε συζήτηση γύρω από αυτό το θέμα. Θα πάψουν να υπάρχουν διεμφυλικά άτομα; Θα πάψουν να υπάρχουν οικογένειες που αντιμετωπίζουν αυτά τα ζητήματα; Θα πάψουν να υπάρχουν παιδιά που υφίστανται μπούλινγκ στο σχολείο; Θα πάψουν να υπάρχουν άνθρωποι που αισθάνονται φυλακισμένοι μέσα στο ίδιο τους το σώμα; Όσοι αρνούνται έστω και να συζητήσουν αυτό το θέμα απλά υπεκφεύγουν.

Πιστεύω συνεπώς ότι, αν η Κυβέρνηση εξηγούσε με ψυχραιμία το όλο θέμα, τι οφείλει να κάνει η πολιτεία, τι πρέπει να αλλάξει, ποιους αφορά, η πλειοψηφία των Ελλήνων όχι απλά θα συναινούσε, αλλά θα στήριζε ανεπιφύλακτα αυτή τη θεσμική αλλαγή. Μια αλλαγή που επί της ουσίας θα χάριζε ξανά σε κάποιους συνανθρώπους μας την κρυμμένη τους ζωή.

Η Κυβέρνηση, όμως, αντί να κινηθεί σε αυτή την κατεύθυνση, αντί να συνεννοηθεί με όλα τα κόμματα, τους φορείς της ελληνικής κοινωνίας, αντί να ενημερώσει υπεύθυνα την κοινή γνώμη, αντί να ζητήσει τεκμηριωμένα την άποψη της επιστημονικής κοινότητας, επέλεξε για άλλη μια φορά την επικοινωνιακή διαχείριση, κάνοντας πολιτικό παιχνίδι εν ου παικτοίς, ενώ θα όφειλε να κάνει πολύ προσεκτικά και καλά μελετημένα βήματα.

Καλούμαστε να αποφανθούμε σήμερα για ένα νομοσχέδιο, το οποίο είναι πρόχειρο και, κατά την άποψή μας, είναι και ανεύθυνο. Η Κυβέρνηση –λυπάμαι ειλικρινά που το λέω- επιδιώκει να νομοθετήσει και πάλι, χωρίς να επιδιώξει τις αναγκαίες συναινέσεις, αδιαφορώντας για τις απόψεις της επιστημονικής κοινότητας και, κυρίως, επιδιώκοντας να προβοκάρει και την Εκκλησία της Ελλάδος, για να αποδείξει τον δήθεν προοδευτισμό της.

Η Κυβέρνηση εισηγήθηκε κατά τη δήλωση του Υπουργού κ. Κοντονή ένα νομοσχέδιο ακόμη πιο προωθημένο από αυτά των υπολοίπων κρατών της Ευρωπαϊκής Ένωσης. Μοιάζει ο κ. Τσίπρας να ψάχνει απεγνωσμένα ένα παρελκυστικό άλλοθι για την πολιτική της άγριας λιτότητας που έχει χωρίς λόγο επιβάλει στους Έλληνες πολίτες εδώ και δυόμισι χρόνια.

Πιστέψτε με, όλοι οι Έλληνες έχουν καταλάβει ποιο είναι το πραγματικό σας κίνητρο. Φέρατε με ανεύθυνο τρόπο ένα ευαίσθητο θέμα, για να ξεφύγετε από τα αδιέξοδά σας και σας καλώ να το αντιληφθείτε, κύριε Υπουργέ, έστω και τώρα. Να υιοθετήσετε τη δική μας πρόταση για το νομοσχέδιο, ένα νομοσχέδιο το οποίο πάει να ρυθμίσει ένα υπαρκτό ζήτημα με τελείως λάθος τρόπο.

Επειδή είναι προφανές ότι ίσως κάποιοι δεν καταλαβαίνετε τι εννοώ, θα σας το εξηγήσω με απλά λόγια.

Πάμε, λοιπόν, να δούμε λίγο, κυρίες και κύριοι του ΣΥΡΙΖΑ, τα πραγματικά δεδομένα. Η ταυτότητα φύλου αποτελεί διεθνώς και με αναμφισβήτητο τρόπο ένα ζήτημα αυτοπροσδιορισμού και περιλαμβάνει την προσωπική αίσθηση που έχουν τα διεμφυλικά άτομα για το ίδιο τους το σώμα. Ταυτόχρονα, όμως, δεν μπορούμε να παραγνωρίσουμε ότι η διεθνής επιστημονική κοινότητα αναγνωρίζει τη λεγόμενη δυσφορία φύλου. Το ίδιο κάνει και ο Παγκόσμιος Οργανισμός Υγείας. Για αυτό, όμως, ακόμη και το Ευρωπαϊκό Δικαστήριο των Ανθρωπίνων Δικαιωμάτων σε πρόσφατη απόφασή του δέχεται ότι κάποιας μορφής ψυχική διάγνωση επιτρέπεται να είναι μεταξύ των προϋποθέσεων για τη νομική αναγνώριση της ταυτότητας φύλου των διεμφυλικών.

Προσέξτε. Από τις σαράντα τρεις χώρες του Συμβουλίου της Ευρώπης –έχω εδώ τον σχετικό χάρτη- στις τριάντα οκτώ –δηλαδή σχεδόν σε όλες- η διαδικασία προϋποθέτει –θέτει δηλαδή ως απαράβατο όρο- να υπάρχει κάποιου είδους ιατρική διάγνωση.

**ΣΠΥΡΙΔΩΝΑΣ ΛΑΠΠΑΣ:** Δυνατότητα δίνει.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μισό λεπτό! Προϋπόθεση.

Χώρες όπως η Σουηδία, η Γαλλία, το Βέλγιο, η Ισπανία, η Πορτογαλία, δηλαδή με απλά λόγια σχεδόν όλες οι προηγμένες χώρες, έχουν καταλήξει στο συμπέρασμα ότι το θέμα το οποίο συζητάμε σήμερα δεν είναι μόνο ένα ζήτημα ανθρωπίνων δικαιωμάτων, κύριε Υπουργέ, όπως προσπαθεί με ψευδεπίγραφο τρόπο να το παρουσιάσει η αλλοπρόσαλλη Κυβέρνησή σας, αλλά, ναι, έχει –και, κύριε Θεοδωράκη- μια αναμφισβήτητη ιατρική διάσταση.

Καταθέτω το σχετικό απόσπασμα για τα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα χάρτη, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η νομική διόρθωση του καταχωρισμένου φύλου είναι ένα μόνο στάδιο, σε μια μακρά και επίπονη διαδικασία, που σε όλα της τα στάδια –ας μην κοροϊδευόμαστε- απαιτεί ουσιαστική ψυχολογική υποστήριξη.

Για τη Νέα Δημοκρατία η διαδικασία για τη διόρθωση του καταχωρισμένου φύλου δεν είναι και δεν πρέπει να είναι μια στιγμιαία πράξη ούτε μια σύμβαση που μπορεί να συνταχθεί με απλή δήλωση. Προφανώς πρέπει να σέβεται την επιλογή του προσώπου και να εγγυάται συνθήκες απόλυτης εχεμύθειας. Πρέπει, όμως, ταυτόχρονα να εγγυάται τον ενσυνείδητο χαρακτήρα της βούλησης του ενδιαφερόμενου, να παρέχει την απαραίτητη στήριξη και να λαμβάνει υπ’ όψιν τυχόν επιπτώσεις σε τρίτα πρόσωπα που συνδέονται άμεσα με τον αιτούντα.

Πρώτα απ’ όλα, κατά την άποψή μας, για να εκκινηθεί αυτή η διαδικασία, ο ενδιαφερόμενος, ναι, πρέπει να είναι ενήλικος. Για μια τέτοια μείζονα απόφαση ζωής απαιτείται ωριμότητα, την οποία μόνο η ηλικία μπορεί να εξασφαλίσει. Κατά την άποψή μας, είναι λάθος, είναι αδιανόητο, κάποιος στα δεκαπέντε του χρόνια να μην μπορεί κατά τον νόμο να πιει αλκοόλ ή να οδηγήσει ένα δίκυκλο, αλλά να του επιτρέπεται να προβαίνει σε μια τόσο κρίσιμη για τη ζωή του απόφαση, όπως είναι η αλλαγή της ταυτότητας φύλου.

Ούτε είναι δυνατόν, επίσης, να επιτρέπεται η διαρκής και απεριόριστη δυνατότητα δήλωσης αλλαγής φύλου. Η δυνατότητα αυτή θα πρέπει να παρέχεται μια φορά και για τον λόγο αυτόν σε ηλικία που θα διασφαλίζει την ωριμότητα στη λήψη της απόφασης.

Το πιο σημαντικό, όμως, για εμάς είναι άλλο. Δεν είναι δυνατόν, κύριε Υπουργέ, να λαμβάνεται αυτή η απόφαση από τον ενδιαφερόμενο, χωρίς να έχει διασφαλιστεί κάποιου είδους εξειδικευμένη ιατρική γνωμάτευση και, κυρίως, η μέριμνα, η φροντίδα, μέσω της οποίας θα βεβαιώνεται ότι η επιλογή του προσώπου είναι ενσυνείδητη, ότι το πρόσωπο έλαβε όλη την απαραίτητη πληροφόρηση σχετικά με τις επιπτώσεις αυτής της απόφασής του και από τη διόρθωση δεν προκύπτουν αρνητικές συνέπειες για ανήλικα τέκνα, εφόσον αυτά υπάρχουν.

Η εντελώς ανεύθυνη πρόταση την οποία καταθέσατε δεν προβλέπει τίποτα σ’ αυτή την κατεύθυνση. Παραγνωρίζετε, κύριε Υπουργέ και κύριοι της κυβερνητικής πλειοψηφίας, ότι εδώ και πολλά χρόνια υπάρχει στο «ΑΙΓΙΝΗΤΕΙΟ ΝΟΣΟΚΟΜΕΙΟ» μια εξαιρετική υποστηρικτική δομή, που χειρίζεται τα θέματα των διεμφυλικών συμπολιτών μας με απόλυτη επιστημονική επάρκεια, με αφοσίωση και με εχεμύθεια. Αυτή τη δομή εμείς προτείνουμε να την ενισχύσουμε ακόμη περισσότερο. Θεωρούμε απαραίτητο να ζητείται η γνώμη κάποιου, προκειμένου κάποιος να προχωρήσει στη νομική επικύρωση μιας απόφασης που θα τον συνοδεύει για μια ζωή.

Αυτή τη διαδικασία, κύριε Υπουργέ, σας την υποδεικνύει ως απαραίτητη όλη η επιστημονική κοινότητα. Επιλέγετε να μην την ακούσετε και το κάνετε, γιατί αντιμετωπίζετε αυτό το ζήτημα με ανευθυνότητα.

Κύριε Θεοδωράκη, διαβάσατε ένα απόσπασμα από ένα άρθρο, το οποίο έγραψαν τρεις σημαντικοί ψυχίατροι, με πολύ μεγάλη εμπειρία πάνω στο ζήτημα αυτό. Μόνο που διαβάσατε ένα απόσπασμά του. Επιτρέψτε μου να διαβάσω όλη την παράγραφο στην οποία αναφερθήκατε.

«Η αντιμετώπιση της δυσφορίας φύλου», γράφουν οι τρεις ψυχίατροι, ένας εκ των οποίων είναι ο κ. Παπαγεωργίου, Διευθυντής της Α΄ Ψυχιατρικής Κλινικής του «Αιγινητείου», «αποτελεί ένα σύγχρονο επιστημονικό πρόβλημα και συχνά εκτιμάται ότι προσφέρει όφελος, όταν προτάσσεται ο ιατρικός έλεγχος και έπεται η νομική αναγνώριση στη φάση που είναι απαραίτητη για την καλύτερη προσαρμογή του προσώπου. Σε αρκετές περιπτώσεις», λένε οι ειδικοί -δεν το λέω εγώ, αλλά οι ειδικοί που χειρίζονται αυτές τις περιπτώσεις- «χρειάζεται προσεκτικός αποκλεισμός καταστάσεων που δεν εμπίπτουν στη δυσφορία φύλου και μερικές περιπτώσεις απαιτούν», προσέξτε, «πολύμηνη τακτική παρακολούθηση, με διαβίωση στον ρόλο του επιθυμητού φύλου, πριν από τη λήψη μη αντιστρέψιμων αποφάσεων.».

Το καταθέτω για τα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά μας λένε οι ειδικοί. Μπήκα στον κόπο να μιλήσω με έναν απ’ αυτούς, για να πληροφορηθώ καλύτερα για την ουσία του προβλήματος, κάτι που πολύ αμφιβάλλω εάν εσείς ή ο κύριος Πρωθυπουργός έχετε κάνει. Μου διηγήθηκε, λοιπόν, μια ιστορία για ένα νέο παιδί, ο οποίος τον βρήκε και του ζήτησε να συνηγορήσει στην αλλαγή φύλου, επειδή ανέβηκε στον Υμηττό και του το είπε ένας εξωγήινος.

Είναι πραγματική ιστορία, κύριε Υπουργέ, και μου λέτε ότι είναι προοδευτικό να αδιαφορείτε για την πιθανότητα ενός παιδιού δεκαοκτώ χρονών να πάρει μια τέτοια απόφαση, χωρίς να υπάρχει μια ιατρική δικλίδα ασφαλείας;

(Χειροκροτήματα από την πτέρυγα της Νέας Δημοκρατίας)

Αυτή είναι πραγματική ιστορία, κύριε Υπουργέ.

(Γέλωτες από την πτέρυγα του ΣΥΡΙΖΑ)

Γελάτε; Το βρίσκετε αστείο; Λυπάμαι πραγματικά!

**ΠΡΟΕΔΡΕΥΩΝ (Σπυρίδων Λυκούδης):** Κύριοι συνάδελφοι, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Λυπάμαι, πραγματικά, διότι με το νομοσχέδιό σας αυτός ο άνθρωπος, ναι, μπορεί να προβεί σε αλλαγή φύλου και να το βρει μπροστά του αυτό το πρόβλημα για μια ζωή. Μπορούν να προβούν σε αλλαγή φύλου, χωρίς να έχουν αυτοί οι άνθρωποι πλήρη συναίσθηση των συνεπειών που μια τέτοια απόφαση μπορεί να προκαλέσει σε ολόκληρή τους τη ζωή.

Ήρθε ο κ. Τσίπρας χθες ενώπιον μόλις του 1/3 της Κοινοβουλευτικής του Ομάδος να μας κάνει μια διάλεξη περί φιλελευθερισμού, αλλά για όλα τα ουσιαστικά ζητήματα στα οποία αναφέρθηκα, δεν είπε λέξη. Ίσως ο λογογράφος του το αμέλησε, ίσως δεν γνωρίζει το θέμα σε βάθος, ίσως δεν ενδιαφέρεται πραγματικά για τους ανθρώπους αυτούς.

Νομίζω ότι το μόνο που σας ενδιαφέρει -και για αυτό σπεύσατε να φέρετε το νομοσχέδιο αυτό σε αυτή τη συγκυρία- είναι να κάνετε άλλο ένα σόου αριστερού προοδευτισμού, την ώρα που ασκείτε την εξουσία με τον πιο συντηρητικό, τον πιο αναχρονιστικό τρόπο.

(Χειροκροτήματα από την πτέρυγα της Νέας Δημοκρατίας)

Εγώ, λοιπόν, κύριε Υπουργέ, σας ζητώ να σταθείτε στο ύψος της ευθύνης που συνεπάγεται η ιδιότητά σας και να συνειδητοποιήσετε ότι η μόνη υπεύθυνη πρόταση για ένα τόσο ευαίσθητο θέμα είναι αυτή που σας έχουμε καταθέσει.

Την καταθέτω για άλλη μια φορά στα Πρακτικά της Βουλής. Σας προσφέρω τη δυνατότητα σήμερα να την ψηφίσουμε όλοι μαζί. Αν δεν το πράξετε, θα φέρετε ακέραιη την ευθύνη.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεσαι στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Νέα Δημοκρατία, για λόγους που αντιλαμβάνεστε και που αντιλαμβάνονται και όλοι οι πολίτες που μπήκαν στον κόπο να παρακολουθήσουν τη σημερινή συζήτηση, δεν θα ψηφίσει το ανεύθυνο νομοσχέδιο της Κυβέρνησής σας. Όταν γίνουμε κυβέρνηση, θα ψηφίσουμε τη δική μας πρόταση νόμου για τον τρόπο με τον οποίο αντιλαμβανόμαστε τον χειρισμό αυτής της υπόθεσης.

(Χειροκροτήματα από την πτέρυγα της Νέας Δημοκρατίας)

Υπάρχει μια διαφορά. Εσείς δεν διστάζετε να χρησιμοποιήσετε ακόμη και τα διεμφυλικά άτομα, για να ξεφύγετε από τα αδιέξοδα στα οποία έχετε βάλει τη χώρα.

(Θόρυβος από την πτέρυγα του ΣΥΡΙΖΑ)

(Χειροκροτήματα από την πτέρυγα της Νέας Δημοκρατίας)

Εμείς έχουμε τη δική μας άποψη για το πώς πρέπει να τους υποστηρίξουμε και αυτό λέμε στην πρότασή μας, αν μπήκατε στον κόπο να τη διαβάσετε, να ακολουθήσουν τον δρόμο που οι ίδιοι διάλεξαν, έστω και αν είναι δύσβατος. Όμως, αφού είμαστε σίγουροι ότι πήραν την απόφασή τους συνειδητοποιημένα και όχι ασυνείδητα και ανεύθυνα, όπως δηλαδή εσείς κυβερνάτε αυτόν τον τόπο.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Μητσοτάκη.

Κυρίες και κύριοι συνάδελφοι, να σας ενημερώσω για την εξέλιξη της συζήτησης, επειδή είναι ο χρόνος ασφυκτικός. Έχουμε όλοι συνεννοηθεί ότι η διαδικασία λήγει στις 13.00΄ η ώρα και ότι στις 13.15΄ ξεκινάμε την ψηφοφορία. Ακολουθεί μια παρέμβαση του Υπουργού, ο οποίος έχει ζητήσει τον λόγο για επτά λεπτά. Ακολουθούν, στον βαθμό που μπορούμε να συμπτύξουμε τον χρόνο, ολιγόλεπτες παρεμβάσεις των εισηγητών, της τάξεως των τριών λεπτών. Δεν μπορεί να είναι παραπάνω. Αφού προηγηθεί ο κύριος…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μόνο τρία λεπτά, κύριε Πρόεδρε;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Κύριε Πρόεδρε, δεν λέμε να είναι δεκαπέντε τα λεπτά, αλλά όχι και τρία. Έχουμε θέμα και επί των άρθρων.

**ΠΡΟΕΔΡΕΥΩΝ (Σπυρίδων Λυκούδης):** Μα τι να κάνουμε; Θέλετε να κάνουμε μια άλλου τύπου συνεννόηση και να πάμε μέχρι το βράδυ, για να μιλήσουμε όσο θέλουμε; Να κλείσουμε τη διαδικασία στις 13.00΄-13.15΄ η ώρα ήταν η συνεννόηση μέχρι τώρα, παρακαλώ. Δεν θα κάνει ό,τι θέλει το Προεδρείο. Δεν είναι δική μου απόφαση. Η απόφαση είναι δική σας, ότι θα κλείσουμε τη διαδικασία στις 13.00΄ το μεσημέρι. Αν θέλετε να την αλλάξουμε, να την αλλάξουμε, αλλά να συμπιέσουμε τον χρόνο δεν γίνεται. Πώς θα γίνει;

Κύριε Δημοσχάκη, έχετε ζητήσει τον λόγο για τρία λεπτά. Θα μιλήσετε πριν από τους εισηγητές, αν και είστε εκτός καταλόγου, επειδή κατανοούμε το θέμα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα ήθελα τον λόγο για επτά, οκτώ λεπτά, παρακαλώ.

**ΠΡΟΕΔΡΕΥΩΝ (Σπυρίδων Λυκούδης):** Ο κύριος Υπουργός έχει τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε. Προηγήθηκε η ομιλία του Προέδρου της Νέας Δημοκρατίας. Περιμέναμε κάτι ουσιαστικό να ακούσουμε για την άρνησή του, για την άρνηση της Νέας Δημοκρατίας, να υπερψηφίσει τουλάχιστον επί της αρχής το νομοσχέδιο, για το οποίο είπε ότι πραγματεύεται ατομικά δικαιώματα, αλλά δεν το ψηφίζει, ότι προσπαθεί να δώσει μια λύση, αλλά δεν το ψηφίζει. Η αιτιολογία σε όλα αυτά ήταν ότι είναι μια πρόχειρη νομοθετική δουλειά της Κυβέρνησης.

Να ξεκαθαρίσουμε πρώτα και κύρια ότι, απ’ όταν ανέλαβε η Κυβέρνηση, συνέστησε νομοπαρασκευαστική επιτροπή με τη συμμετοχή όλων των εμπλεκομένων με το θέμα ειδικοτήτων, παρέδωσε το σχέδιο, τέθηκε σε διαβούλευση από τον Μάιο μήνα και ήρθε στη Βουλή για ψήφιση. Πού είναι, λοιπόν, το γρήγορο και το εσπευσμένο της ψηφοφορίας;

Αντίθετα, η Νέα Δημοκρατία, που δεκαετίες κυβερνάει αυτόν τον τόπο και δεν έφερε κανένα νομοσχέδιο –προφανώς, τότε δεν τα ήξερε τα ατομικά δικαιώματα, δεν ήξερε γι’ αυτούς τους αόρατους ανθρώπους-, ήρθε σήμερα να μας κάνει κριτική και να μας πει, ούτε λίγο ούτε πολύ, ότι αυτό γίνεται για ψηφοθηρικούς λόγους, όταν η ίδια έχει μεταβάλει στάση και όταν η ίδια ήρθε σήμερα για να μας πει εδώ ότι δεν ψηφίζει ένα νομοσχέδιο που δίνει διέξοδο σε μια μεγάλη κατηγορία συνανθρώπων μας, μειοψηφική αλλά ικανοποιητική σε αριθμό, που, σε τελευταία ανάλυση, τόσα χρόνια βρισκόταν στο περιθώριο.

Αφού, λοιπόν, από την τελευταία συνεδρίαση της επιτροπής μέχρι την Ολομέλεια η Νέα Δημοκρατία είχε τη φαεινή έμπνευση να καταστρώσει σχέδιο νόμου, προφανώς το κατέστρωσε στο πόδι και προφανώς έχει αυτές τις ατέλειες και τις αδυναμίες. Καταλαβαίνουμε όλοι γιατί έγινε αυτό. Έγινε για να μην ψηφιστεί το νομοσχέδιο που φέρνει η Κυβέρνηση επί της αρχής και λύνει το πρόβλημα. Διότι η Νέα Δημοκρατία έχει αλλεργία στα ατομικά δικαιώματα.

(Χειροκροτήματα από την πτέρυγα του ΣΥΡΙΖΑ)

Δεν είναι τυχαίο ότι αγόρευε είκοσι λεπτά ο Αρχηγός της Νέας Δημοκρατίας και τι παραδείγματα είχε να μας πει; Τον νόμο του ’76, του Κωνσταντίνου Καραμανλή, και άλλον έναν του 2005. Αυτή ήταν, κυρίες και κύριοι συνάδελφοι, η νομοθετική παρέμβαση ενός κόμματος που εναλλάσσεται στην κυβέρνηση από το 1974. Δύο νομοθετήματα. Μπράβο! Συγχαρητήρια! Να περάσουν άλλα σαράντα χρόνια, για να φέρετε άλλα δύο.

Εκεί, όμως, που έχουμε κάτι να πούμε είναι το εξής: Λέει ο Πρόεδρος της Νέας Δημοκρατίας ότι πρέπει να εμφιλοχωρεί οπωσδήποτε ιατρική κρίση για έναν συνάνθρωπό μας ο οποίος θέλει να κάνει τη φυλομετάβαση. Εάν το ζητάει ως προαπαιτούμενο, το παρέχει ο νόμος για τους ηλικίας δεκαπέντε έως δεκαεπτά ετών. Γιατί δεν το ψηφίζει; Λέει «α, εκεί δεν το ψηφίζω, διότι πρέπει να είναι ενήλικας για να παίρνει κάποιος τέτοιες αποφάσεις». Μα, αυτό λέει το νομοσχέδιο, ότι ο ενήλικας έχει τη βούλησή του, την εκφράζει και, υπό τις προϋποθέσεις που διαλαμβάνονται στον νόμο, εκδίδεται η δικαστική απόφαση.

Εδώ, λοιπόν, τι έχουμε; Βάζουμε την επιστημονική κοινότητα, όπως τη βάζει το νομοσχέδιο, για τους δεκαπέντε έως δεκαεπτά ετών, αλλά εκεί που τη βάζει, η Νέα Δημοκρατία δεν το ψηφίζει, διότι–λέει- εμείς δεν το δεχόμαστε και αυτό πρέπει να είναι προϋπόθεση μόνο για τους ενήλικους. Αν, όμως, είναι μόνο για τους ενήλικους, γιατί αποκλείετε τη γνώμη της ιατρικής κοινότητας και όλων των σχετικών επιστημόνων από τους δεκαπέντε έως τους δεκαεπτά ετών; Βρίσκεστε σε πλήρη αντίθεση με αυτά που προτείνετε.

Είπατε και το άλλο, το οποίο ξεπερνάει κάθε όριο και αποδεικνύει ότι δεν έχετε διαβάσει ούτε τον νόμο. Λέει ο Πρόεδρος της Νέας Δημοκρατίας να υπάρξει προστασία για τους ανήλικους. Μα, εδώ, ο νόμος λέει κάτι άλλο: Υπάρχει απαγόρευση γι’ αυτούς που είναι παντρεμένοι. Άρα αυτό σε πολύ μεγαλύτερο βαθμό υπερκαλύπτει την αγωνία της Νέας Δημοκρατίας. Ξέρετε πολύ καλά ότι γι’ αυτή τη ρύθμιση υπήρξε κριτική στο συγκεκριμένο άρθρο από μέλη ΛΟΑΤΚΙ κοινότητας.

Είναι, λοιπόν, κυρίες και κύριοι συνάδελφοι, πολύ εύκολο να έρχεστε στην Αίθουσα του Κοινοβουλίου, να επικαλείστε τους ειδικούς επιστήμονες και, όταν διαλαμβάνεται η γνώμη τους ως αποφασιστική προϋπόθεση για την έκδοση απόφασης να λέτε «α, εκεί εμείς δεν το δεχόμαστε, εκεί εμείς πάμε στην ενηλικίωση».

Η ενηλικίωση, όμως, έχει ως θεμέλιό της ακριβώς αυτό, ότι ο καθένας μπορεί να αποφασίζει για τον εαυτό του, χωρίς τη διαμεσολάβηση τρίτων παραγόντων. Εκεί που δεν χρειάζεται το θέλετε κι εκεί που το δίνει το νομοσχέδιο, λέτε «δεν μας χρειάζεται, δεν θα το πάρουμε». Υποκρισία! Υποκρισία και φτηνός μικροκομματικός λόγος, μόνο και μόνο για να βρεθείτε σε αντιστοίχιση με ορισμένους ακραίους συντηρητικούς κύκλους, οι οποίοι αυτή την ώρα έχουν ξεσπαθώσει κατά της ρύθμισης που αφορά συνανθρώπους μας.

Κυρίες και κύριοι συνάδελφοι, δεν θα ασχοληθώ με όσα έχουν ειπωθεί. Όμως, θέλω να αναφέρω κάτι. Υπήρξαν ακραίες φωνές από την πλευρά της Εκκλησίας περί αποκλεισμού από τις εκκλησίες Βουλευτών που θα ψηφίσουν και λοιπά. Δεν ξέρω τι θα κάνει ο συγκεκριμένος μητροπολίτης –και εύχομαι να έχουν μεταφερθεί λανθασμένα οι δηλώσεις του- με τους Έλληνες δικαστές, οι οποίοι είχαν προηγηθεί του νόμου. Θα κλείσει και σε αυτούς την πόρτα της εκκλησίας; Τι θα κάνει με το σύνολο της κοινωνίας, η οποία θέλει επιτέλους μία ρύθμιση γι’ αυτά τα ζητήματα, γιατί είναι καθήκον της πολιτείας και καθήκον οποιουδήποτε δημοκρατικά σκεπτόμενου ανθρώπου να αντιμετωπίζει τον συνάνθρωπό του με αίσθημα αλληλεγγύης και φιλαλληλίας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Υπουργέ, με αυτό. Ο εκπρόσωπος της Χρυσής Αυγής τελείωσε την ομιλία του λέγοντας ότι το κόμμα αυτό αγωνίζεται για του Χριστού την πίστη την αγία και της πατρίδας την ελευθερία.

Για του Χριστού την πίστη την αγία σκοτώσατε τον Φύσσα;

(Χειροκροτήματα από την πτέρυγα του ΣΥΡΙΖΑ)

Αν δεν πάμε για του Χριστού την πίστη την αγία, για τον Φύσσα…

(Θόρυβος - έντονες διαμαρτυρίες από την πτέρυγα της Χρυσής Αυγής)

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Παρεμβαίνεις στη δικαιοσύνη…

**ΗΛΙΑΣ ΚΑΣΙΔΙΑΡΗΣ:** Ψεύτη, συκοφάντη!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Για του Χριστού την πίστη την αγία κυνηγάτε τους μετανάστες και υπάρχουν αμετάκλητες καταδίκες των ελληνικών δικαστηρίων;

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Ψεύτη…(δεν ακούστηκε)

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτά για του Χριστού την πίστη την αγία; Αυτά, λοιπόν, να μας πείτε και να μην εμπλέκετε ούτε τη θρησκεία ούτε τον χριστιανισμό με τις αθλιότητές σας και τη δολοφονική σας δράση!

(Θόρυβος - έντονες διαμαρτυρίες από την πτέρυγα της Χρυσής Αυγής)

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Ψεύτη, υποκριτή, μπολσεβίκε!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Διότι ο χριστιανισμός είναι η θρησκεία της αγάπης και εσείς είσαστε η πολιτική παράταξη του μίσους και της μισαλλοδοξίας!

(Θόρυβος - έντονες διαμαρτυρίες από την πτέρυγα της Χρυσής Αυγής)

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Ψεύτη, υποκριτή!

**ΗΛΙΑΣ ΚΑΣΙΔΙΑΡΗΣ:** ...(δεν ακούστηκε)

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, καθίστε και ησυχάστε σας παρακαλώ, για να προχωρήσουμε.

**ΙΩΑΝΝΗΣ ΛΑΓΟΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Τι θέλετε, κύριε Λαγέ;

**ΙΩΑΝΝΗΣ ΛΑΓΟΣ:** Τον λόγο θέλω.

**ΠΡΟΕΔΡΕΥΩΝ (Σπυρίδων Λυκούδης):** Για ποιον λόγο;

**ΙΩΑΝΝΗΣ ΛΑΓΟΣ:** Γιατί θέλουμε τον λόγο; Για να μιλήσουμε.

**ΠΡΟΕΔΡΕΥΩΝ (Σπυρίδων Λυκούδης):** Για τι να μιλήσετε; Πώς να μιλήσετε;

**ΙΩΑΝΝΗΣ ΛΑΓΟΣ:** Απευθύνθηκε σε εμάς και πρέπει να απαντήσουμε.

**ΠΡΟΕΔΡΕΥΩΝ (Σπυρίδων Λυκούδης):** Θέλετε να απαντήσετε, δηλαδή. Μη μου λέτε πώς! Ρωτάω τι θέλετε!

**ΙΩΑΝΝΗΣ ΛΑΓΟΣ:** Να απαντήσουμε, κύριε Πρόεδρε!

**ΠΡΟΕΔΡΕΥΩΝ (Σπυρίδων Λυκούδης):** Αντιλαμβάνεστε ότι είμαστε σε μια διαδικασία; Εάν υπήρχε προσωπικό θέμα που συνίσταται σε επίθεση κατά προσώπου, θα σας έδινα τον λόγο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Είναι Υπουργός Δικαιοσύνης….(δεν ακούστηκε)

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, έχετε την ευθύνη του κόμματός σας. Σας παρακαλώ πάρα πολύ βοηθήστε το Προεδρείο. Είμαστε στη λήξη της διαδικασίας.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κύριε Πρόεδρε, είναι Υπουργός Δικαιοσύνης και βγάζει δικαστική απόφαση!

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, με συγχωρείτε πολύ. Θέλετε να σας δώσω τον λόγο για ένα λεπτό για να δώσετε μια απάντηση;

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Βεβαίως!

**ΠΡΟΕΔΡΕΥΩΝ (Σπυρίδων Λυκούδης):** Όμως, σας παρακαλώ πάρα πολύ βοηθήστε τη διαδικασία στο τέλος.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Ο Υπουργός Δικαιοσύνης έκανε μια ακόμη ωμή παρέμβαση στη δικαιοσύνη.

(Θόρυβος - διαμαρτυρίες από την πτέρυγα του ΣΥΡΙΖΑ)

Λέτε «σώπα»;

**ΠΡΟΕΔΡΕΥΩΝ (Σπυρίδων Λυκούδης):** Έτσι δεν θα τελειώσουμε, συνάδελφοι!

**ΗΛΙΑΣ ΚΑΣΙΔΙΑΡΗΣ:** Σκάστε, ρε λαμόγια!

(Θόρυβος από την πτέρυγα της Χρυσής Αυγής)

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Μετά την παρέμβαση του να καθαρογραφεί αμέσως η απόφαση για την Ηριάννα, που δεν ήταν δουλειά σας. Γιατί ήταν δουλειά σας να καθαρογραφεί αμέσως η απόφαση; Γίνεται αυτό για τον φτωχό μεροκαματιάρη που καταδικάζεται; Όχι. Για τους συντρόφους σας γίνεται! Προστατεύετε τρομοκράτες και εγκληματίες. Να μη μιλάτε για εγκληματίες!

(Χειροκροτήματα από την πτέρυγα της Χρυσής Αυγής)

**ΙΩΑΝΝΗΣ ΛΑΓΟΣ:** Τον λόγο, κύριε Πρόεδρε, για δύο λεπτά.

**ΠΡΟΕΔΡΕΥΩΝ (Σπυρίδων Λυκούδης):** Μα, δεν μίλησε ο Πρόεδρός σας; Με συγχωρείτε πάρα πολύ, κύριε συνάδελφε.

**ΙΩΑΝΝΗΣ ΛΑΓΟΣ:** Έχω ζητήσει έτσι κι αλλιώς τον λόγο!

**ΠΡΟΕΔΡΕΥΩΝ (Σπυρίδων Λυκούδης):** Μα, μίλησε ο Πρόεδρός σας. Έδωσε μια απάντηση. Έκανε ένα σχόλιο. Σας παρακαλώ πάρα πολύ!

**ΙΩΑΝΝΗΣ ΛΑΓΟΣ:** Δείτε τον κατάλογο. Έτσι κι αλλιώς έχω ζητήσει τον λόγο. Είμαι Κοινοβουλευτικός Εκπρόσωπος.

**ΠΡΟΕΔΡΕΥΩΝ (Σπυρίδων Λυκούδης):** Το ξέρω.Απλώς, κάναμε μια συνεννόηση πριν για να κλείσουμε τη διαδικασία.

**ΙΩΑΝΝΗΣ ΛΑΓΟΣ:** Κύριε Πρόεδρε…

**ΠΡΟΕΔΡΕΥΩΝ (Σπυρίδων Λυκούδης):** Σας παρακαλώ. Αφήστε με να διαχειριστώ τον χρόνο.

Συνεννοηθήκαμε να μιλήσουν με ολιγόλεπτες παρεμβάσεις οι ειδικοί αγορητές και οι εισηγητές.

**ΙΩΑΝΝΗΣ ΛΑΓΟΣ:** Δεν θα μιλήσει ο δικός μας ειδικός αγορητής.

**ΠΡΟΕΔΡΕΥΩΝ (Σπυρίδων Λυκούδης):** Άλλο αυτό. Αυτό θα γίνει και με τον κ. Λαζαρίδη από τους Ανεξάρτητους Έλληνες. Γι’ αυτό σας λέω να ησυχάσετε για να συνεννοηθούμε. Ωραία.

Πριν περάσουμε στη διαδικασία με τους εισηγητές, έχει ζητήσει τον λόγο ο κ. Δημοσχάκης.

Κύριε Δημοσχάκη, σας επαναλαμβάνω κάτι που σας είπα με όλον τον σεβασμό. Έχετε μπει εκτός καταλόγου. Χειριστείτε τον χρόνο με ακρίβεια, γιατί είναι αργά. Σας παρακαλώ πάρα πολύ!

Ορίστε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, σας ευχαριστώ πολύ.

Κύριε Υπουργέ, δεν θα αναφερθώ στον νόμο που συζητείται σήμερα. Ήδη οι συνάδελφοί μου της Νέας Δημοκρατίας αναφέρθηκαν διεξοδικά και τεκμηριωμένα και, μάλιστα, νοικοκυρεμένα κατέθεσαν σχετικό νόμο.

Στις 20 Σεπτεμβρίου είχατε αποσύρει τη συγκεκριμένη τροπολογία υπό την πίεση τη δική μας. Σε ό,τι αφορά την τροποποίηση του άρθρου 758 του Κώδικα Πολιτικής Δικονομίας, θέσατε σε μια άλλη διάσταση το ζήτημα της «Τουρκικής Ένωσης Ξάνθης» και τη φέρατε ξανά χθες κινούμενος στον δρόμο που σας είχε υποδείξει με την ομιλία του στην Ολομέλεια ο εισηγητής της Νέας Δημοκρατίας κ. Παναγιωτόπουλος. Εύχομαι να είστε καλός και πιστός αντιγραφέας και, μάλιστα, με την τελευταία πρόταση που σε λίγο θα σας υποβάλει, μία τροπολογία η οποία σαφώς είναι πιο νομικά τεκμηριωμένη για το συγκεκριμένο ζήτημα σε σχέση με την προηγούμενη, χωρίς όμως να αποφεύγονται τα απόνερα από τη νομική αναμόχλευση αυτής της υπόθεσης, όπως υποστήριξε η συνάδελφός σας κ. Ειρήνη Κασιμάτη.

Το 1927 το Πρωτοδικείο Ξάνθης έκανε δεκτή την αίτηση ίδρυσης του σωματείου με την επωνυμία «Στέγη της Τουρκικής Νεολαίας Ξάνθης», που μετονομάστηκε το 1936 σε «Τουρκική Ένωση Ξάνθης». Το 1983 και το 1984, όμως, το Πρωτοδικείο Ξάνθης έκανε δεκτές τις δύο αιτήσεις του τοπικού νομάρχη ως εντολοδόχου του ελληνικού κράτους για την απαγόρευση του όρου «τουρκικός», καθώς και για τη διάλυση του συλλόγου, καθώς τα μέλη του είχαν δράση και αποτελούσαν κίνδυνο για τη δημόσια ασφάλεια και τάξη της περιοχής και ό,τι η λειτουργία του ήταν σε πλήρη αντίθεση με τη Συνθήκη της Λωζάννης.

Τα δικαστήρια επικαλέστηκαν τη Συνθήκη της Λωζάννης, γιατί ρητώς αναγνωρίζει θρησκευτική και όχι εθνική μειονότητα και πάνω απ’ όλα το σωματείο παράνομα επεδίωκε να διαδώσει την ιδέα της ύπαρξης μιας τουρκικής μειονότητας και να εξυπηρετήσει έτσι συμφέροντα της γειτονικής χώρας.

Με την απόφαση διάλυσης του σωματείου αυτού, η υπόθεση έφτασε ενώπιον του Ευρωπαϊκού Δικαστηρίου Δικαιωμάτων του Ανθρώπου μετά από προσφυγή κατά της Ελληνικής Δημοκρατίας. Καταδικάστηκε η Ελλάδα για παραβίαση του άρθρου 11 και 14 της Ευρωπαϊκής Σύμβασης για τα Δικαιώματα του Ανθρώπου.

Ο Άρειος Πάγος με την ελληνική νομολογία ότι οι αποφάσεις του Ευρωπαϊκού Δικαστηρίου Δικαιωμάτων του Ανθρώπου δεν είναι δεσμευτικές για την Ελλάδα απέρριψε το αίτημα της «Τουρκικής Ένωσης Ξάνθης».

Στη συνέχεια, το Ευρωπαϊκό Δικαστήριο των Δικαιωμάτων του Ανθρώπου γνωστοποίησε άλλες τρεις συσχετισμένες προσφυγές και έτσι η Ελλάδα, με κοινοποίηση που έλαβε, ξαναδικάζεται γιατί δήθεν περιφρόνησε τις τρεις καταδικαστικές αποφάσεις από το Ευρωπαϊκό Δικαστήριο των Δικαιωμάτων του Ανθρώπου για διάλυση ισαρίθμων παρομοίων συλλόγων.

Κύριε Υπουργέ, το πρόβλημα είναι μέγιστο. Είναι ότι οι αποφάσεις του Ευρωπαϊκού Δικαστηρίου των Δικαιωμάτων του Ανθρώπου είναι αποστεωμένες από πολιτικά και διπλωματικά χαρακτηριστικά, τα οποία είναι χρήσιμα εργαλεία για όλους μας. Αυτά θα πρέπει να χρησιμοποιήσετε, όπως οφείλετε, ως Κυβέρνηση. Δεν λαμβάνει υπ’ όψιν του τις εθνικές ιδιαιτερότητες, που έχουν τέτοια ζητήματα, κυρίως σε μια εποχή που αρθρώνεται επιθετική ρητορική, τόσο από την πλευρά του αρχηγού του γειτονικού κράτους, όσο και από την πλευρά των λοιπών κυβερνητικών αξιωματούχων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εσείς αδικαιολόγητα ανοίξατε ένα τέτοιο σοβαρό θέμα με την προηγούμενη τροπολογία σας και ευτυχώς ύστερα από πιέσεις της Νέας Δημοκρατίας και μάλιστα μέσω του εισηγητή μας, Βουλευτή Καβάλας κ. Νικολάου Παναγιωτόπουλου, το συμμαζέψατε και πιστεύω να δεχθείτε σε λίγο και την τελική πρότασή του.

Όμως, η ουσία είναι εάν θα πρέπει να θυμόμαστε τη Θράκη όταν μας εγκαλούν για τέτοιες υποθέσεις οι διεθνείς οργανισμοί. Πότε θα δούμε με σοβαρότητα τα παιχνίδια που παίζει στην ευρύτερη περιοχή το τουρκικό προξενείο και μάλιστα χωρίς να τηρεί τη Διεθνή Συνθήκη της Βιέννης του 1963, που προβλέπει τις προξενικές σχέσεις και τις δραστηριότητες, όπως αυτές περιγράφονται;

**ΠΡΟΕΔΡΕΥΩΝ (Σπυρίδων Λυκούδης):** Κύριε Δημοσχάκη, ολοκληρώστε σας παρακαλώ.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κλείνω, κύριε Πρόεδρε.

Θα ήθελα εδώ να επισημάνω ότι οι Έλληνες μουσουλμάνοι της Θράκης είναι στη μεγάλη τους πλειοψηφία φιλήσυχοι, εργατικοί και προκομένοι. Δεν δημιουργούν προβλήματα, εκτός από ένα ποσοστό, το οποίο, όμως, θα πρέπει και αυτό να ελέγχεται.

Στην αρχή της δεκαετίας του 1990…

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, δεν με βοηθάτε. Αρχίσαμε με τη δεκαετία και δεν θα βγάλουμε άκρη.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κυρίες και κύριοι συνάδελφοι, κλείνοντας, θα ήθελα να συντελέσουμε όλοι μας στον βαθμό που μας αναλογεί η ευθύνη. Το 1990 με απόφαση της Κυβέρνησης του αειμνήστου Κωνσταντίνου Μητσοτάκη ιδρύθηκε η διακομματική επιτροπή της Βουλής, η οποία εξέτασε όλα τα θέματα που αντιμετώπιζε η ακριτική περιοχή, βγήκε μία συνισταμένη πολιτικών και όλες αυτές τις πολιτικές τις εφάρμοσαν οι προηγούμενες και οι μετέπειτα Κυβερνήσεις.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, είστε στα έξι λεπτά. Δεν μπορείτε να συνεχίσετε!

Ευχαριστούμε πολύ!

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, θα ακολουθήσουν οι ειδικοί αγορητές και οι εισηγητές για ένα τρίλεπτο. Θα είμαι αυστηρός στον χρόνο, γιατί αλλιώς δεν βγαίνει.

Ευχαριστώ πολύ.

Η κ. Καββαδία έχει πρώτη τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, είχα ζητήσει τον λόγο για ένα λεπτό.

**ΠΡΟΕΔΡΕΥΩΝ (Σπυρίδων Λυκούδης):** Κύριε Λαζαρίδη, θα σας δώσω τον λόγο την ώρα που θα έπαιρνε τον λόγο ο ειδικός αγορητής του κόμματός σας, δηλαδή στη σειρά σας.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Κυρίες και κύριοι συνάδελφοι, και τι δεν ακούσαμε, όχι μόνο αυτές τις δύο ημέρες, αλλά και τις προηγούμενες στις επιτροπές. Μέχρι και για εξωγήινους μάθαμε σήμερα! Φαντάζομαι ότι ο κ. Μητσοτάκης δεν μοιράστηκε αυτή του την εμπειρία με τους εκπροσώπους της ΛΟΑΤΚΙ κοινότητας, με τους οποίους συναντήθηκε και φωτογραφήθηκε πριν από λίγο καιρό. Ας είναι!

(Χειροκροτήματα από την πτέρυγα του ΣΥΡΙΖΑ)

Ορισμένα από αυτά που ακούστηκαν ήταν απλώς ομοφοβικά παραληρήματα, μισαλλόδοξες διακηρύξεις ενάντια στο διαφορετικό, ανερυθρίαστα ψεύδη, για τα οποία αρκεί μία απλή ανάγνωση του νομοσχεδίου, για να αποδειχθεί το αστείο και το διάτρητο.

Για όλα αυτά δεν θα άξιζε ειλικρινά να πάρει κάποιος και κάποια τον λόγο για δεύτερη φορά. Όμως, υπήρξαν και άλλες επιθέσεις στο νομοσχέδιο, επιθέσεις που εκκινούσαν από μία δήθεν υπεύθυνη αφετηρία, επιθέσεις, στις οποίες δυστυχώς συνέκλιναν διαφορετικοί πολιτικοί χώροι.

Ακούσαμε, λοιπόν, ότι δεν αρκεί το πώς βιώνει το άτομο την καθημερινότητά του, πως δεν αρκεί η προσωπική αίσθηση του σώματος, πως ο αυτοπροσδιορισμός είναι ανεπαρκής συνθήκη για να αποφασίσει κάποιος την ταυτότητα του φύλου του.

Χρειάζεται -είπαν- και η επιστημονική άποψη των ειδικών επιστημόνων. Παραγνωρίζοντας και αποσιωπώντας έτσι πως η επιστήμη δεν είναι, δεν υπήρξε και ούτε θα είναι ποτέ κάτι ουδέτερο και υπερβατικά αντικειμενικό, χωρίς βεβαίως αυτό να σημαίνει πως σε τέτοια λεπτά ζητήματα δεν πρέπει να υπάρχει ή να συμμετέχει η επιστημονική κοινότητα. Ακριβώς το αντίθετο.

Όμως, κυρίες και κύριοι της Αξιωματικής Αντιπολίτευσης, δεν είναι η έλλειψη της επιστημονικής γνωμάτευσης που σας εμποδίζει να ψηφίσετε υπέρ του νομοσχεδίου. Έπρεπε να βρει η Νέα Δημοκρατία ένα πρόσχημα για να διαφοροποιηθεί. Δεν ήταν εύκολο να βρουν κάτι άλλο να πουν, χωρίς να κουρελιάσουν ό,τι έχει φτιασιδωθεί ως φιλελεύθερο προσωπείο της παράταξης. Δεν ήταν δυνατόν να υπερψηφίσουν, διακινδυνεύοντας να διαρρήξουν τους δεσμούς τους με ακροατήρια και δεξαμενές ψήφων του ακροδεξιού χώρου. Άλλωστε, κορυφαία στελέχη του κόμματος είναι ομογάλακτα με αυτά τα ακροατήρια.

Δεν είχαν προτείνει τίποτα στις επιτροπές. Έκαναν τώρα μια πρόταση. Ευτυχώς που δεν έφεραν μια τέτοια πρόταση όταν ήταν κυβέρνηση, γιατί αν κρίνουμε από το τι λέει αυτή η πρόταση, είχαμε να φοβηθούμε τα χειρότερα.

Πέρα, όμως, από τα νομικά επιχειρήματα, κυρίες και κύριοι, για τα οποία άλλοι συνάδελφοι είναι ειδικότεροι, υπάρχουν τα επιχειρήματα που μας προσφέρει η ίδια η ζωή.

Και θα ήθελα να μου δώσετε ένα λεπτό ακόμη, κύριε Πρόεδρε.

Γιατί ποιος μπορεί να ισχυριστεί ότι δεν γνωρίζει την απελπισία, την ασφυξία, την ειρωνεία, την παρενόχληση, τον κακοποιητικό λόγο που υφίστανται οι διεμφυλικοί έφηβοι στο περιβάλλον τους και ειδικότερα στο σχολικό περιβάλλον; Πώς να κλείσει κανείς τα μάτια σε όσα καταγγέλλουν με τα προσωπικά τους βιώματα τα μέλη της ΛΟΑΤΚΙ κοινότητας; Πώς να κλείσει κανείς τα αυτιά, όταν μιλούν οι γονείς των διεμφυλικών και των μεσοφυλικών εφήβων, όπως έκαναν στην επιτροπή της Βουλής; Πώς μπορεί να προσποιείται κάποιος τον αδιάφορο, όταν γνωμοδοτεί υπέρ του δικαιώματος των εφήβων στη φυλομετάβαση ως Συνήγορος του Πολίτη;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Υπάρχει και μια άλλη κατηγορία επιχειρημάτων ενάντια στο νομοσχέδιο, μια κατηγορία που, δυστυχώς, ευτύχησε να πάρει ευρεία δημοσιότητα από πολλά μέσα ενημέρωσης. Πρόκειται για επιχειρήματα που, σε συμπύκνωση, λένε πως ένα τέτοιο σχέδιο νόμου βάζει βόμβα στα θεμέλια της οικογένειας, βλάπτει τα ήθη της κοινωνίας.

Αναρωτιέμαι, όμως, τι βλάπτει περισσότερο την οικογένεια, η στάση εκείνη που εξοβελίζει το ασυνήθιστο, το διαφορετικό παιδί, που το περιθωριοποιεί πρώτα πρώτα ενδοοικογενειακά, που το σπρώχνει στην αυτοκτονία, που το καταπιέζει να αρνηθεί το τι νιώθει μέσα του, ή η στάση εκείνη η οικογενειακή που δείχνει αγάπη, αποδοχή και σεβασμό προς κάθε μέλος της, άνδρα, γυναίκα, διεμφυλικό, μεσοφυλικό;

Αναρωτιέμαι, επίσης, τι προωθεί την κοινωνική πρόοδο και την κοινωνική απελευθέρωση: η εμμονή σε στάσεις και σε ήθη που αδιαφορούν για τα δικαιώματα των λίγων, των ευάλωτων, ή η υπέρβαση των κοινωνικών αδικιών, ο κοινωνικός μετασχηματισμός στην κατεύθυνση της ίσης μεταχείρισης;

Με αυτά τα λόγια, θέλω να κλείσω εδώ.

Θα μου επιτρέψετε, όμως, κύριε Πρόεδρε, με την ιδιότητα της επικεφαλής της Ελληνικής Αντιπροσωπείας στο Συμβούλιο της Ευρώπης, να προβώ σε μια απαραίτητη διευκρίνιση, γιατί ακούστηκε μια ανακρίβεια διά στόματος της συναδέλφου κ. Κασιμάτη, η οποία τόνισε ότι υπάρχει ένα ψήφισμα για τη Θράκη, το οποίο έχει περάσει από το Συμβούλιο της Ευρώπης.

Να κάνω μια διευκρίνιση, λοιπόν: Πρόκειται για πρόταση ψηφίσματος, η οποία δεν δεσμεύει παρά μόνο αυτούς που το υπογράφουν. Είναι στην πλειονότητά τους Τούρκοι συνάδελφοι. Αυτή η πρόταση ψηφίσματος έχει παραπεμφθεί για consideration, όπως λέγεται, στο Συμβούλιο της Ευρώπης. Αυτό, για όσους γνωρίζουν τη συνήθη πρακτική, σημαίνει παραπομπή στις καλένδες τις περισσότερες φορές. Μέχρι να φτάσει, εάν φτάσει στο σημείο να αποτελεί κείμενο της κοινοβουλευτικής συνέλευσης του Συμβουλίου της Ευρώπης, υπάρχει πολύς δρόμος ακόμα και καλό είναι να μην δημιουργούμε εντυπώσεις.

Θα ήθελα να πω, λοιπόν, πως και η υπερψήφιση της συγκεκριμένης τροπολογίας για την οποία γίνεται λόγος, δίνει μια αποστομωτική απάντηση και βοηθάει στο να μην υπάρχουν και να μην εγείρονται τέτοιου είδους αιτιάσεις.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Ο συνάδελφος κ. Παναγιωτόπουλος από τη Νέα Δημοκρατία έχει τον λόγο.

**ΝΙΝΑ ΚΑΣΙΜΑΤΗ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Τι θέλετε, κυρία Κασιμάτη; Μα, δεν είναι προσωπικό. Μα, μην το ευτελίζουμε το θέμα του προσωπικού. Ο Κανονισμός ξέρετε τι λέει για το προσωπικό; Η κ. Καββαδία έκανε μια κρίση σε κάτι που είπατε.

**ΝΙΝΑ ΚΑΣΙΜΑΤΗ:** Ειπώθηκε κάτι για ανακρίβεια με το όνομά μου.

**ΠΡΟΕΔΡΕΥΩΝ (Σπυρίδων Λυκούδης):** Δεν είναι προσωπικό. Δεν σας επετέθη για τίποτα.

**ΝΙΝΑ ΚΑΣΙΜΑΤΗ:** Κύριε Πρόεδρε, παρακαλώ να με ακούσετε. Σας κάνω αίτημα να με ακούσετε επί προσωπικού.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Κύριε Πρόεδρε, δεν είναι προσωπικό. Απάντηση δόθηκε.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, έχετε τον λόγο για ένα λεπτό, αλλά δεν βοηθάτε καθόλου.

**ΝΙΝΑ ΚΑΣΙΜΑΤΗ:** Τα θέματα είναι αντικειμενικά. Αυτό που είπα στην ομιλία μου -και ισχύει απολύτως, δεν είναι καθόλου ανακρίβεια- είναι ότι υπάρχει ένα ψήφισμα ψηφισμένο από αυτούς που το ψήφισαν -και είναι όντως Τούρκοι, Αζέριοι, Εσθονοί και διάφοροι άλλοι- το οποίο έχει τίτλο «Προστατεύοντας τα θεμελιώδη δικαιώματα και ελευθερίες της τουρκικής μουσουλμανικής μειονότητας της δυτικής Θράκης».

Με αυτό ήθελα να εξηγήσω ότι, δυστυχώς, στο Συμβούλιο της Ευρώπης έχει κατ’ αυτόν τον τρόπο καθιερωθεί αυτή η ονομασία που εμείς γνωρίζουμε από τις διεθνείς συνθήκες και τη Συνθήκη της Λωζάννης, μουσουλμανική μειονότητα.

Δεν υπάρχει, λοιπόν, καμμία ανακρίβεια, διότι έχω εδώ το έγγραφο το οποίο θα σας καταθέσω. Όντως στο Bureau συζητήθηκε και δεν ακολούθησε τη διαδικασία του follow up, που είναι κάτι το πιο ελαφρύ…

**ΠΡΟΕΔΡΕΥΩΝ (Σπυρίδων Λυκούδης):** Σύμφωνοι. Καταθέστε το έγγραφο.

Ευχαριστώ πάρα πολύ.

**ΝΙΝΑ ΚΑΣΙΜΑΤΗ:** Μισό λεπτό να ολοκληρώσω, κύριε Πρόεδρε.

Παραπέμφθηκε στην επιτροπή για να ληφθεί υπ’ όψιν για την κατάρτιση ερωτηματολογίου για τα δικαιώματα των εθνικών μειονοτήτων.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Δεν είναι εθνική μειονότητα η μουσουλμανική. Είναι μουσουλμανικές, δεν είναι εθνικές μειονότητες.

**ΝΙΝΑ ΚΑΣΙΜΑΤΗ:** Σας επαναλαμβάνω ότι στην Ελλάδα δεν αποδεχόμαστε εθνικές μειονότητες και επίσης, παρ’ όλο που υπάρχει σύμβαση-πλαίσιο για τις εθνικές μειονότητες, η Ελλάδα έχει υπογράψει, αλλά δεν έχει κυρώσει. Δεσμευόμαστε από αυτό και είναι απολύτως ακριβή τα όσα κατέθεσα.

(Στο σημείο αυτό η Βουλευτής κ. Νίνα Κασιμάτη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

Κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Για να το κάνω σαφές, κυρίες και κύριοι συνάδελφοι, η Συνθήκη της Λωζάννης κάνει λόγο για ύπαρξη θρησκευτικών και όχι εθνικών μειονοτήτων στην Ελλάδα. Τελεία και παύλα.

(Χειροκροτήματα από την πτέρυγα της Νέας Δημοκρατίας)

Και η συνθήκη αυτή ρυθμίζει τις διμερείς σχέσεις σε μεγάλο βαθμό. Να το καταλάβουμε επιτέλους! Είναι εθνικά επικίνδυνο να μην το καταλαβαίνουμε.

Δεύτερον, δεδομένου ότι ο Πρόεδρός μας έχει καλύψει εκτενέστατα το θέμα ως προς το νομοσχέδιο -είχα αρκετά σχόλια να κάνω επί των άρθρων, αλλά λόγω οικονομίας χρόνου δεν θα τα κάνω- θα επικεντρωθώ στην επίμαχη τροπολογία υπ’ αριθμόν 1276 που έχει ήδη συζητηθεί μέχρι τώρα.

Παρατήρηση πρώτη προς τον κύριο Υπουργό: Κύριε Κοντονή, έχετε δύο μέτρα και δύο σταθμά. Για τα σωματεία, όπως η «Τουρκική Ένωση Θράκης» -διότι δεν υπάρχει πλέον καμμία αμφιβολία ότι αυτή η τροπολογία αφορά εν τέλει το ζήτημα της «Τουρκικής Ένωσης Θράκης» και των άλλων σωματείων που έχουν ζητήσει αναγνώριση με την επωνυμία «τουρκικό» κ.λπ.- προτείνεται απόλυτη συμμόρφωση προς τις αποφάσεις του Ευρωπαϊκού Δικαστηρίου. Για τους διεμφυλικούς, όμως, προτείνεται να συμμορφωθούμε εν μέρει προς την απόφαση του Ευρωπαϊκού Δικαστηρίου. Μάλιστα, αυτή δεν αναφέρεται καν στην αιτιολογική έκθεση του νομοσχεδίου.

Αναφέρομαι στην υπόθεση Garçon - Nicot, που κρύβει μεταξύ άλλων ότι η προσκόμιση ιατρικής γνωμάτευσης επιτυγχάνει καθεστώς ασφάλειας δικαίου και αποτελεί την εγγύηση, όπως είχα πει χθες, ότι οι άνθρωποι δεν θα διορθώνουν εσφαλμένα το φύλο τους. Άλλο μέτρο στη μία, άλλο στην άλλη υπόθεση.

Δεύτερη παρατήρηση: Πραγματικά, δεν κατάλαβα τη σπουδή σας να προχωρήσετε τόσο γρήγορα στην επανακατάθεση της τροπολογίας για την «Τουρκική Ένωση Θράκης». Είχατε ήδη λειτουργήσει βιαστικά στην πρώτη σας απόπειρα και είχατε φέρει μια τροπολογία επικίνδυνη. Έχει ήδη γίνει, ξέρετε, ζημιά στη Θράκη, έχει αναστατωθεί η Θράκη. Φαντάζομαι ότι ξέρετε τι συμβαίνει εκεί πέρα. Δεν έχει σημασία μόνο η γνώση της νομολογίας των ευρωπαϊκών δικαστηρίων. Έχει σημασία και η επίγνωση της ελληνικής πραγματικότητας.

Έχω να πω ότι ευτυχώς ακούσατε αυτά που σας είχαμε πει την πρώτη φορά, αυτά που συζητήσαμε, αποσύρατε την τροπολογία και τώρα τη φέρνετε διορθωμένη. Ευτυχώς και επιτέλους, θα προσέθετα. Θα μπορούσατε, βέβαια, να κάνετε και το ίδιο με το παρόν νομοσχέδιο, να το αποσύρατε, να το φέρνατε βελτιωμένο στο πλαίσιο της πρότασής μας. Άλλο θέμα αυτό, όμως.

Τι κάνετε τώρα με την τροπολογία; Αλλάζετε την αρχική διατύπωσή της και προσθέτετε ότι ανάκληση ή μεταρρύθμιση μιας απόφασης μπορεί να μην εφαρμοστεί στην ελληνική έννομη τάξη, αν υπάρχει θέμα εθνικής ασφάλειας. Είναι αυτό, δηλαδή, ακριβώς που σας είχαμε προτείνει στην πρώτη συζήτηση στο πλαίσιο της εθνικά υπεύθυνης στάσης που πάντα τηρούσε και τηρεί η Νέα Δημοκρατία. Με τη νέα διατύπωση, δηλαδή, δίνεται η ευχέρεια, η δυνατότητα στον Έλληνα δικαστή να μην αναγνωρίσει σωματεία με την επωνυμία «τουρκικός», «τουρκικό» ή οτιδήποτε, συνεκτιμώντας λόγους εθνικής ασφάλειας και διεθνείς συνθήκες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε τριάντα δευτερόλεπτα.

Μια που είπα για τις διεθνείς συνθήκες, κύριε Υπουργέ, σας παρακαλώ να μας προσέξετε. Ακούστε μας άλλη μία φορά και κάντε τώρα νομοτεχνική βελτίωση, προσθέτοντας τη φράση: «Καθώς και τις διεθνείς συνθήκες…» -προφανώς, αυτό αναφέρεται στη Συνθήκη της Λωζάννης- «… και στην αρχική διάταξη της τροπολογίας», όπως έχετε κάνει ήδη στη μεταβατική της διάταξη, ώστε να καλυφθεί πλήρως το ζήτημα και ως προς τις αποφάσεις που έχουν εκδοθεί μέχρι τώρα –μεταβατική διάταξη- αλλά και ως προς τις αποφάσεις που θα εκδοθούν από εδώ και πέρα στην αρχική διάταξη, όταν προκύψουν –και να είστε σίγουρος ότι θα προκύψουν- υποθέσεις αιτήσεων αναγνώρισης σωματείων. Σαν τα μανιτάρια θα φυτρώσουν στο προσεχές διάστημα στη Θράκη.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Καλύψτε το, λοιπόν. Κάντε το έτσι, ώστε να θωρακίσετε πλήρως τη Θράκη, σφραγίζοντας κάθε «παραθυράκι», πριν αυτό μετατραπεί σε κερκόπορτα.

Παρακαλώ, ακούστε μας.

Σας ευχαριστώ για την προσοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Μπαργιώτας έχει τον λόγο για τρία λεπτά.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, θα ήθελα τον λόγο για δέκα δευτερόλεπτα, παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Δεν υπάρχει λόγος, κύριε συνάδελφε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μη χάνετε λόγω διαδικασίας πολύ ουσιαστικά ζητήματα.

**ΠΡΟΕΔΡΕΥΩΝ (Γεώργιος Βαρεμένος):** Δεν γίνεται έτσι. Υπάρχει μία διαδικασία, κύριε Κουμουτσάκο. Σύμφωνα με τα ειωθότα, η διαδικασία έχει και ουσία.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Το θέμα είναι σοβαρό και πρέπει να κατανοήσετε ότι είναι σοβαρό.

**ΠΡΟΕΔΡΕΥΩΝ (Γεώργιος Βαρεμένος):** Δεν έχετε τον λόγο. Σας παρακαλώ.

Ο κ. Μπαργιώτας έχει τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κάνει λάθος η Βουλή να μη συζητά σοβαρά πράγματα με σοβαρό τρόπο.

**ΠΡΟΕΔΡΕΥΩΝ (Γεώργιος Βαρεμένος):** Με αυτή τη διασταλτική έννοια δεν θα γίνει εδώ πέρα συζήτηση.

Ορίστε, κύριε Μπαργιώτα, ξεκινήστε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Όπως είπα και εχθές, νομίζω ότι η συζήτηση έχει αποκτήσει χαρακτηριστικά και ένταση τόσο εντός, όσο και εκτός του Κοινοβουλίου, τα οποία ούτε δικαιολογούνται από το θέμα ούτε βοηθούν τη συζήτηση ενός εξαιρετικά σημαντικού θέματος, κατά τη γνώμη μου. Επίσης, είναι χαρακτηριστική η βιασύνη της Κυβέρνησης και της Αντιπολίτευσης και η ευκολία με την οποία συζητάμε γι’ αυτά τα θέματα.

Κυρίες και κύριοι συνάδελφοι όλων των πτερύγων, κύριε Υπουργέ, κύριε Αρχηγέ της Αξιωματικής Αντιπολίτευσης, είναι καλά να μιλάμε υπεύθυνα και με στοιχεία. Δεν υπάρχει καμμία πρόβλεψη στον ν.344/1976 για την αλλαγή φύλου. Δεν υπήρξε καμμία κυβέρνηση της Νέας Δημοκρατίας ούτε του Κωνσταντίνου Καραμανλή ούτε κανενός άλλου που να πέρασε για πρώτη φορά στην Ελλάδα την αλλαγή φύλου. Η αλλαγή φύλου για πρώτη φορά εισάγεται στην ελληνική νομοθεσία με τον ν.2507/1997, ο οποίος τροποποιεί τον ν.344/1976.

Καταθέτω στα Πρακτικά της Βουλής τον αρχικό νόμο και τις διορθώσεις του και τον ν.2507/1997 ως απόδειξη.

(Στο σημείο αυτό ο Βουλευτής κ. Κωνσταντίνος Μπαργιώτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι καλό, λοιπόν, να μιλάμε με στοιχεία. Είναι καλό να μιλάμε τεκμηριωμένα. Είναι καλό να μιλάμε διαβάζοντας την ιστορία και του Κοινοβουλίου και όχι μόνο. Δυστυχώς, αυτού του τύπου η ευκολία και η επιπολαιότητα έχουν οδηγήσει σήμερα σε αυτό που είπα στην αρχή, σε μία αχρείαστη ένταση και μία συζήτηση η οποία γίνεται σε δυσμενείς συνθήκες.

Από μία άποψη, βέβαια, η Κυβέρνηση τον πέτυχε τον σκοπό της. Προκάλεσε έναν τεράστιο και όντως αχρείαστο θόρυβο. Εξεγέρθηκε η Εκκλησία και η μισή κοινωνία. Πρακτικά, είναι όλοι θύματα της παραπληροφόρησης.

Ταυτόχρονα, τις ημέρες που συζητάμε ένα κρίσιμο θέμα –όμως για μία μειοψηφία- κόπηκε το επίδομα του πετρελαίου θέρμανσης, αποχώρησε ακόμα μία επένδυση 300 εκατομμυρίων ευρώ από την Ελλάδα, ένα πεντάχρονο κοριτσάκι βρέθηκε νεκρό σε προσφυγικό συνοικισμό και χιλιάδες άνθρωποι περιμένουν να πάρουν συντάξεις.

Αυτά τα λέω ενδεικτικά. Όλα αυτά, δυστυχώς, πέρασαν στο απυρόβλητο.

Εχθές, απ’ αυτό το Βήμα ο κύριος Πρωθυπουργός ανέφερε ότι η Κυβέρνηση έκανε σημαντικές τομές, λέει, στα ανθρώπινα δικαιώματα και ανέφερε το σύμφωνο συμβίωσης και την ιθαγένεια.

Διόρθωση: Η Αντιπολίτευση –η Δημοκρατική Συμπαράταξη, το Ποτάμι, η Νέα Δημοκρατία- στήριξε τον ΣΥΡΙΖΑ για να κάνει τις τομές, γιατί η Κυβέρνηση του κυρίου Πρωθυπουργού διαλύεται, όταν φθάνει στα ζητήματα των ανθρώπινων δικαιωμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για να σεβαστώ τον χρόνο, λοιπόν, ολοκληρώνω με το εξής. Δηλώνω ότι η εποχή που ήσασταν, κύριοι συνάδελφοι, και με τον χωροφύλαξ και με τον αστυφύλαξ, και Αριστεροί και προοδευτικοί τις Παρασκευές, και συντηρητικοί και φορομπήχτες τα Σάββατα εν πλήρη και αγαστή συμπνοία με τους συνεργάτες σας, πέρασε, τελείωσε.

**ΠΡΟΕΔΡΕΥΩΝ (Γεώργιος Βαρεμένος):** Τελείωσε και ο χρόνος σας, κύριε Μπαργιώτα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Θα μου δώσετε ένα λεπτό, αυτό που χάθηκε στην αρχή.

**ΠΡΟΕΔΡΕΥΩΝ (Γεώργιος Βαρεμένος):** Σας το έδωσα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Έχω να προτείνω κάτι πολύ σημαντικό.

**ΠΡΟΕΔΡΕΥΩΝ (Γεώργιος Βαρεμένος):** Και άλλοι σημαντικά θέλουν να πουν εδώ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Είναι μια τροποποίηση σημαντική. Επιτρέψτε μου.

Η εποχή αυτή πέρασε, λοιπόν. Όπως είπα, είμαστε υπέρ του νομοσχέδιου. Το είπαμε χθες. Δεν θα επαναλάβω τους λόγους. Έχουν ακουστεί πολλά επιχειρήματα και υπέρ και κατά.

Ήμασταν και εμείς που ευαισθητοποιηθήκαμε για την κατηγορία δεκαπέντε- δεκαεπτά. Δυστυχώς, όμως, για να το πω απλά, η μπάλα χάθηκε. Και η μπάλα χάθηκε λόγω επιπολαιότητας και ταχύτητας. Καμμιά συζήτηση δεν έγινε για το συγκεκριμένο. Δεν υπήρξε νομοπαρασκευαστική επιτροπή για το συγκεκριμένο και το ξέρετε, κύριε Υπουργέ. Δεν υπήρξε σοβαρή συζήτηση.

Και έχουμε μια κατάσταση στην οποία η κοινωνία παραπληροφορημένη, η Βουλή παραπληροφορημένη, από ό,τι καταλαβαίνω από αυτά που ακούω από το Βήμα και στους διαδρόμους, προσπαθεί να πάρει θέση σε ένα εξαιρετικά –μα, εξαιρετικά- κρίσιμο και ευαίσθητο ζήτημα.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Μπαργιώτα, το είπατε το σημαντικό. Βάλτε μια τελεία.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Δεν είναι αυτό το σημαντικό. Δώστε μου ένα λεπτό, κύριε Πρόεδρε.

Πραγματικά ζηλεύω τους ανθρώπους που δουλεύουν με βεβαιότητες. Άκουσα εδώ ότι όλοι οι διεμφυλικοί είναι «χ-χ-ψ», άρα θα κάνουμε ένα τεστ DNA και καθαρίσαμε, δεν χρειάζεται η κουβέντα. Άκουσα εδώ ότι όλοι οι διεμφυλικοί είναι ψυχοπαθείς με οργανικό ψυχοσύνδρομο που ανεβαίνουν στον Υμηττό και ακούνε φωνές. Δυστυχώς τα πράγματα είναι πολύ πιο πολύπλοκα. Είναι πολύ πολύπλοκα και πολύ δύσκολα.

Κουβέντα για τα παιδιά της ηλικίας δεκαπέντε με δεκαεπτά, στην ουσία δεν έχει γίνει. Υπάρχουν δεκάδες προβλήματα και ηθικά και ιατρικά που υπάρχουν από πίσω.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μπαργιώτα, παρακαλώ μην αγνοείτε το Προεδρείο. Βάλτε μια τελεία. Αγνοείτε το Προεδρείο. Τελειώσατε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Τελειώνω. Έχετε δίκιο, με συγχωρείτε.

Η πρόταση της Δημοκρατικής Συμπαράταξης είναι συγκεκριμένη. Θα διαβάσω μόνο αυτό και θα τελειώσω. Προτείνουμε, λοιπόν, το εξής: Αναγνωρίζοντας την ανάγκη να υπάρξει ρύθμιση για τα παιδιά από τα δεκαπέντε μέχρι τα δεκαεπτά, με προεδρικό διάταγμα που εκδίδεται ύστερα από πρόταση των Υπουργών Δικαιοσύνης, Διαφάνειας και Ανθρωπίνων Δικαιωμάτων και Υγείας, να καθορίζονται οι όροι και οι προϋποθέσεις για τη διόρθωση του καταχωρισμένου φύλου σε ανήλικους που έχουν συμπληρώσει το δέκατο πέμπτο έτος της ηλικίας.

(Στο σημείο αυτό ο Βουλευτής κ.Κωνσταντίνος Μπαργιώτας καταθέτει για τα Πρακτικά την προαναφερθείσα πρόταση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προτείνουμε, λοιπόν, ο διακανονισμός να γίνει με προεδρικό διάταγμα, το σχέδιο του οποίου θα έρθει εκ νέου στην επιτροπή, έτσι ώστε η κοινωνία και το Κοινοβούλιο να μπορέσει να συζητήσει ψύχραιμα και τεκμηριωμένα, κύριε Υπουργέ, το ζήτημα.

**ΠΡΟΕΔΡΕΥΩΝ (Γεώργιος Βαρεμένος):** Τελεία, κύριε Μπαργιώτα. Τα είπε ωραία εχθές ο εισηγητής σας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Σας ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Λαγός για τρία λεπτά.

**ΙΩΑΝΝΗΣ ΛΑΓΟΣ:** Κατ’ αρχάς, να πούμε ότι προσωπικά συμπάσχω με τον κ. Κοντονή. Έχει φέρει ένα νομοσχέδιο σήμερα το οποίο μπάζει από παντού. Οι δικοί του οι Βουλευτές δεν το ψηφίζουν για τον άλφα ή για τον βήτα λόγο. Την τροπολογία για την «Τουρκική Ένωση Ξάνθης», η οποία είχε απορριφθεί από όλο το Κοινοβούλιο, την έφερε σήμερα με εκδικητικό σχεδόν τρόπο. Άρα ο άνθρωπος, επειδή βλέπει ότι έχει χάσει το παιχνίδι, προσπαθεί να ρίξει τη μπάλα αλλού.

Βγήκε, λοιπόν, ο συγκεκριμένος, ο Κοντονής, ο οποίος παριστάνει τον Υπουργό Δικαιοσύνης, αλλά δεν αναγνωρίζει τεκμήριο αθωότητας και μας μίλησε για μια δολοφονία η οποία έχει γίνει, για μία δολοφονία η οποία -εφόσον είναι Υπουργός Δικαιοσύνης, ψεύδεται συνειδητά γιατί είτε δεν ξέρει τη δικογραφία, είτε την ξέρει και λέει ψέματα- δεν εμπλέκει κανέναν Βουλευτή ή τον Αρχηγό της Χρυσής Αυγής. Αυτός είναι ο ψεύτης και συκοφάντης Κοντονής.

(Χειροκροτήματα από την πτέρυγα της Χρυσής Αυγής)

Όπως επίσης ο Κοντονής, ο οποίος είναι πολύ ευαίσθητος επιλεκτικά για δολοφονίες, δεν λέει δίπλα, στη συνεργάτη που έχει, στην κ. Γιαννακάκη, να ζητήσει συγγνώμη μετά από τέσσερα χρόνια, γιατί η συγκεκριμένη κυρία -που πρέπει να ντρέπεται, είναι ντροπή της- την ώρα που είχαν σκοτωθεί δύο νέοι άνθρωποι, ο Γιώργος Φουντούλης και ο Μανώλης Καπελώνης, έξω από τα γραφεία της Χρυσής Αυγής μόνο και μόνο γιατί ήταν χρυσαυγίτες, έλεγε στα δελτία ειδήσεων εκείνη την ώρα, μετά από ένα τέταρτο, όταν το αίμα των νεκρών άχνιζε, ότι ήταν ξεκαθάρισμα λογαριασμών.

Είναι ντροπή σου και εσένα Κοντονή, που την έχεις δίπλα. Δεν θα κάνεις λοιπόν, επιλεκτικά τον ευαίσθητο!

**ΠΡΟΕΔΡΕΥΩΝ (Γεώργιος Βαρεμένος):** Κατ’ αρχάς μη φωνάζετε, ακούγεστε.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΙΩΑΝΝΗΣ ΛΑΓΟΣ:** Το ψέμα όλων μέσα στο Κοινοβούλιο φάνηκε -και επειδή το ψέμα έχει κοντά ποδάρια- και πριν από λίγες μέρες. Το Σάββατο το απόγευμα έγινε μια επίθεση σε κάποιους λαθρομετανάστες στην περιοχή του Ασπροπύργου. Βγήκαν εδώ τα κόμματα του Κοινοβουλίου, έβγαλαν ανακοινώσεις και καταδίκασαν, λέει, το γεγονός γιατί εμπλεκόταν η Χρυσή Αυγή. Έτσι λέγατε όλοι.

Και διαβάζουμε σήμερα εμείς: «Έναν δεκαεπτάχρονο ομογενή από τη Ρωσία αναγνώρισε ο σαραντάχρονος, ο οποίος κτυπήθηκε». Ομογενή από τη Ρωσία! Ουδεμία σχέση με τη Χρυσή Αυγή. Ο συγκεκριμένος δεκαεπτάχρονος, ομογενής από τη Ρωσία, συμμετείχε σε ομάδες ομογενών που κατοικούν στην περιοχή και βρίσκονται σε διαρκή αντιπαλότητα με Πακιστανούς εργάτες για την εργασία με χαμηλά μεροκάματα. Το ακούτε, εσείς δημοκράτες;

Είδαμε, λοιπόν, προηγουμένως για άλλη μια φορά, την επιλεκτική σας ευαισθησία, όταν αναφέρθηκε σε ένα ατυχέστατο περιστατικό, σε μια δολοφονία -που χίλιες φορές μακάρι να μην είχε συμβεί ποτέ- πριν από τέσσερα χρόνια και όλοι εδώ οι δημοκράτες, που κόπτονται για τα δικαιώματα του 0,01% και τους δίνουν το δικαίωμα να κάνουν αυτό που θέλουν, για εμάς δεν αναγνωρίζουν το τεκμήριο αθωότητας, για εμάς που έμπαιναν μέσα στα σπίτια μας, εκλεγμένοι Βουλευτές, Αρχηγός κόμματος και μας έπαιρναν διά της βίας από τα σπίτια μας.

Αποδείξαμε σε όλους σας ότι ήμασταν αθώοι και το γεγονός ότι καταδιωκόμαστε όλο αυτό το χρονικό διάστημα, έγκειται στο ότι εσείς, η ανθελληνική σας συγκυβέρνηση μάχεται εναντίον της Ορθοδοξίας και της πατρίδος. Αυτό είναι το μοναδικό κίνητρο.

Θα ήθελα να τελειώσω τονίζοντας -αφού ο Κοντονής δεν μπορεί να πει τίποτε άλλο πλέον, έχει κάτσει στη γωνία του φρόνιμος και ήσυχος πλέον- την υποκριτική στάση όλων των υπολοίπων κομμάτων της Αντιπολίτευσης, γιατί βλέπουμε ότι σχεδόν κανείς δεν ψηφίζει το άρθρο 3 του νομοσχεδίου, το οποίο μιλούσε για τα δεκαπεντάχρονα παιδιά.

Εμείς το φέραμε χθες αυτό το ζήτημα και κάναμε ένσταση αντισυνταγματικότητας και όλα τα κόμματα το αρνήθηκαν, γιατί το έφερε η Χρυσή Αυγή. Ψεύτες! Υποκριτές και Φαρισαίοι! Και σήμερα έρχεστε να πείτε ότι δεν το ψηφίζετε. Αυτοί είσαστε και για αυτό θα σας πολεμάμε μέχρι τέλους.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Δελής από το Κομμουνιστικό Κόμμα Ελλάδας.

**ΙΩΑΝΝΗΣ ΔΕΛΗΣ:** Νομίζω ότι η θέση του Κομμουνιστικού Κόμματος Ελλάδος, αναπτύχθηκε πλήρως σε όλη τη φάση της επεξεργασίας του νομοσχεδίου στην επιτροπή καθώς και στην Ολομέλεια από τους Βουλευτές του κόμματος και δεν υπάρχει, βέβαια, λόγος να την επαναλάβουμε.

Βέβαια το ότι αυτή η θέση μας συγκέντρωσε τα συντονισμένα πυρά όλων των αστικών κομμάτων με μπόλικη ψευδολογία και περίσσεια διαστρέβλωση, δεν δείχνει μόνο ξέρετε την αδυναμία σας να αντιπαρατεθείτε επί της ουσίας στα επιχειρήματά μας, δείχνει ταυτόχρονα και τον εκνευρισμό σας, γιατί αυτή η αυθαίρετη διαχωριστική γραμμή που πήγατε να βάλετε με αυτό το νομοσχέδιο, πολύ απλά δεν σας βγήκε.

Δεν σας βγήκε, γιατί καμμία διαχωριστική γραμμή όσο φανταχτερή και να είναι, όσο και να προσπαθήσετε, δεν θα μπορέσει ποτέ να σκεπάσει ή να ξεπεράσει τη βασική διαχωριστική γραμμή που υπάρχει στην καπιταλιστική κοινωνία που ζούμε, δηλαδή την ταξική γραμμή που ξεχωρίζει την εργατική τάξη και το λαό που συντρίβει η πολιτική σας, από το κεφάλαιο και την αστική τάξη που υπηρετεί η πολιτική σας.

Θα αναφερθώ τώρα σε δύο τροπολογίες. Θα μείνουμε σε αυτές, παρότι είναι οκτώ οι τροπολογίες. Στην τροπολογία σχετικά με την αύξηση των θέσεων του επιστημονικού προσωπικού του Ψυχιατρείου Κρατουμένων Κορυδαλλού το ερώτημα που μπαίνει στην Κυβέρνηση, είναι εάν θα καλυφθούν αυτές οι θέσεις.

Εάν αποφασίσετε να καλυφθούν, με ποιο τρόπο θα καλυφθούν; Θα γίνουν με προσλήψεις; Θα γίνουν με την κινητικότητα; Με ποια κινητικότητα για να πάρει προσωπικό από πού, από δομές που ήδη λειτουργούν στα όρια της λειτουργίας τους; Επαναλαμβάνω κάνουμε αυτά τα ερωτήματα, κάνοντας γνωστό εκ των προτέρων ότι θα την ψηφίσουμε αυτή την τροπολογία.

Τέλος, η γνωστή τροπολογία σχετικά με το Ευρωπαϊκό Δικαστήριο επανέρχεται χωρίς να αλλάζει κάτι επί της ουσίας ως προς τις αποφάσεις του Ευρωπαϊκού Δικαστηρίου Δικαιωμάτων του Ανθρώπου τμήμα, βεβαίως, του Συμβουλίου της Ευρώπης.

Παρ’ όλο που έχουν παρθεί κατά καιρούς κάποιες θετικές αποφάσεις από αυτό το Ευρωπαϊκό Δικαστήριο Δικαιωμάτων του Ανθρώπου, δεν μπορεί σε καμμία περίπτωση αυτό να επηρεάσει -και δεν επηρεάζει- τη συνολική αντιδραστική γραμμή, η οποία αντιδραστικοποιείται όλο και περισσότερο, του Συμβουλίου της Ευρώπης αλλά και της Ευρωπαϊκής Ένωσης. Άλλωστε συγγενικοί οργανισμοί είναι.

Αυτό φαίνεται από μια σειρά αποφάσεις του Συμβουλίου της Ευρώπης -εκτός από τις θετικές όπως ήταν η απόφαση για τη Μανωλάδα- μια σειρά σχετικά αρνητικές αποφάσεις του Συμβουλίου της Ευρώπης που αμφισβητούν δημοκρατικά, κοινωνικά, εργατικά δικαιώματα. Θυμίζουμε, βεβαίως, τη σχετική απόφασή του την κατάπτυστη, η οποία δεν συγκέντρωσε τότε την απαιτούμενη πλειοψηφία και η οποία τολμούσε να εξισώνει τον κομμουνισμό με τον φασισμό.

Από αυτή την άποψη, για τη συνολική, δηλαδή, αντιδραστική γραμμή που ακολουθεί το Συμβούλιο της Ευρώπης, εκφράζουμε και την ανησυχία μας για το πού μπορούν να οδηγηθούν τα πράγματα και γι’ αυτό θα ψηφίσουμε «παρών» σ’ αυτή την τροπολογία.

Βεβαίως να δηλώσουμε και από αυτό εδώ το Βήμα ότι το ζήτημα της μουσουλμανικής μειονότητας στη Θράκη, καθορίζεται από διεθνείς συνθήκες, από τη Συνθήκη της Λοζάνης, και αυτό δεν μπορεί ν’ αλλάξει και δεν αλλάζει σε καμμία περίπτωση με δικαστικές αποφάσεις.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δελή, σας ευχαριστούμε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Βαρεμένος):** Μετά, κύριε Υπουργέ.

Τον λόγο έχει ο κ. Παπαχριστόπουλος για τρία λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Εμείς, ως Ανεξάρτητοι Έλληνες, έχουμε βρεθεί στο επίκεντρο τις τελευταίες ημέρες. Θα το ξαναπώ για πολλοστή φορά: Δεν είναι η πρώτη φορά, που έχουμε αποδείξει στην πράξη ότι έχουμε κατακτήσει το δικαίωμα ψήφου κατά συνείδηση, κάτι που έχει γίνει σε αρκετά νομοσχέδια. Νομίζω ότι θα γίνει και σε αυτό με έναν όρο και μία δέσμευση ότι το άρθρο 3 το καταψηφίζουμε όπως έχει έρθει, διαφωνούντες στο θέμα της ηλικίας των δεκαπέντε ετών.

Παρ’ όλα αυτά, όμως, εγώ θέλω να χαιρετίσω και να πω ότι είναι ένα βήμα θετικό, ένα βήμα που θα έπρεπε ίσως να έχει γίνει πολύ καιρό πριν. Θυμόμαστε όλοι ότι κάποτε μια γυναίκα σε μια κλειστή κοινωνία, όταν χώριζε, ήταν δακτυλοδεικτούμενη. Αργότερα με το θέμα της υπογραφής με τις ταυτότητες ακούσαμε ότι καταστρέφονται όλα. Ακούσαμε πάλι κινδυνολογία και καταστροφολογία με τον πολιτικό γάμο κ.λπ..

Ζήσαμε πολλές τέτοιου είδους καταστάσεις. Νομίζω ότι ήρθε η ώρα, να προσαρμοστούμε στοιχειωδώς σε αυτά που έχει αποφασίσει ο ΟΗΕ, ο Οργανισμός Ηνωμένων Εθνών, ο Παγκόσμιος Οργανισμός Υγείας και το Ευρωπαϊκό Δικαστήριο σε ολομέλεια.

Να ξεκαθαρίσω κάτι για πολλοστή φορά, γιατί ακούω απίστευτα πράγματα, όπως ότι έχουν έρθει να τα αλλάξουν όλα, να κάνουν, να φτιάξουν, κ.λπ.. Είναι θέμα στοιχειωδών ανθρωπίνων δικαιωμάτων κάποιων ατόμων, που η συμπεριφορά της υπόλοιπης κοινωνίας είναι ό,τι χειρότερο γι’ αυτούς και τις οικογένειές τους.

Νομίζω ότι είναι ένα βήμα θετικό προς τα εμπρός, αυτοί οι άνθρωποι να μη βάλλονται. Είναι μια μικρή μειονότητα και νομίζω ότι είναι δείγμα της πραγματικής κοινοβουλευτικής δημοκρατίας, να σέβεται ακόμη και τους λίγους, τους τρεις, τους δέκα, τους είκοσι, τους πενήντα.

Τίποτα λιγότερο και τίποτα περισσότερο γιατί έχει σηκωθεί τέτοιος θόρυβος, που δεν αντιστοιχεί στο λόγο του θορύβου. Δεν έχω καταλάβει, δηλαδή, για ποιον λόγο έχει γίνει όλο αυτό το πράγμα, για μια νομοθεσία, για ένα νομοθέτημα που θωρακίζει στοιχειώδη ανθρώπινα δικαιώματα. Δεν θέλω να πω περισσότερα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε για την τήρηση του χρόνου.

Ο κ. Σαρίδης έχει τον λόγο για τρία λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πάρα πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, μια ανεύθυνη τροπολογία βρήκε από πολύ νωρίς τον δρόμο της για το ελληνικό Κοινοβούλιο, πριν καν την πρώτη συνεδρίαση της αρμόδιας επιτροπής.

Η αρμόδια επιτροπή συνεδρίασε τρεις φορές και με τη σύμφωνη γνώμη του ΣΥΡΙΖΑ και των ΑΝΕΛ η επικίνδυνη τροπολογία πήρε το δρόμο της προς την Ολομέλεια. Μια μέρα πριν φθάσει στην Ολομέλεια, την πήρε χαμπάρι ένας δημοσιογράφος. Ποιος ξέρει, ποιος του είπε τι και την ξεμπρόστιασε ουσιαστικά στο πανελλήνιο.

Αμέσως μετά πρώτος-πρώτος αντέδρασε -ή έτσι φάνηκε τελοσπάντων ότι αντέδρασε- ο συνάδελφος κ. Δημήτριος Καμμένος. Οι αντιδράσεις του πολιτικού κόσμου ήταν τέτοιες, που τέθηκε θέμα δεδηλωμένης γι’ αυτή ακριβώς την τροπολογία κι αυτή η τροπολογία αποσύρθηκε.

Επισήμως από το Βήμα της Βουλής ο Υπουργός Δικαιοσύνης είπε ότι αποσύρει την τροπολογία, γιατί αναβλήθηκε μια συνεδρίαση κάπου στην Ευρώπη και έτσι η Ελλάδα είχε μια εβδομάδα επιπλέον χρόνο για να ενημερωθούν καλύτερα αυτοί που αντιδρούν.

Επειδή, όμως, την επόμενη ημέρα αντέδρασαν και άλλοι Βουλευτές της Συμπολίτευσης, ο κ. Κοντονής βγήκε στο ραδιοφωνικό σταθμό «REAL FM» και αναρωτιόταν, γιατί δεν έχει αντιδράσει κανένας εδώ και είκοσι πέντε ημέρες, που είχε αναρτηθεί η τροπολογία στο site της Βουλής.

Δυστυχώς, όμως, για τον κ. Κοντονή τα πράγματα δεν είναι καθόλου έτσι. Σας διαβάζω τι είπα από αυτό εδώ το Βήμα στις 19 Σεπτεμβρίου έναν μήνα πριν: «Για την εν λόγω τροπολογία και τους κινδύνους που αυτή περιέχει για την εθνική άμυνα, ενημέρωσα την Κυβέρνηση πριν από μια εβδομάδα, ιδιαιτέρως, αρμοδίως και εμπιστευτικά, όπως έκρινα ότι επιβάλλει η ευθύνη που έχω ως μέλος της Επιτροπής Εξωτερικών Υποθέσεων και Άμυνας. Σας ενημέρωσα, κύριοι της Κυβέρνησης, πολύ πριν κάποιος από εσάς διαρρεύσει σε δημοσιογράφους το περιεχόμενο της συγκεκριμένης τροπολογίας, για να το αξιοποιήσει για δική του προβολή».

Φθάνοντας στο σήμερα, θα αναφερθώ στην τροπολογία 1276 του Υπουργείου Δικαιοσύνης, τόσο επί της ουσίας όσο και σε σχέση με αυτά που ειπώθηκαν χθες σε αυτή εδώ την Αίθουσα. Αν ο σεβαστός Πρόεδρος της Βουλής, κ. Βούτσης, εννοεί πραγματικά το σχολιασμό του προς τα λεγόμενά μου ότι δηλαδή αποτέλεσαν ντροπή για τη Βουλή, ας με παραπέμψει στην αρμόδια επιτροπή του Σώματος. Εκεί θα μπορέσω να υπερασπιστώ τον εαυτό μου και τις αρχές μου και δεν χρειάζεται να το κάνω από αυτό εδώ το Βήμα. Ανέξοδη όμως δημιουργία εντυπώσεων δεν μπορώ να δεχτώ.

Στην ουσία της τροπολογίας η ανάγκη επανακατάθεσής της με υποτιθέμενες βελτιώσεις αποτελεί έμπρακτη παραδοχή -για να μην πω ομολογία- του Υπουργού Δικαιοσύνης ότι η προ ημερών εκδοχή της ήταν προβληματική. Δυστυχώς, όμως, ούτε το παρόν κείμενο είναι επαρκώς ασφαλές με τη μορφή με την οποία έρχεται σήμερα, καθώς η αναφορά του στην παράγραφο 2 του άρθρου 11 της Ευρωπαϊκής Σύμβασης Δικαιωμάτων του Ανθρώπου είναι χτύπημα σε ανοιχτή πόρτα, είναι κενή περιεχομένου, επειδή αυτή η συγκεκριμένη αναφορά έχει ήδη συμπεριληφθεί στην νομολογία του Ευρωπαϊκού Δικαστηρίου, σχετικά με τα συγκεκριμένα σωματεία που προσέφυγαν σε αυτό.

Με δύο λόγια δεν προσθέσατε, κύριοι της Κυβέρνησης, κάτι περισσότερο από ένα προπέτασμα καπνού μέσα σε έναν πολιτικό ορυμαγδό του νομοσχεδίου για την ταυτότητα φύλου, ώστε να δοθεί ένα κράτημα, μια μάσκα, μια δικαιολογία στους Βουλευτές των Ανεξαρτήτων Ελλήνων.

Καλώ, λοιπόν, όλους τους συνάδελφους Βουλευτές να μελετήσουν προσεκτικά την τροπολογία, έχοντας κατά νου ότι ανθέλληνες δεν είναι μόνο όσοι ενσυνείδητα δρουν ενάντια στα συμφέροντα της χώρας αλλά και εκείνοι που με ανεπάρκεια, φόβο ή αδιαφορία προτίμησαν να μην την υπερασπιστούν από τη θέση ευθύνης που έχουν. Προσωπικά δεν έχω σκοπό να συμπεριληφθώ ούτε στη μία ούτε στη άλλη κατηγορία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Ο κ. Μαυρωτάς έχει τον λόγο για τρία λεπτά. Και έπειτα κλείνουμε με τον κύριο Υπουργό.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε. Θα είμαι αρκετά σύντομος.

Γενικά η αλήθεια είναι ότι υπήρξε αρκετός χρόνος για διαβούλευση για το συγκεκριμένο νομοσχέδιο, με τον χρόνο που δόθηκε για να συζητηθεί στην νομοπαρασκευαστική αλλά και στις επιτροπές. Ίσως υπήρξαν αστοχίες στην ακρόαση φορέων, στο ότι δεν κλήθηκαν κάποιοι φορείς, αλλά νομίζω ότι τελευταία στιγμή κάπως βελτιώθηκαν τα πράγματα.

Ούτως ή άλλως θέλουμε την επιστημονική κοινότητα γενικά να είναι δίπλα σε όλες αυτές τις διαδικασίες δίπλα δηλαδή στην εφαρμογή του νόμου.

Καταθέσαμε μια τροπολογία που έχει να κάνει με τα μεσοφυλικά άτομα, μια τροπολογία που βασίζεται σε αυτό που θα συζητηθεί μεθαύριο στην ολομέλεια του Συμβουλίου της Ευρώπης, της ομόφωνης απόφασης της Επιτροπής Ισότητας του Συμβουλίου της Ευρώπης για τη δυνατότητα κενής καταχώρησης για τα μεσοφυλικά άτομα.

Επειδή έγινε αρκετός λόγος για το άρθρο 3 και υπάρχει εδώ πέρα μια παρανόηση, το άρθρο 3 δεν αφορά μόνο τους ανηλίκους από δεκαπέντε έως δεκαεπτά ετών. Το άρθρο 3, είναι ουσιαστικά η σπονδυλική στήλη του νομοσχεδίου, είναι ο πυρήνας του νομοσχεδίου και αφορά όλους τους διεμφυλικούς, που θέλουν να μπουν σε αυτή τη διαδικασία διόρθωσης φύλου στα στοιχεία της ταυτότητας. Αυτό το λέω, γιατί ακούστηκε ότι «εμείς μόνο το άρθρο 3 δεν θα ψηφίσουμε». Το άρθρο 3, είναι ουσιαστικά ο πυρήνας του νομοσχεδίου.

Επειδή γίναμε δέκτες κάποιων συστάσεων γενικά να μην ψηφίσουμε είτε άρθρα είτε όλο το νομοσχέδιο για να «πέσει η Κυβέρνηση», να πω ότι «δεν πέφτουν» έτσι οι κυβερνήσεις, δεν χάνεται έτσι η δεδηλωμένη, άμα δεν ψηφιστεί ένα νομοσχέδιο. Θέλει πρόταση μομφής, κάτι το οποίο πιστεύουμε ότι ουσιαστικά συσπειρώνει τη Συμπολίτευση. Το να παραβιάσουμε τις αρχές μας και τις αξίες μας για μια «τρύπα στο νερό», ουσιαστικά, δεν θα το κάνουμε.

Επίσης η άποψη να περιμένουμε τι θα κάνουν πρώτα οι ΑΝΕΛ και να ψηφίζουμε μετά, είναι επίσης αστεία. Τόσο μεγάλη αξία δεν θα τους δώσουμε. Αυτοακυρωνόμαστε αν το κάνουμε αυτό το πράγμα και όπως είπε και προηγουμένως ο Πρόεδρός μας, ο Σταύρος Θεοδωράκης, γιατί κάποιος να ψηφίσει Ποτάμι, άμα το Ποτάμι ψηφίζει ό,τι ψηφίζουν μόνο οι ΑΝΕΛ; Δεν θα είχε καμμία αξία.

Έχουμε αρχές, έχουμε αξίες και ψηφίζουμε με βάση αυτές, αρχές οι οποίες είναι αταλάντευτα προοδευτικές και που δεν αλλάζουν ανάλογα με τον ήχο της καμπάνας, αρχές ανθρωποκεντρικές, αρχές που δεν είναι ψηφοθηρικές.

Ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, κατατέθηκε μια πρόταση από τη Δημοκρατική Συμπαράταξη. Η Κυβέρνηση πήρε αυτούσια την πρόταση που ο κ. Παπαθεοδώρου υπέβαλε στην επιτροπή, σχετικά με την ύπαρξη επιστημονικής επιτροπής, τη συναίνεση των γονέων και τη δικαστική, βεβαίως, απόφαση για τις ηλικίες δεκαπέντε μέχρι δεκαεπτά και φέραμε αυτό στη Βουλή με νομοτεχνική βελτίωση, και στην επιτροπή και στην Ολομέλεια.

Άκουσα κάτι για έκδοση προεδρικού διατάγματος. Εγώ μπορώ να συναινέσω σε ένα σημείο, να αναφέρεται ότι η επιστημονική αυτή επιτροπή, την οποία εσείς είχατε προτείνει κι εμείς αποδεχτήκαμε, συστήνεται με προεδρικό διάταγμα, μετά από πρόταση των Υπουργών Δικαιοσύνης και Υγείας, η οποία θα εξετάζει εξατομικευμένα την κάθε περίπτωση. Εάν σε αυτό εσείς συμφωνείτε, εγώ είμαι έτοιμος να δεχτώ την έκδοση προεδρικού διατάγματος για τη σύσταση της επιτροπής.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Προεδρικό διάταγμα για σύσταση επιτροπής;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Βεβαίως. Μετά από πρόταση των συναρμοδίων Υπουργών.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Πρώτη φορά γίνεται αυτό.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μπαργιώτα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Διάβασα προηγουμένως από του Βήματος την πρόταση της Δημοκρατικής Συμπαράταξης. Να μην τη διαβάσω ξανά. Την αιτιολόγησα κιόλας με δύο κουβέντες.

Από σεβασμό για τον χρόνο θέλω να πω με δυο κουβέντες ότι πέρα από τη σύνθεση της επιτροπής, εγώ αναγνώρισα ότι στην πρώτη της εκδοχή, έτσι όπως ήρθε στην επιτροπή όπου συμμετείχε κι η Δημοκρατική Συμπαράταξη -δεν είναι ούτε μυστικό ούτε λάθος, από ευαισθησία όλων έγινε, το αναγνωρίζω, από ενδιαφέρον γίνεται η κουβέντα, όλοι ενδιαφέρον έχουμε κι εσείς κι εμείς στο συγκεκριμένο θέμα- αυτή η πρώτη εκδοχή, λοιπόν, όσον αφορά την επιτροπή ήταν τελείως λάθος. Η δεύτερη νομοτεχνική της Κυβέρνησης που έγινε από τον κ. Κοντονή και το Υπουργείο, ήταν προς τη σωστή κατεύθυνση, βελτιώνει τα πράγματα. Δυστυχώς, όμως, το θέμα δεν είναι μόνο το αν θα είναι ένας παιδοψυχίατρος ή ένας ψυχίατρος ή ένας κοινωνικός λειτουργός λιγότερος ή περισσότερος. Υπάρχουν επιστημονικά ζητήματα σοβαρότατα, υπάρχουν θέματα που έρχονται μαζί όπως, για παράδειγμα, το αν επιτρέπεται ή όχι στην Ελλάδα η επέμβαση αλλαγής φύλου πριν τα δεκαεπτά.

Οφείλουμε να το νομοθετήσουμε. Μέσα στις πέντε μέρες που έγινε όλη η διαδικασία, όχι απλώς δεν το συζητήσαμε αλλά δεν το θίξαμε καν. Εγώ δεν έχω πρόταση και εσείς δεν έχετε πρόταση, γιατί δεν έχουμε ακούσει τους επιστημονικούς φορείς που έχουν άποψη και δεν έχουν μία αλλά έχουν πολλές.

Αυτό, λοιπόν, που λέμε -και επιμένουμε σ’ αυτό- είναι ότι η συζήτηση συνολικά πρέπει να ξαναγίνει υπό την ευκαιρία ενός προεδρικού διατάγματος, το σχέδιο του οποίου μπορεί να συζητηθεί στην επιτροπή και το οποίο δεν αφορά μόνο τη σύνθεση μιας επιτροπής που βγάζει ένα χαρτί, αλλά βγάζει και πολλά άλλα πράγματα που πρέπει να συζητηθούν. Και αυτό γίνεται από καθαρό ενδιαφέρον.

Μία τελευταία πρόταση. Η συζήτηση είναι φορτισμένη, το είπα και προηγουμένως. Υπάρχει πλήρης παραπληροφόρηση σε όλα τα επίπεδα και μέσα στη Βουλή. Ακούσαμε απίθανα πράγματα από παντού. Δεν είναι ούτε η ώρα ούτε η χώρος για να γίνει μια τέτοια συζήτηση. Εμείς επιμένουμε σ’ αυτό που καταθέσαμε.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κοντονής έχει τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και** **Ανθρωπίνων Δικαιωμάτων):** Θέλω να πω ότι κατατέθηκε μία πρόταση στην επιτροπή. Αυτή την πρόταση εμείς την υιοθετήσαμε. Εάν εσείς δεν ήσασταν έτοιμοι να την καταθέσετε, κακώς την καταθέσατε. Εμείς τη δεχτήκαμε όπως ήταν και νομίζω ότι με τις κατάλληλες νομοθετικές ρυθμίσεις, αυτή η πρόταση έχει καταστεί λειτουργική στο πλαίσιο του σχεδίου νόμου που συζητάμε.

Επομένως, κύριε συνάδελφε, δεν είναι και πολύ τίμιο, να φέρνετε προτάσεις στην επιτροπή, να γίνονται δεκτές από την Κυβέρνηση και όταν γίνονται δεκτές από την Κυβέρνηση να λέτε: «α, έχουμε και κάτι άλλο». Αυτό είναι εκτός κοινοβουλευτικού πλαισίου, να το ξέρετε.

Κάτι τελευταίο, κύριε Πρόεδρε, επειδή αναφέρθηκε ο Πρόεδρος της Κοινοβουλευτικής Ομάδας της Χρυσής Αυγής. Δεν αναφέρομαι στα άλλα που είπε ο κ. Λαγός, αναφέρομαι σε σας, κύριε Πρόεδρε.

Ο Ρουπακιάς ήταν μέλος της Χρυσής Αυγής;

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Όχι.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και** **Ανθρωπίνων Δικαιωμάτων):** Κύριε Μιχαλολιάκο, το λέτε αυτή την ώρα εσείς, που αναγνωρίσατε και αναλάβατε την πολιτική ευθύνη; Εσείς το λέτε αυτό;

Δεύτερον,…

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου – Χρυσή Αυγή):** Για τον Θεοφίλου που σκότωσε τον άλλο…

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω, κύριε Μιχαλολιάκο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και** **Ανθρωπίνων Δικαιωμάτων):** Πείτε ό,τι θέλετε για οτιδήποτε. Γι’ αυτό, όμως, που σας λέω δεν λέει κανένας ψέματα ότι δηλαδή ο Ρουπακιάς ήταν μέλος της Χρυσής Αυγής, τελούσε εν κομματική υπηρεσία εκείνο το βράδυ κι εσείς όλα αυτά τα αρνείστε, κόντρα σε φωτογραφίες του Ρουπακιά σε κάμπινγκ της Χρυσής Αυγής!

**ΗΛΙΑΣ ΚΑΣΙΔΙΑΡΗΣ:** Όχι! Ψέματα!

**ΧΡΗΣΤΟΣ ΠΑΠΠΑΣ:** Δεν ντρέπεσαι!

**ΗΛΙΑΣ ΚΑΣΙΔΙΑΡΗΣ:** Ο Θεοφίλου της Πάρου είχε ψηφίσει ΣΥΡΙΖΑ! ΣΥΡΙΖΑ ήταν!

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου – Χρυσή Αυγή):** Κύριε Υπουργέ, δεν σέβεστε μία δίκη που είναι σε εξέλιξη…

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω!

(Θόρυβος από την πτέρυγα της Χρυσής Αυγής)

Ο Πρωθυπουργός κύριος Τσίπρας έχει τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κυρίες και κύριοι συνάδελφοι, δυστυχώς δεν μπορούσα να είμαι στην Αίθουσα για να ακούσω τον Αρχηγό της Αξιωματικής Αντιπολίτευσης, διότι είχα ανειλημμένες υποχρεώσεις στο Μέγαρο Μαξίμου, όμως άνοιξα την τηλεόραση την ώρα που μιλούσε και άκουσα τι είπε.

Δεν θέλω να αναφερθώ -αναφέρθηκα χθες- σ’ ό,τι αφορά την ουσία της κριτικής μου απέναντι στη Νέα Δημοκρατία και στους λόγους που οδήγησαν τον Αρχηγό της Αξιωματικής Αντιπολίτευσης σε μια πολιτική κυβίστηση για την διατήρηση της συνοχής εντός του κόμματός του. Αυτά τα βλέπει η ελληνική κοινωνία, τα κρίνει, τα βλέπουν οι Έλληνες πολίτες. Ούτε, επίσης, θέλω να αναφερθώ -διότι δεν είναι σπάνιο να συμβαίνει στο ελληνικό Κοινοβούλιο αυτό- στο ότι βλέπουμε έναν πολιτικό Αρχηγό, να λέει ότι έχει επί της ουσίας άλλη άποψη και να επικαλείται διαδικαστικά ζητήματα για να καταψηφίσει. Μας βλέπουν και μας κρίνουν, όπως έκριναν οι πολίτες που τους αφορά το θέμα -και όχι μόνο- όταν πριν από δύο μήνες συναντήθηκε μαζί τους και τους υποσχέθηκε ότι θα ψηφίσει επί της αρχής αυτό το νομοσχέδιο και ήλθε σήμερα εδώ σ’ ένα κρεσέντο συσπείρωσης του κόμματός του και παραχώρησης χώρου -θα έλεγα εγώ- στην ακραία δεξιά πτέρυγα. Δικαίωμά σας είναι όλα αυτά.

Εγώ ένα πράγμα θέλω να πω. Είναι και εν τη απουσία του. Θα ήθελα να είναι εδώ για να μου απαντήσει. Δεν θα έλθει να ψηφίσει; Εδώ είναι. Ας έλθει, ας μπει μέσα.

Αυτή την επιλογή του να αναφερθεί σε αυτό το παράδειγμα, δεν την καταλαβαίνω. Άλλα παραδείγματα δεν υπήρχαν να αναφέρει; Ανέφερε ότι τάχα μου ένας ψυχίατρος τού είπε ότι δεν μπορεί να δίνουμε την επιλογή σε έναν άνθρωπο δεκαοκτώ ετών -δεκαοκτώ προσέξτε- χωρίς ιατρική γνωμάτευση. Διότι αναφέρθηκε στην περίπτωση ενός ατόμου, το οποίο τον ρώτησε «για ποιον λόγο προβαίνεις στην επιλογή αλλαγής φύλου;» και απάντησε, λέει, διότι πήγε στον Υμηττό και του το είπαν οι εξωγήινοι.

Αυτό είναι ντροπή! Γιατί είναι ντροπή να υβρίζει, να εξευτελίζει μια κοινωνική κατηγορία που έχει το δικαίωμα της επιλογής και να λέει ότι τάχα μου χρήζει ιατρικής και ψυχιατρικής περίθαλψης, διότι επιλέγει αυτό το δικαίωμα της επιλογής.

(Χειροκροτήματα)

Είναι ντροπή! Και εγώ αναμένω τον Αρχηγό της Αξιωματικής Αντιπολίτευσης, που έχει το δικαίωμα να κάνει όσες κωλοτούμπες, όσες κυβιστήσεις…

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ησυχία, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Καθίστε κάτω, καθίστε κάτω!

Αναμένω, λοιπόν, να βγει από αυτό εδώ το Βήμα και να πάρει πίσω αυτή την υβριστική αναφορά, απέναντι σε συμπολίτες μας οι οποίοι διεκδικούν το δικαίωμα που και ο ίδιος, δήθεν ως φιλελεύθερος, δεν αρνείται ότι αποτελεί δικαίωμα. Είναι άστοχη και ταυτόχρονα ντροπιαστική απέναντι σε αυτή την κατηγορία των συμπολιτών μας, η αναφορά που σηματοδοτεί ότι όσοι έχουν τη δυνατότητα αυτής της επιλογής, πιθανώς να χρήζουν ψυχιατρικής παρακολούθησης.

Δεύτερον, κυρίες και κύριοι συνάδελφοι, η συζήτηση που διεξάγεται σε αυτή εδώ την Αίθουσα έχει, θα έλεγα, μια υποκριτική διάσταση, βαθιά υποκριτική διάσταση,…

(Στο σημείο αυτό στην Αίθουσα εισέρχεται ο Πρόεδρος της Νέας Δημοκρατίας κ. Κυριάκος Μητσοτάκης)

Καλώς ορίσατε, κύριε Μητσοτάκη. Εύχομαι να ακούσατε τι είπα, για να μου απαντήσετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σας άκουσα. Αναρωτιέμαι γιατί δεν ήσασταν εσείς εδώ όταν μιλούσα εγώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Να πάρετε τον λόγο να μου απαντήσετε. Είμαι εδώ για να πάρετε τον λόγο. Είμαι εδώ. Εγώ δεν ανέβηκα στον Υμηττό για να ρωτήσω τους εξωγήινους, για να αλλάξω γνώμη. Έχω άποψη, έχω θέση, έχω ευθυκρισία και δεν κρύβομαι πίσω από το δάχτυλό μου.

(Χειροκροτήματα από την πτέρυγα του ΣΥΡΙΖΑ)

Διεξάγεται, λοιπόν, εδώ και δυο μέρες μια συζήτηση στο πλαίσιο μιας βαθιάς υποκρισίας, διότι αντί να συζητάμε για μια μεγάλη και ουσιαστική τομή που αφορά -θα έλεγα- έναν στοιχειώδη εκσυγχρονισμό για τη χώρα που βρίσκεται στον πυρήνα της Ευρώπης, όπου δεκαεννιά χώρες της Ευρωπαϊκής Ένωσης έχουν εντάξει στο δίκαιό τους τη δυνατότητα στους πολίτες που το επιλέγουν, να αυτοπροσδιοριστούν ως προς την ταυτότητα φύλου, αντί, λοιπόν, να συζητάμε αυτό, την ουσία, -στην οποία κατά τα άλλα και η πτέρυγα της Αξιωματικής Αντιπολίτευσης δηλώνει ότι συμφωνεί, αλλά τάχα μου οι διαφορές και οι διαφωνίες είναι σε δευτερεύοντα διαδικαστικά ζητήματα- συζητάμε με περισσή υποκρισία την υπόθεση που αφορά την ηλικία των δεκαπέντε ετών αντί των δεκαεπτά.

Θέλω να εξηγήσω τον λόγο, για τον οποίο θεωρώ ότι πρόκειται για περισσή υποκρισία. Διότι, κυρίες και κύριοι συνάδελφοι, για τους διεμφυλικούς ανήλικους πολίτες των δεκαπέντε ετών, τα διεμφυλικά αυτά παιδιά που υφίστανται τρομακτικό μπούλινγκ στα λύκεια εξαιτίας των στερεοτύπων και της κοινωνικής συμπεριφοράς, αυτό το οποίο θα έπρεπε πρωτίστως να βαραίνει στη συνείδησή μας, είναι το αν θα τους δώσουμε τη νομική δυνατότητα -ανεξαρτήτως τού αν είναι πολλά αυτά τα παιδιά ή λίγα, γιατί δεν έχει σημασία πόσοι είναι, και ένας να είναι- να σταματήσει αυτή η δραματική συμπεριφορά την οποία υφίστανται στην ευαίσθητη ηλικία των δεκαπέντε και των δεκαέξι χρόνων στους κοινωνικούς χώρους όπου βρίσκονται. Αυτό πρωτίστως θα έπρεπε να μας αφορά. Αναφερθήκατε σε ψυχιάτρους που σας λένε ότι πηγαίνουν στον Υμηττό και τους τα λένε οι εξωγήινοι, αλλά δεν αναφερθήκατε…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τους μιλήσατε ποτέ;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Βεβαίως. Δεν μιλάτε μόνον εσείς με ψυχιάτρους, μιλάνε και άλλοι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Το είδαμε από το πόσο καταλαβαίνετε το θέμα.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν αναφερθήκατε στο γεγονός ότι υπάρχουν δεκάδες απόπειρες αυτοκτονίας στα σχολειά μας και στην ελληνική επαρχία, που κρύβονται κάτω από το χαλί, εξαιτίας του γεγονότος ότι υπάρχει ένα θεσμικό πλαίσιο που δεν μπορεί να προσαρμοστεί, ούτως ώστε να δώσει τη διέξοδο της κανονικότητας σε αυτά τα άτομα, σε αυτούς τους συμπολίτες μας, που από αυτή τη νεαρή ηλικία βρίσκονται στη θέση εκείνη, όπου πρέπει, βεβαίως, να επιλέξουν. Ξέρετε, δεν μπορεί κανείς να περιμένει την ενηλικίωση των δεκαοκτώ για να ελέγξει την ορμονική του συμπεριφορά. Δεν μπορεί, πώς να το κάνουμε και λαϊκίζετε, λέγοντας ότι στα δεκαπέντε δεν μπορούν να πάρουν αλκοόλ. Δεν ξέρουμε σε αυτή εδώ την Αίθουσα ότι με βάση το δίκαιό μας, καλό ή κακό, δίνουμε τη δυνατότητα σε σύναψη γάμου στα δέκα χρόνια, με δικαστική απόφαση; Δίνουμε τη δυνατότητα με δικαστική απόφαση στα δεκαπέντε χρόνια να μπαίνουν φυλακή ανήλικοι και βεβαίως στα δώδεκα δίνουμε την ταυτότητα στα παιδιά.

Τι λέμε για τους δεκαπεντάχρονους; Λέμε ότι διαμορφώνουμε ένα θεσμικό πλαίσιο, όπου με τη συναίνεση των γονέων και την ιατρική γνωμάτευση η οποία δίδεται από επιτροπή με ψυχιάτρους, παιδοψυχιάτρους, κοινωνικούς λειτουργούς, θα έχουν τη δυνατότητα να πάνε στη δικαστική διαδικασία, την εκούσια διαδικασία χωρίς όλα τα προηγούμενα τα επιβαρυντικά και τα άκρως προσβλητικά, προκειμένου να αποκτήσουν την ταυτότητα εκείνη, που αρμόζει με τη συμπεριφορά τους, με την ύπαρξή τους, με αυτό το οποίο σημαίνει την αίσθηση που έχουν για τον αυτοπροσδιορισμό τους. Αυτό λέμε.

Ποια υποκρισία, λοιπόν, σε αυτές τις δύο μέρες, μάς έχει οδηγήσει σε μια συζήτηση που διεξάγεται όχι με όρους 2017 αλλά με όρους Μεσαίωνα, σκοταδισμού;

Εμείς, λοιπόν, βγαίνουμε μπροστά, κύριε Μητσοτάκη, έχουμε την ευθύνη της γνώμης μας, της άποψής μας, δεν κρυβόμαστε πίσω από το δάχτυλό μας. Σας καλώ, λοιπόν, ξανά, όποια άποψη και αν έχετε -όποια θέση και αν πάρετε, είναι δικαίωμά σας- να ανακαλέσετε αυτό το απαράδεκτο παράδειγμα το οποίο δώσατε, διότι είναι προσβλητικό απέναντι σε μια κοινωνική κατηγορία και δεν έχετε κανένα δικαίωμα, να τους προσβάλλετε αυτούς τους ανθρώπους.

(Χειροκροτήματα από την πτέρυγα του ΣΥΡΙΖΑ)

Έχετε δικαίωμα να τους κοροϊδεύετε όταν τους συναντάτε και λέτε ότι θα ψηφίσετε και να μην ψηφίζετε. Δεν έχετε, όμως, δικαίωμα να τους εξευτελίζετε και να τους υβρίζετε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Πρόεδρος της Νέας Δημοκρατίας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα σας συνιστούσα κατ’ αρχάς, κύριε Τσίπρα, να είστε λίγο πιο ψύχραιμος, όταν έρχεστε σε αυτή την Αίθουσα, να μη δείχνετε τόσο πάθος, για ζητήματα τα οποία καταλαβαίνω ότι σας δημιουργούν ένα μεγάλο πολιτικό πρόβλημα. Διότι φοβάμαι ότι και το ζήτημα αυτό, το εξαιρετικά ευαίσθητο, το εργαλειοποιείτε για να συσπειρώσετε τη δική σας Κοινοβουλευτική Ομάδα. Γι’ αυτό το κάνετε και για κανέναν άλλον λόγο.

(Χειροκροτήματα από την πτέρυγα της Νέας Δημοκρατίας)

Μιας και μιλάμε για παρόντες και απόντες, για άλλη μια φορά δεν ήσασταν στην ομιλία μου, ενώ εγώ είμαι σε κάθε ομιλία σας. Αλλά αναρωτιέμαι...

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ήσασταν χθες στην ομιλία μου και δεν σας είδα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μας είχατε ειδοποιήσει ότι θα μιλούσατε σήμερα.

Εγώ, κύριε Τσίπρα, είμαι παρών. Ενημερώθηκα ότι μιλήσατε και ήρθα αμέσως να απαντήσω.

Αναρωτιέμαι, ο κ. Καμμένος πού είναι ακριβώς; Και στον Άρη θα πήγαινε, για να μην είναι παρών! Μιας και μιλάτε για κωλοτούμπες, αυτός ο οποίος πήγαινε στον Αρχιεπίσκοπο και του έλεγε ότι θα ρίξει την Κυβέρνηση αν χρειάζεται, τώρα βάζει την ουρά στα σκέλια. Δεν τολμάει καν να είναι σε αυτή την Αίθουσα.

Φυσικά ο ίδιος για να κρατήσει την καρέκλα την οποία του έχετε υποσχεθεί, ψηφίζει τα ακριβώς αντίθετα απ’ αυτά τα οποία πιστεύει. Αυτή είναι η υποκρισία αυτού του ετερόκλητου κυβερνητικού σχηματισμού, που δυστυχώς μας κυβερνάει δυόμισι χρόνια τώρα.

Ας έρθουμε, λοιπόν, στην ουσία της υπόθεσης. Ξέρετε, είναι θλιβερό, κύριε Τσίπρα, να ευτελίζετε με αυτόν τον τρόπο μια πραγματική ιστορία, την οποία μου ανέφερε ένας άνθρωπος ο οποίος, σαράντα χρόνια τώρα, με μεγάλη ευθύνη και με απίστευτο επαγγελματισμό χειρίζεται τα ζητήματα των διεμφυλικών. Εσείς την ευτελίσατε, διότι εγώ χρησιμοποίησα ένα παράδειγμα, για να δείξω ακριβώς ότι υπάρχουν περιπτώσεις ανθρώπων, οι οποίοι πιστεύουν ή μπορεί να πιστεύουν ότι θέλουν να αλλάξουν φύλο, για λόγους που δεν έχουν σε τίποτα να κάνουν με το πραγματικό περιεχόμενο, το πώς οι ίδιοι βιώνουν την αίσθηση του φύλου τους, και ότι ναι γι’ αυτές τις περιπτώσεις μια υπεύθυνη πολιτεία, κύριε Τσίπρα, επιβάλλει να υπάρχει ένα φίλτρο ασφαλείας και μία διάγνωση. Μία διάγνωση ζητάμε! Τίποτα παραπάνω! Μία διάγνωση!

(Χειροκροτήματα από την πτέρυγα της Νέας Δημοκρατίας)

Είναι τόσο οπισθοδρομικό αυτό, κύριε Τσίπρα; Να πάει κάποιος σε έναν ειδικό και δεν σας λέω να πάει οπουδήποτε. Διότι άκουσα ισχυρισμούς ότι υπάρχουν σκιντζήδες γιατροί κι όλα τα σχετικά. Σας λέμε να πάει στο πιστοποιημένο κέντρο στο «Αιγινήτειο», να τον δει ένας άνθρωπος, να τον διαβεβαιώσει, αν μη τι άλλο, για τις ευθύνες που αναλαμβάνει.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Να τον διαβεβαιώσει ότι δεν είναι ψυχοπαθής!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τι είπατε; Δεν είναι ζήτημα ψυχοπάθειας, κύριέ μου. Είναι ζήτημα στοιχειώδους ευαισθησίας απέναντι σε ανθρώπους. Το γνωρίζουν και οι ίδιοι που μας ακούνε, το γνωρίζουν πολύ καλά, κύριε Τσίπρα, αν θέλετε, πραγματικά, να μπούμε στην ουσία αυτής της απόφασης, η δύσκολη απόφαση δεν είναι να αλλάξει η ταυτότητα. Η δύσκολη απόφαση είναι πότε θα πάρει την απόφαση ένα παιδί, ένα αγόρι, να βγει από το σπίτι ντυμένο κορίτσι. Αυτή είναι η δύσκολη απόφαση και γι’ αυτό χρειάζεται βαριά ψυχολογική υποστήριξη.

Μη μου μιλάτε εμένα για επιχειρηματολογίες περί δήθεν ψυχιατρικοποίησης του προβλήματος. Το ζήτημα έχει και ιατρική διάσταση και εθελοτυφλείτε αν δεν το βλέπετε, και είστε ανεύθυνος αν δεν το βλέπετε απέναντι στα νέα παιδιά. Μη μου κουνάτε εμένα το δάχτυλο, λοιπόν, για ένα θέμα το οποίο μάλλον δεν γνωρίζετε καλά.

(Χειροκροτήματα από την πτέρυγα της Νέας Δημοκρατίας)

Θα ρωτήσω και κάτι ακόμα. Επειδή με νοιάζει το θέμα, μπήκα στον κόπο να ασχοληθώ προσωπικά και μίλησα με την κοινότητα. Αναγνώρισα και αναγνωρίζω και σήμερα το δικαίωμα στον αυτοπροσδιορισμό. Αναγνώρισα και αναγνωρίζω ότι οι παρωχημένες λογικές περί εγχειρήσεων και ορμονικών θεραπειών, ανήκουν στο παρελθόν. Λέω, όμως, ξεκάθαρα ότι χρειαζόμαστε και μια δικλίδα ασφαλείας. Προσέξτε τώρα την ειρωνεία. Τη δικλίδα ασφαλείας αυτή, κύριε Τσίπρα, τη δέχεστε εσείς για τους δεκαπεντάχρονους, για τους δεκαεξάχρονους και τους δεκαεπτάχρονους. Όμως δεν τη δέχεστε για τον δεκαοχτάχρονο. Και ρωτώ γιατί.

**ΣΠΥΡΙΔΩΝΑΣ ΛΑΠΠΑΣ:** Είναι ενήλικος, γι’ αυτό.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Α, είναι ενήλικος! Βέβαια! Είναι ενήλικος! Όμως αναγνωρίζετε ότι η υπόθεση αυτή και η διαδικασία αυτή ενέχει στοιχεία, που απαιτούν την εμπλοκή ενός ψυχιάτρου. Το αναγνωρίζετε εσείς οι ίδιοι. Αυτό, λοιπόν, το οποίο αναγνωρίζετε -κακώς κατά την άποψή μας, το λέμε ξεκάθαρα, διαφωνούμε σε αυτό, θεμιτή η διαφωνία- κύριε Τσίπρα, για το δεκαπεντάχρονο, δεκαεξάχρονο, δεκαεπτάχρονο, σας λέμε το ίδιο πράγμα ακριβώς να το κάνετε και για τον δεκαοχτάχρονο και για τον εικοσάχρονο.

Να σας πω κάτι ακόμα; Εμείς διαφωνούμε σε αυτό και το ξέρετε πολύ καλά και σας το εξηγήσαμε. Είναι πολύ απλό, κύριε Τσίπρα, μπορούμε να συμφωνήσουμε εδώ. Αποσύρετε το νομοσχέδιο κι ελάτε να ψηφίσετε τη δική μας πρόταση νόμου, αν θέλετε, πραγματικά, να συμφωνήσουμε σε αυτό.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

Εμείς δεν υπεκφεύγουμε, κύριε Τσίπρα. Θα διευκολύνετε με αυτόν τον τρόπο και κάποιους συνοφρυωμένους Βουλευτές των ΑΝΕΛ, οι οποίοι ετοιμάζονται να καταψηφίσουν το άρθρο 3. Θα διευκολύνετε με αυτόν τον τρόπο τον κυβερνητικό σας εταίρο, μπορείτε να τον φέρετε και πίσω από τη Βραζιλία ώστε να μην κρύβεται, να μην φεύγει από την Αίθουσα μπρος στο βάρος της απίστευτης δικής του προσωπικής ασυνέπειας.

Ας είμαστε, λοιπόν, λίγο σοβαροί, κύριε Τσίπρα. Ας είμαστε σοβαροί και ας κοιτάξουμε ένα πραγματικό πρόβλημα στην πραγματική του διάσταση.

Εμείς, λοιπόν, είμαστε τελείως ξεκάθαροι και το λέμε χωρίς καμμία περιστροφή. Το λέμε ανοικτά και στην κοινότητα ΛΟΑΤΚΙ, με την οποία έχουμε έναν ειλικρινή δίαυλο επικοινωνίας, άσχετα αν συμφωνούμε σε όλα τα ζητήματα.

(Θόρυβος από την πτέρυγα του ΣΥΡΙΖΑ)

Γιατί φωνάζετε; Συγκρατηθείτε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, νομίζω ότι μπορείτε να επιβάλετε την τάξη στην Κοινοβουλευτική Ομάδα του ΣΥΡΙΖΑ.

Το λέμε ξεκάθαρα. Τα ζήτημα αυτό –το είπα και στην ομιλία μου- δεν είναι ζήτημα που αφορά μόνο τον κ. Κοντονή, με την ιδιότητά του ως Υπουργού Δικαιοσύνης. Δεν είναι μόνο ζήτημα ατομικών δικαιωμάτων.

Εθελοτυφλείτε, αν πιστεύετε ότι δεν είναι ταυτόχρονα και ιατρικό ζήτημα. Αυτή είναι η άποψή μας. Την καταθέτουμε με παρρησία. Καταθέτουμε πρόταση νόμου. Σας ζητούμε να την ψηφίσετε. Δεν θα την ψηφίσετε; Θα την ψηφίσουμε εμείς, όταν θα γίνουμε κυβέρνηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Πρωθυπουργός κ. Τσίπρας.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μητσοτάκη, από όσα είπατε αυτό που καταλαβαίνω εγώ είναι ότι έχετε ένα πρόβλημα κατανόησης των επιχειρημάτων μου. Και αυτό ίσως είναι το χειρότερο, ότι δεν καταλαβαίνετε τι είπατε.

Λέτε «είμαστε υπέρ του δικαιώματος στον αυτοπροσδιορισμό», κάτι το οποίο θα ήταν απολύτως συνεπές σε κάποιον που δηλώνει φιλελεύθερος. Και την ίδια στιγμή που λέτε «είμαστε υπέρ του δικαιώματος στον αυτοπροσδιορισμό» λέτε ότι οι ενήλικες πολίτες πρέπει να πηγαίνουν να παίρνουν γνωμάτευση πριν αποκτήσουν το δικαίωμα στον αυτοπροσδιορισμό. Δηλαδή, ετεροπροσδιορισμός του δικαιώματος του αυτοπροσδιορισμού.

(Χειροκροτήματα από την πτέρυγα του ΣΥΡΙΖΑ)

Έχετε χάσει την μπάλα! Δεν ξέρετε τι σας γίνεται και αποδεικνύετε, μέσα από την άγνοιά σας να διαχειριστείτε κρίσιμα και σοβαρά ζητήματα, ότι τελικά είστε γιαλαντζί φιλελεύθερος και ότι είστε βαθιά συντηρητικός. Ούτε καν φιλελεύθερος είστε. Είστε νεοφιλελεύθερος, σκληρά νεοφιλελεύθερος.

Όλα τα νομοθετήματα τα οποία καταργούν την κοινωνική συνοχή, την εργασία, τα δικαιώματα τα ψηφίζετε με πολύ μεγάλη ευχαρίστηση. Σε όσα ζητήματα, όμως, έρχονται εδώ και αφορούν ζητήματα ταμπού για την ελληνική κοινωνία αναδιπλώνεστε.

Το δεύτερο που δεν καταλάβατε είναι ότι δώσατε ένα ατυχές παράδειγμα. Εγώ δεν σας εγκάλεσα διότι μπορεί να μην είναι αληθές το παράδειγμα το οποίο δώσατε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αυτό είπατε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Καθίστε κάτω! Δεν είπα αυτό.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είναι πραγματικό το παράδειγμα.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Σας εγκάλεσα για την επιλογή σας να δώσετε αυτό το παράδειγμα. Καταλαβαίνετε τι κάνετε; Δεν είχατε άλλο παράδειγμα να δώσετε;

Δηλαδή, ουσιαστικά τι μας λέτε, για τον κόσμο που μας ακούει, τους πολίτες, τους Βουλευτές; Ερχόμενος εδώ στη Βουλή για να δώσετε το παράδειγμα ενός ανθρώπου που στα δεκαοχτώ του χρήζει ψυχιατρικής στήριξης και γι’ αυτό ήθελε να κάνει αλλαγή φύλου, δηλαδή να αποκτήσει το δικαίωμα στον αυτοπροσδιορισμό, δίνετε την αίσθηση ότι ταυτίζετε μία ολόκληρη κατηγορία συμπολιτών μας που έχουν αυτό το δικαίωμα με όσους, πιθανώς ελάχιστους, αντιμετωπίζουν ψυχολογικά προβλήματα. Και αυτό είπα ότι είναι ντροπή. Ούτε που το καταλάβατε αυτό!

Αντί, λοιπόν, να έρθετε και να πείτε «εντάξει, εκ παραδρομής έδωσα ένα παράδειγμα, αλλά προφανώς η πλειοψηφία των υποθέσεων δεν αφορά ανθρώπους που χρήζουν ψυχιατρικής στήριξης», επιμένετε σε αυτό. Το χειρότερο, λοιπόν, είναι ότι δεν καταλαβαίνετε, κύριε Μητσοτάκη.

Θέλω να ξεκαθαρίσω κάτι. Αν, λοιπόν, για εσάς το κρίσιμο θέμα είναι η γνωμοδότηση ή η γνωμάτευση των επιστημόνων του ιατρικού συμβουλίου, γιατί το αρνείστε αυτό και έχετε σηκώσει «κουρνιαχτό» για τους συμπολίτες μας εκείνους, για τα διεμφυλικά παιδιά, τα οποία υφίστανται απίστευτο μπούλινγκ και εξευτελισμό όταν πηγαίνουν στο λύκειο και των οποίων, βεβαίως, η εικόνα, η φυσική τους παρουσία δεν συνάδει με το όνομα που αναγράφεται στην ταυτότητα και που ο καθηγητής διαβάζει στον κατάλογο;

Στο όνομα ποιας λογικής, επιστημονικής προσέγγισης, θρησκείας, θρησκευτικής προσήλωσης, που είναι απόλυτα σεβαστή, ποιος Θεός είναι αυτός, ο ελεήμων και φιλάνθρωπος, που μας οδηγεί στο να παίρνουμε αποφάσεις για αυτά τα παιδιά να τα οδηγούμε στο μπούλινγκ, στον εξευτελισμό, στην αυτοκτονία; Ποιος; Πείτε μας. Πείτε μας.

(Χειροκροτήματα από την πτέρυγα του ΣΥΡΙΖΑ)

Έρχεστε, λοιπόν, εδώ, κύριε Μητσοτάκη, για άλλη μια φορά, με την καραμέλα των Ανεξαρτήτων Ελλήνων και του κ. Καμμένου. Ε, λοιπόν, η ίδια η ζωή αποδεικνύει ποιοι είναι οι Ανεξάρτητοι Έλληνες, με τη συμπεριφορά τους, με τις απόψεις τους, με τις ιδέες τους, με την ιδεολογία τους, που εσείς τους κατηγορείτε ότι είναι, δήθεν, ακροδεξιοί. Άλλοι είναι ακροδεξιοί. Είναι μέσα στο κόμμα σας, τους έχετε Αντιπροέδρους. Τους κατηγορείτε ότι είναι οπισθοδρομικοί και από ενοχή, βεβαίως, που κάποιοι από την Κεντροαριστερά συγκυβέρνησαν με αυτούς τους ακροδεξιούς που ήταν στο ΛΑΟΣ και τώρα είναι στο κόμμα σας, λένε τον Καμμένο ακροδεξιό.

Με τον Καμμένο στην Κυβέρνηση, όμως, πέρασε το σύμφωνο συμβίωσης, πέρασε το νομοσχέδιο για την ιθαγένεια, περνάει τώρα αυτό το νομοσχέδιο για την ταυτότητα φύλου.

(Χειροκροτήματα από την πτέρυγα του ΣΥΡΙΖΑ)

Δεν σας αρέσει, αλλά έτσι είναι.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κυρίες και κύριοι συνάδελφοι, αυτό το οποίο έχει σημασία είναι ότι σήμερα θα έχουμε μία πολύ σημαντική και μεγάλη τομή για τα ελληνικά πράγματα: Επί της αρχής, ένα νομοσχέδιο κρίσιμο για τη διεύρυνση των ατομικών και κοινωνικών δικαιωμάτων, ένα νομοσχέδιο που είναι βήμα προς τα μπρος και που μας κάνει να πηγαίνουμε προς την Ευρώπη κι όχι να φεύγουμε από αυτήν, κύριε Μητσοτάκη, διότι κι αυτό δεν μπορεί να είναι α λα καρτ, θα ψηφιστεί.

Θέλω, λοιπόν, να σας διαβεβαιώσω ότι, ναι, υπάρχει επιστολική ψήφος του Υπουργού που επί της αρχής ψηφίζει υπέρ του νομοσχεδίου. Διότι, ναι, αυτό είναι το κρίσιμο, κυρίες και κύριοι συνάδελφοι. Το νομοσχέδιο αυτό θα περάσει με μεγάλη πλειοψηφία επί της αρχής και θα περάσουν και τα κρίσιμα άρθρα του, είτε το θέλετε είτε δεν το θέλετε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Πρόεδρε, δεν νομίζετε ότι ωρίμασε για ψηφοφορία το θέμα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ένα λεπτό θα ήθελα.

Ο κ. Καμμένος δεν είναι βασικά ακροδεξιός. Τυχοδιώκτης είναι, κύριε Τσίπρα. Να το ξεκαθαρίσουμε αυτό.

(Χειροκροτήματα από την πτέρυγα της Νέας Δημοκρατίας)

Κι ας με διορθώσουν οι πρακτικογράφοι, αλλά δεν θυμάμαι τους Ανεξάρτητους Έλληνες και τον κ. Καμμένο να είχαν ψηφίσει το σύμφωνο συμβίωσης.

(Θόρυβος από την πτέρυγα του ΣΥΡΙΖΑ)

**ΦΩΤΕΙΝΗ ΒΑΚΗ:** Άλλο είπαμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όχι, δεν είπατε άλλο. Με τον κ. Καμμένο στην Κυβέρνηση ψηφίσαμε το σύμφωνο συμβίωσης, κάτι το οποίο ο κ. Καμμένος δεν ψήφισε και το ψήφισα εγώ, κύριε Τσίπρα. Αυτή είναι η υποκρισία που σας διακρίνει! Το ψήφισα εγώ και άλλοι δεκαεπτά Βουλευτές μας, πράγματι, γιατί δεν θέσαμε κομματική πειθαρχία.

(Χειροκροτήματα από την πτέρυγα της Νέας Δημοκρατίας)

Κοιτάξτε, κύριε Τσίπρα. Αυτός ο ετερόκλητος κυβερνητικός σχηματισμός θα έχει ημερομηνία λήξης. Για τον μεν κ. Καμμένο, προφανώς, θα καταδικαστεί στην πολιτική αφάνεια, διότι νομίζω κανείς να μηνμπορεί να αντιληφθεί τις απανωτές του πιρουέτες, οι οποίες δεν έχουν καμμία άλλη ερμηνεία, παρά μόνο την ανάγκη να κρατηθεί στην καρέκλα. Επομένως, ο κ. Καμμένος στη Βουλή δεν τον βλέπω να μπαίνει, εκτός αν του προσφέρετε διέξοδο και του δώσετε μια θέση στο δικό σας ψηφοδέλτιο Επικρατείας.

(Χειροκροτήματα από την πτέρυγα της Νέας Δημοκρατίας)

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, μπορώ να έχω τον λόγο;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν προβλέπεται. Να ήταν ο κ. Καμμένος εδώ, να έπαιρνε τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, ένα λεπτό θέλω για να απαντήσω.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Έχετε ένα λεπτό και να τελειώσουμε.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ.

Κατ’ αρχάς, για το πού είναι ο Πρόεδρός μας, ο Πάνος Καμμένος, ρώτησε χθες, πριν από τον κ. Μητσοτάκη ο κ. Γεωργιάδης, ο Αντιπρόεδρος της Νέας Δημοκρατίας, και του απάντησα ότι λείπει σε προγραμματισμένο εδώ και καιρό ταξίδι στη Βραζιλία.

Πριν από μία εβδομάδα συζητήσαμε για την αίτηση που κατέθεσε ο κ. Μητσοτάκης για την Εξεταστική Επιτροπή για το NOOR 1 εδώ. Ο κ. Μητσοτάκης ούτε καν κάθισε να συζητήσει ο ίδιος. Αυτός θα πρέπει να απολογηθεί.

(Θόρυβος από την πτέρυγα της Νέας Δημοκρατίας)

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κηρύσσεται περαιωμένη η συζήτηση επί της αρχής, των άρθρων και των τροπολογιών του νομοσχεδίου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Νομική αναγνώριση της ταυτότητας φύλου - Εθνικός Μηχανισμός Εκπόνησης, Παρακολούθησης και Αξιολόγησης των Σχεδίων Δράσης για τα Δικαιώματα του Παιδιού και άλλες διατάξεις».

Κυρίες και κύριοι συνάδελφοι, έχει υποβληθεί αίτηση διεξαγωγής ονομαστικής ψηφοφορίας Βουλευτών της Νέας Δημοκρατίας επί του άρθρου 3, της οποίας το κείμενο έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 213α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Τσιάρας Κωνσταντίνος. Παρών.

Ο κ. Παναγιωτόπουλος Νικόλαος. Παρών.

Ο κ. Βεσυρόπουλος Απόστολος. Παρών.

Ο κ. Καράογλου Θεόδωρος. Παρών.

Η κ. Βούλτεψη Σοφία. Παρούσα.

Ο κ. Χατζηδάκης Κωνσταντίνος. Παρών.

Ο κ. Κικίλιας Βασίλειος. Παρών.

Ο κ. Γεωργιάδης Σπυρίδων - Άδωνις. Παρών.

Ο κ. Καλαφάτης Σταύρος. Παρών.

Ο κ. Κεδίκογλου Συμεών. Παρών.

Ο κ. Γιόγιακας Βασίλειος. Παρών.

Ο κ. Ανδριανός Ιωάννης. Παρών.

Ο κ. Κοντογεώργος Κωνσταντίνος. Παρών.

Ο κ. Αναστασιάδης Σάββας. Παρών.

Ο κ. Βαγιωνής Γεώργιος. Παρών.

Ο κ. Σταμάτης Δημήτριος. Παρών.

Ο κ. Σταϊκούρας Χρήστος. Παρών.

Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών.

Επίσης, για την ψήφιση του νομοσχεδίου επί της αρχής, επί των άρθρων 1, 2, 3, 4, 5, 6 και 7, καθώς και επί της υπ’ αριθμόν 1276/113 υπουργικής τροπολογίας έχει υποβληθεί αίτηση διεξαγωγής ονομαστικής ψηφοφορίας Βουλευτών του Λαϊκού Συνδέσμου - Χρυσή Αυγή, της οποίας το κείμενο έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 214α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Μιχαλολιάκος Νικόλαος. Παρών.

Ο κ. Αϊβατίδης Ιωάννης. Παρών.

Η κ. Βλάχου Σωτηρία. Παρούσα.

Ο κ. Γερμενής Γεώργιος. Παρών.

Ο κ. Γρέγος Αντώνιος. Παρών.

Η κ. Ζαρούλια Ελένη. Παρούσα.

Ο κ. Ηλιόπουλος Παναγιώτης. Παρών.

Ο κ. Καρακώστας Ευάγγελος. Παρών.

Ο κ. Κασιδιάρης Ηλίας. Παρών.

Ο κ. Κούζηλος Νικόλαος. Παρών.

Ο κ. Λαγός Ιωάννης. Παρών.

Ο κ. Μπαρμπαρούσης Κωνσταντίνος. Παρών.

Ο κ. Παναγιώταρος Ηλίας. Παρών.

Ο κ. Παππάς Χρήστος. Παρών.

Ο κ. Σαχινίδης Ιωάννης. Παρών.

Ο κ. Χατζησάββας Χρήστος. Παρών.

Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, συνεχίζεται η συνεδρίαση.

Θα διεξαχθεί ονομαστική ψηφοφορία επί της αρχής και επί των άρθρων 1, 2, 3, 4, 5, 6 και 7 του νομοσχεδίου, καθώς και επί της υπ’ αριθμόν 1276/113 υπουργικής τροπολογίας του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Νομική αναγνώριση της ταυτότητας φύλου - Εθνικός Μηχανισμός Εκπόνησης, Παρακολούθησης και Αξιολόγησης των Σχεδίων Δράσης για τα Δικαιώματα του Παιδιού και άλλες διατάξεις».

Θέλετε να συμπτύξουμε τις δύο ψηφοφορίες σε μία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα συνεφώνησε ομοφώνως.

Οι αποδεχόμενοι το νομοσχέδιο επί της αρχής, επί των άρθρων και επί της τροπολογίας λέγουν «ΝΑΙ».

Οι μη αποδεχόμενοι το νομοσχέδιο επί της αρχής, επί των άρθρων και επί της τροπολογίας λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου η κ. Αναστασία Γκαρά από τον ΣΥΡΙΖΑ και ο κ. Απόστολος Βεσυρόπουλος από τη Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής, των άρθρων και της τροπολογίας του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Βαρεμένος):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 220 έως 234)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, σας ενημερώνω ότι έχουν έρθει στο Προεδρείο επιστολές των συναδέλφων κ.κ. Φωτεινής Γεννηματά, Μιχαήλ Τζελέπη, Ιωάννη Μανιάτη και Βασιλείου Κεγκέρογλου, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες, θα ψήφιζαν σύμφωνα με την πρόταση της Δημοκρατικής Συμπαράταξης.

Ο κ. Γεώργιος Καρασμάνης απουσιάζει και με επιστολή του μας γνωρίζει ότι εάν ήταν παρών, επί της αρχής και επί των άρθρων 1, 2, 3, 4, 5, 6 και 7 θα ψήφιζε «ΟΧΙ» και επί της υπ’ αριθμόν 1276/113 τροπολογίας, θα ψήφιζε «ΝΑΙ».

Επίσης, ο κ. Αναστάσιος Κουράκης απουσιάζει και με επιστολή του μας γνωρίζει ότι εάν ήταν παρών, επί της αρχής, επί των άρθρων 1, 2, 3, 4, 5, 6 και 7 και επί της υπ’ αριθμόν 1276/113 τροπολογίας, θα ψήφιζε «ΝΑΙ».

Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 236 έως 241)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

Κυρίες και κύριοι συνάδελφοι, μέχρι να ολοκληρωθεί η καταμέτρηση, προχωρούμε στην ψήφιση των υπολοίπων άρθρων και των τροπολογιών.

Ερωτάται το Σώμα: Γίνεται δεκτό το άρθρο 8 ως έχει;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1267 και ειδικό 107, όπως τροποποιήθηκε από τον κύριο Υπουργό;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1267 και ειδικό 107 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδια άρθρα.

Ερωτάται το Σώμα: Γίνεται δεκτή η τροπολογία με γενικό αριθμό 1268 και ειδικό 108 ως έχει;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1268 και ειδικό 108 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1271 και ειδικό 109 ως έχει;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1271 και ειδικό 109 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1272 και ειδικό 110 ως έχει;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1272 και ειδικό 110 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1274 και ειδικό 111 ως έχει;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1274 και ειδικό 111 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1275 και ειδικό 112, όπως τροποποιήθηκε από τον κύριο Υπουργό;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Ναι.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Παρών.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1275 και ειδικό 112 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Ψήφισαν συνολικά 284 Βουλευτές.

Υπέρ της αρχής του νομοσχεδίου, δηλαδή «ΝΑΙ», ψήφισαν 171 Βουλευτές.

Κατά της αρχής του νομοσχεδίου, δηλαδή «ΟΧΙ», ψήφισαν 113 Βουλευτές.

«ΠΑΡΩΝ» ψήφισε ουδείς.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Νομική αναγνώριση της ταυτότητας φύλου - Εθνικός Μηχανισμός Εκπόνησης, Παρακολούθησης και Αξιολόγησης των Σχεδίων Δράσης για τα Δικαιώματα του Παιδιού και άλλες διατάξεις» έγινε δεκτό επί της αρχής κατά πλειοψηφία.

Επί του άρθρου 1:

Υπέρ του άρθρου, δηλαδή «ΝΑΙ», ψήφισαν 165 Βουλευτές.

Κατά του άρθρου, δηλαδή «ΟΧΙ», ψήφισαν 118 Βουλευτές.

Ψήφισε «ΠΑΡΩΝ» 1 Βουλευτής.

Συνεπώς το άρθρο 1 έγινε δεκτό ως έχει κατά πλειοψηφία.

Επί του άρθρου 2:

Υπέρ του άρθρου, δηλαδή «ΝΑΙ», ψήφισαν 165 Βουλευτές.

Κατά του άρθρου, δηλαδή «ΟΧΙ», ψήφισαν 118 Βουλευτές.

Ψήφισε «ΠΑΡΩΝ» 1 Βουλευτής.

Συνεπώς το άρθρο 2 έγινε δεκτό ως έχει κατά πλειοψηφία.

Επί του άρθρου 3:

Υπέρ του άρθρου, δηλαδή «ΝΑΙ», ψήφισαν 148 Βουλευτές.

Κατά του άρθρου, δηλαδή «ΟΧΙ», ψήφισαν 123 Βουλευτές.

Ψήφισαν «ΠΑΡΩΝ» 13 Βουλευτές.

Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 4:

Υπέρ του άρθρου, δηλαδή «ΝΑΙ», ψήφισαν 165 Βουλευτές.

Κατά του άρθρου, δηλαδή «ΟΧΙ», ψήφισαν 118 Βουλευτές.

Ψήφισε «ΠΑΡΩΝ» 1 Βουλευτής.

Συνεπώς το άρθρο 4 έγινε δεκτό ως έχει κατά πλειοψηφία.

Επί του άρθρου 5:

Υπέρ του άρθρου, δηλαδή «ΝΑΙ», ψήφισαν 165 Βουλευτές.

Κατά του άρθρου, δηλαδή «ΟΧΙ», ψήφισαν 118 Βουλευτές.

Ψήφισε «ΠΑΡΩΝ» 1 Βουλευτής.

Συνεπώς το άρθρο 5 έγινε δεκτό ως έχει κατά πλειοψηφία.

Επί του άρθρου 6:

Υπέρ του άρθρου, δηλαδή «ΝΑΙ», ψήφισαν 165 Βουλευτές.

Κατά του άρθρου, δηλαδή «ΟΧΙ», ψήφισαν 118 Βουλευτές.

Ψήφισε «ΠΑΡΩΝ» 1 Βουλευτής.

Συνεπώς το άρθρο 6 έγινε δεκτό ως έχει κατά πλειοψηφία.

Επί του άρθρου 7:

Υπέρ του άρθρου, δηλαδή «ΝΑΙ», ψήφισαν 165 Βουλευτές.

Κατά του άρθρου, δηλαδή «ΟΧΙ», ψήφισαν 118 Βουλευτές.

Ψήφισε «ΠΑΡΩΝ» 1 Βουλευτής.

Συνεπώς το άρθρο 7 έγινε δεκτό ως έχει κατά πλειοψηφία.

Επί της τροπολογίας με γενικό αριθμό 1276 και ειδικό 113:

Υπέρ της τροπολογίας, δηλαδή «ΝΑΙ», ψήφισαν 240 Βουλευτές.

Κατά της τροπολογίας, δηλαδή «ΟΧΙ», ψήφισαν 44 Βουλευτές.

«ΠΑΡΩΝ» ψήφισε ουδείς.

Συνεπώς η τροπολογία με γενικό αριθμό 1276 και ειδικό 113 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

(Το πρωτόκολλο της διεξαχθείσης ονομαστικής ψηφοφορίας καταχωρίζεται στα Πρακτικά και έχει ως εξής:

 (ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 252α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΙΩΑΝΝΕΤΑ (ΑΝΝΕΤΑ) ΚΑΒΑΔΙΑ:** Ναι.

**ΚΩΝΣΤΑΝΤΙΝΟΣ ΤΣΙΑΡΑΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΕΥΑΓΓΕΛΟΣ ΚΑΡΑΚΩΣΤΑΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Νομική αναγνώριση της ταυτότητας φύλου - Εθνικός Μηχανισμός Εκπόνησης, Παρακολούθησης και Αξιολόγησης των Σχεδίων Δράσης για τα Δικαιώματα του Παιδιού και άλλες διατάξεις» έγινε δεκτό επί της αρχής και επί των άρθρων.

(Χειροκροτήματα)

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΙΩΑΝΝΕΤΑ (ΑΝΝΕΤΑ) ΚΑΒΑΔΙΑ:** Ναι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΙΩΑΝΝΗΣ ΔΕΛΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Νομική αναγνώριση της ταυτότητας φύλου - Εθνικός Μηχανισμός Εκπόνησης, Παρακολούθησης και Αξιολόγησης των Σχεδίων Δράσης για τα Δικαιώματα του Παιδιού και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου του και έχει ως εξής:

(Να καταχωριστεί το κείμενο του νομοσχεδίου, δηλαδή η σελίδα 254α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 15.15΄ λύεται η συνεδρίαση για την προσεχή Πέμπτη 12 Οκτωβρίου 2017 και ώρα 9.30΄, με αντικείμενο εργασιών στου Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις».

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**